SunOnline: Messi ge4goal aa eku Barcelona ah bodu molheh\nޢަބްދުﷲ އައިމަން 23 Feb 2020, 09:27\nއެއިބާއާ ދެކޮޅަށް ކުޅުނު މެޗުގައި ބާސެލޯނާގެ ފޯވާޑް މެސީ ގޯލު ޖެހުމަށްފަހު އުފާފާޅު ކުރަނީ --- ފޮޓޯ: ރަޔަން ބެންސަން\nކެޕްޓަން ލިިއޮނެލް މެސީގެ ހަތަރު ގޯލާ އެކު އެއިބާ އަތުން ބޮޑު މޮޅެއް ހޯދައި، ބާސެލޯނާ ތާވަލުގެ އެއްވަނައަށް ޖެހިލައިފި އެވެ.\nބާސެލޯނާގެ ކޭމްޕް ނޫ ސްޓޭޑިއަމުގައި ރޭ ކުޅުނު އެ މެޗުން އެއިބާގެ މައްޗަށް އެ ޓީމުން ކުރި ހޯދީ 0-5 ގެ ތަފާތު ބޮޑު ނަތީޖާއަކުންނެވެ. މި މޮޅާ އެކު 25 މެޗު ކުޅެގެން ލިބުނު 55 ޕޮއިންޓާ އެކު ބާސެލޯނާ އެއްވަނައަށް ޖެހިލާފައިވާ އިރު އަލުން އެއްވަނައަށް އެރުމުގެ ފުރުސަތު ވާދަވެރި ރެއާލް މެޑްރިޑް ވަނީ ނަގާލައިފަ އެވެ. ރެއާލް މެޑްރިޑް ރޭ ކުޅުނު މެޗުން ލެވަންޓޭ އަތުން ބަލިވީ 0-1 އިންނެވެ.\nއެންމެ ފަހުން ކުޅުނު ހަތަރު މެޗުގައި ވެސް ގޯލެއް ނުޖެހި ދިޔަ މެސީ ރޭގެ މެޗުގައި ތަފާތު މޮޅު ކުޅުމެއް ދެއްކި އިރު އޭނާ ބާސެލޯނާއަށް ގޯލު ހުޅުވައިދިނީ މެޗުގެ 14 ވަނަ މިނަޓުގައެވެ. ކައިރިއަށް އައި ތިން ކުޅުންތެރިން ކަޓުވާލާފައި ގޮސް މެސީ އެ ގޯލު ޖެހި އިރު އިދިކޮޅު ޓީމުގެ ކީޕަރު ހުރީ ގުޑިލާން ވެސް ނޭންގިފަ އެވެ.\nމެސީގެ ގޯލާ އެކު ބާސެލޯނާއިން ޓީމު ކުރިއަށް ޖައްސައި ހަމަލާތައް އިތުރު ކުރި އިރު މެސީ އޭނާގެ ދެވަނަ ގޯލު ޖެހީ 37 ވަނަ މިނަޓުގައެވެ. މި ގޯލު ވެސް މެސީ ޖެހީ ދެ ކުޅުންތެރިން ކަޓުވާލުމަށްފަހި ގޯލުގެ އަރިމަތި ކަނަށް ބޯޅަ ފޮނުވާލައިގެންނެވެ.\nއޭގެ ދެ މިނަޓުފަހުން މެސީ ވަނީ އޭނަގެ ހެޓްރިކް ފުރިހަމަ ކޮށްފަ އެވެ. އިދިކޮޅު ކުޅުންތެރިއެއް ޑިފެންސްގައި ހޯދި ގޯހެއްގެ ފައިދާ ނަގައި ގޯލު ކުރިމައްޗަށް ހުއްޓި މެސީ ގޯލަށް ޖެހުމުގެ ބަދަލުގައި އެ ޓީމުގެ ފޯވާޑް ގްރީޒްމަންއަށް ޖައްސާލި ވަގުތު އެއިބާގެ ޑިފެންޑަރު އައިސް ބޯޅަ ހޯދަން އުޅުމުގެ ތެރޭގައި އަލުން އަނބުރާ ބޯޅަ ލިބުނީ މެސީ އަށެޗެ. މެސީ އިތުބާރާ އެކު އެ ބޯޅަ ގޯލަށްފޮނުވާލީ ތިރި ތިރިންނެވެ.\nދެވަނަ ހާފު ފެށިގެން އެއިބާއިން ކުޅުން ރަނގަޅުކޮށް ހަމަލާތަކެއް އުފެއްދި އެވެ. ބާސެލޯނާގެ ޑިފެންޑަރު ޖެރާޑް ޕީކޭއާއި ސާޖިއޯ ބުސްކެޓްއަށް ރެސްޓް ދިނުމުގެ ގޮތުން އެ ކުޅުންތެރިން އެ ހާފުގެ ކުރީކޮޅު ބަދަލު ކުރި އެއިބާއިން ވަނީ އެކަމުގެ ފައިދާ ނެގޭތޯ މަސައްކަތްކޮށްފަ އެވެ. އެކަމަކު އެ ޓީމުން ޖެހި ދެ ގޯލުވެސް ވީއޭއާރު ބެލުމަށްފަހު ގޯލެއް ކަމަށް ރެފްރީ ނިންމީ އެވެ.\nބާސެލޯނާގެ ފަހު ބަދަލަކަށް އެ ޓީމުން ކުޅެން އެރުވީ ދާދި ފަހުން އެ ޓީމާއި ގުޅުނު މާޓިން ބްރެއިތް ވެއިޓް އެވެ. އޭނާ ކުޅެން ނުކުމެ ކުޑަ ހިނދުކޮޅެއްގެ ތެރޭގައި ވަނީ މެސީއަށް އޭނަގެ ހަތަރުވަނަ ގޯލު ޖެހުމަށް އެސިސްޓްކޮށްދީފަ އެވެ. އަދި މެޗު ނިމެން ދަނިކޮށް އާތުރް މެލޯއަށް ގޯލެއް ޖެހުމަށްވެސް ބްރެއިތް ވެއިޓް ވަނީ އެސިސްޓްކޮށްދީފަ އެވެ.\nރޭގެ މެޗުގައި ޖެހި ހަތަރު ގޯލާ އެކު މެސީ ވަނީ ބޮޑު ރެކޯޑަކާ އަރައި ހަމަކޮށްފަ އެވެ. އޭނާ ވަނީ ސީދާ 1000 ގޯލު ޖެހުމުގައި ބައިވެރިވެފަ އެވެ. އެއީ 696 ގޯލާއި 304 އެސިސްޓް އެވެ.


Raajjey Ge Hama Ekani Honda Authorized Distributor, Sheesha In "Bonus" Promotion Fashaifi - Vaguthu\nރާއްޖޭގެ ހަމައެކަނި ހޮންޑާ އޯތޮރައިޒް ޑިސްޓްރިބިއުޓަރ، ޝީޝާ އިން "ބޯނަސް" ޕްރޮމޯޝަން ފަށައިފި\nޝީޝާ ބޯނަސް ޕްރޮމޯޝަން - ފޮޓޯ: ޝީޝާ\nމަޝްހޫރު ހޮންޑާ ބްރޭންޑްގެ ސައިކަލު ވިއްކަމުން އަންނަ ރާއްޖޭގެ ހަމައެކަނި ހޮންޑާ އޮތޮރައިޒް ޑިސްޓްރިބިއުޓަރ ޝީޝާ އިން "ބޯނަސް"ގެ ނަމުގައި ހާއްސަ ޕްރޮމޯޝަނެއް ފަށައިފިއެވެ.\nމިއަދު ފެށިގެން އެއް މަސް ދުވަހުގެ ނިޔަލަށް ޝީޝާ އިން ކުރިއަށްގެންދާ މި ޕްރޮމޯޝަންގައި އެތަނުން ގަންނަ ސައިކަލުތަކުން ޙާއްސަ ޑިސްކައުންޓެއް ލިބޭނެއެވެ. އެގޮތުން މި ޕްރޮމޯޝަންގެ މުއްދަތުގެ ތެރޭގައި ގަންނަ ކޮންމެ ސައިކަލަކު 3000 ރުފިޔާ އާއި 6000 ރުފިޔާ ދެމެދުގެ ޑިސްކައުންޓެއް ލިބިގެންދާނެ ކަމަށް ޝީޝާ އިން މައުލޫމާތުދެއެވެ.\nމީގެ އިތުރުން މި މުއްދަތުގެ ތެރޭގައި ޝީޝާ އިން ގަންނަ ކޮންމެ ސައިކަލަކާއެކު ހާއްސަ ހަދިޔާއެއްވެސް ދިނުމަށް ވަނީ ނިންމާފައެވެ. އޭގެ ތެރޭގައި، ހޮންޑާ ބްރޭންޑް ގެ ޕްރޮޓެކްޓިވް ކަވަރު، ހޮންޑާ ބްރޭންޑްގެ ހެލްމެޓް، އެޗް.ޓޫ.ސީ ބްރޭންޑްގެ ހެލްމެޓް އަދި ކުޑަކުދިންގެ ޓީޝާޓު ހިމެނެއެވެ.\nމި ހާއްސަ ޑިސްކައުންޓް ޝީޝާ އިންސްޓޯލްމެންޓަށް ސައިކަލު ނަގާ ފަރާތްތަކަށާއި އިސްލާމިކް ބޭންކް މެދުވެރިކޮށް ސައިކަލި ގަންނަ ފަރާތް ތަކަށްވެސް ލިބިގެންދާނެއެވެ.\nޝީޝާ އިން މިހާރުވެސް ދަނީ ހޮންޑާ ބްރޭންޑްގެ އެންމެ ފަހުގެ ސައިކަލު ވިއްކަމުންނެވެ. މީގެ ތެރޭގައި، ރާއްޖޭގެ އެންމެ މަގުބޫލު އެއާބްލޭޑްގެ އެންމެ ފަހުގެ މޮޑެލްގެ ސައިކަލާއި، އެންމެ ތެޔޮ ހަރަދުކުޑަ މޮޑެލް ސައިކަލުކަމުގައިވާ ވޭވް125އައި، އަދި ވޭވް110އައިގެ އެންމެ ފަހުގެ މޮޑެލް ސައިކަލާއި، ދެ ޖިންސަށް ހާއްސަ ފަހުގެ ސްކޫޕީއައި މޮޑެލްގެ ސައިކަލާއި، ޒޫމާއެކްސް ހިމެނެއެވެ.\nޝީޝާގެ އައުޓްލެޓްތައް މާލޭގެ އިތުރުން، ހުޅުމާލެ، އައްޑޫ ސިޓީ، ކުޅުދުއްފުށި، އަދި ފުވައްމުލަކުގައިވެސް ދަނީ ހިންގަމުންނެވެ. މި ހުރިހާ އައުޓްލެޓެއްވެސް މި ޙާއްސަ ޕްރޮމޯޝަން ކުރިއަށްދާނެއެވެ.\nޝީޝާއަކީ ރާއްޖޭގެ މަޝްހޫރު "ހޮންޑާ" ސައިކަލު ވިއްކުމުގެ ހަމައެކަނި އޮތޮރައިޒް ޑިސްޓްރިބިއުޓަރކަން ލިބިފައިވާ ކުންފުންޏެވެ.


Faadukiyunthakah Dr. Hussain ge radhdhu: Girumuge massala mi annanee balamun | Mihaaru\nރ. ރަސްމާދޫ ގޮނޑުދޮށުން ބޮޑު ބައެއް ގިރާލާފައި: ގިރުމުގެ މައްސަލަ މި ދުވަސްވަރު ވަރަށް ބޮޑު\nފާޑުކިއުންތަކަށް ޑރ. ހުސެންގެ ރައްދު: ގިރުމުގެ މައްސަލަ މި އަަންނަނީ ބަލަމުން\n27 ޖެނުއަރީ 2020 - 13:28 27 comments\nސޯޝަލް މީޑިއާއިން މި ދުވަސްވަރު އާންމުކޮށް ފެންނަނީ ކޮންމެވެސް ރަށެއް އާދަޔާ ހިލާފަށް ގިރާލާފައި އޮންނަ މަންޒަރެވެ. ހޭޅިފަށުގައި ހުރި ގަސްތައް ވެއްޓިފައި ހުންނަ ތަންތަނާއި އެ ހިސާބުގަނޑު ކުރިން އޮންނަ ގޮތުގެ ފޮޓޯތަކެވެ. އެއާ އެކު ގިނަ ބަޔަކު އަންނަނީ ކަންބޮޑުވުން ފާޅުކުރަމުންނެވެ. ބައެއް މީހުންގެ ސުވާލަކީ އެންވަޔަރުމަންޓް މިނިސްޓަރު ޑރ. ހުސެން ރަޝީދު ހަސަން ކޮބައިތޯ އެވެ.\nޑރ. ހުސެން ގަދަވެ ސަލާމަތުން އެބަ ހުންނެވި އެވެ. އަދި އޭނާ ގެންދަވަނީ ރާއްޖޭގެ އުތުރަށް ދަތުރުތަކެއް ވެސް ކުރައްވަމުންނެވެ.\nމިއަދު "މިހާރު"ގައި ޖެހި ރިޕޯޓެއްގެ ސްކްރީން ޝޮޓާ އެކު އާންމުންގެ މީހަކު ފާޅުކުރި ހިޔާލަކަށް މިނިސްޓަރު ވަނީ ރައްދު ދެއްވައިފަ އެވެ. "ކްލައިމެޓް ޑިޒާސްޓާއޭ ކިޔައިގެން އިވްނިން ކެފޭގައި ބިރިޔާނި ކާން އިނަކަސް ކަމަކު ނުދާނެ" ކަމަށް ބުނެ އާއްމު މީހަކު ކުރި ޓްވީޓަކަށް ޑރ. ހުސައިން ޖަވާބު ދެއްވީ މި ދުވަސްވަރު ރާއްޖޭގެ ރަށްރަށް ވަރަށް ބޮޑަށް ގިރަމުން ދާ ކަމަށް ވިދާޅުވެ އެވެ.\nއޭނާ ވިދާޅުވި ގޮތުގައި އެހާ ބޮޑަށް ރަށްރަށް ގިރާ ގޮތް ބަލައި ފިޔަވަޅު ވެސް އަޅުއްވާނެ އެވެ.\nބ. ދަރަވަންދޫގެ ބައެއް ގިރާލައި، ދުވަސް ވީ ގަހެއް ވެއްޓެން ކައިރިވެފައި: ރައްޔިތުންގެ ކަންބޮޑުވުން ބޮޑު --މިހާރު ފޮޓޯ/ހުސެއިން ވަހީދު\nޑރ. ހުސެއިންގެ ޖަވާބުގައި ވިދާޅުވީ ހއ އާއި ހދ. ގެ އިތުރުން ށ. އަތޮޅާއި ނ. އަތޮޅަށް މިހާރު ކުރައްވަމުން ގެންދަވާ ދަތުރުގައި ވެސް ގިރާ ރަށްތަކުގެ ހާލަތު ބައްލަވާނެ ކަމަށެވެ. އަދި ރ. އަތޮޅާއި ބ. އަތޮޅުގެ ރަށްތަކަށް ވަޑައިގެން އެ ރަށްރަށުގެ ހާލަތު ވެސް ބައްލަވާނެކަމުގެ ޔަގީންކަން ދެއްވި އެވެ.\nއެ ހުރިހާ ވާހަކައެއް ދައްކަވާފައި، އިވިނިން ކެފޭއާ މެދު ވެސް އެއްޗެކޭ ވިދާޅުވި އެވެ. އޭނާ ލިއުއްވީ "ތިޔަ ކެފޭއަކުން ދުވަހަކު ވެސް ބިރިޔާނި ނުކާ" ކަމަށެވެ.\nMiulhenee HA, HDh, Sh adhi Noonu atoll ge rahrashuge giraa sarahahdhuthah belumuge dhathurehgai. Midhathurugai Raa adhi Baa atholhahves dhaanan. Mi Iruvaigai Raajjeyge rahrah v.bodah ebagiraa! vaagoiy balaa fiyavalhuves alhaanan.\nThiya cafe akun dhuvahakuves biriyaanee eh nukan.\n— Hussain R. Hassan (@DrHussainHassan) January 27, 2020\nފާޑުކިޔުމަށް ރައްދު ދެއްވައި މިނިސްޓަރު ކުރެއްވި ޓްވީޓް--\nކޮންމެ އަހަރެއްގެ ވެސް އިރުވައި މޫސުގައި ރާއްޖޭގެ ބައެއް ރަށްރަށް ގިރަ އެވެ. ނަމަވެސް މި އަހަރު އެ މައްސަލަ މާ ބޮޑެވެ. ބައެއް ރަށްރަށުގައި ކުރިންސުރެ ހެދިފައި ހުރި ބިޔަ ގަސްތައް ވެއްޓިއްޖެ އެވެ. އާންމުންނަށް އެއީ ވަރަށް ބޮޑު ކަންބޮޑުވުމެކެވެ.\nމޫސުމަށް ބަދަލު އަންނަކަމާއި، ކަނޑުގެ ލޮނުގަނޑު އުފުލޭކަމާއި، ކުރިން ނުކުރާ ބޮޑު އަސަރު ކުރަން ފަށައިފިކަން މި އިރުވައިގެ ހަޅައާއި މިދިޔަ ހުޅަނގުގެ އުދައިން ވެސް މާބޮޑަށް ހާމަވެއްޖެ. މިކަންކަމަށް ހަރުދަނާ ފިޔަވަޅުތަކެއް އަޅާންފެށުން އެއީ މިޖީލުގެ އެންމެބޮޑު ޒިންމާ. pic.twitter.com/KZILo5mnkW\n— Waddey (@waddey_) January 24, 2020\nކަންބޮޑުވުން ފާޅުކޮށް އުނގޫފާރު ދާއިރާގެ މެމްބަރު މުހައްމަދު ވަހީދު ކުރެއްވި ޓްވީޓް---\nމިދުވަސް ވަރު ރަށް ގިރުމުގެ މައްސަލަ އެންމެ ބޮޑަށް ކުރިމަތިވި ރަށްރަށުގެ ތެރޭގައި ރ. ފައިނާއި ބ. ދަރަވަންދޫ ހިމެނެ އެވެ. އަދި އެ ދެ އަތޮޅާއި ހއ. ގެ ބައެއް އެހެން ރަށްރަށަށް ވެސް އެ ނުރައްކާ ކުރިމަތިވި އެވެ.\nބައެއް މީހުން ބުނާ ގޮތުގައި އިރުވައިގެ ހަޅަ މިހާރު މިވަނީ މާ ބޮޑަށް ދިގުވެފަ އެވެ. ވައިގަދަ ވުމާ އެކު، ބާނިތައް ބޮޑުވެ، ލޮނުގަނޑު އުސްވެ އެވެ. އޭގެ ސަބަބުން ބޮޑު ދިޔައިގައި ރަށްރަށުގެ ގޮނޑުދޮށްތައް ގިރާލަނީ އެވެ.\nއިތުރު ލިޔުންތައް ތިމާވެށި ރަށް ގިރުން މިނިސްޓަރު ޑރ. ހުސެއިން ރަޝީދު ހަސަން


ފަޑިޔާރުންގެ އޯޑިއޯ ތަހުލީލު ކުރުމަށް ބޭރުގެ ތަހުލީލީ އިދާރާ އަކަށް ހަވާލުކުރުމަށް ސުޖާ ގޮވާލައިވައިފި | Sandhaanu\nފަޑިޔާރުންގެ އޯޑިއޯ ތަހުލީލު ކުރުމަށް ބޭރުގެ ތަހުލީލީ އިދާރާ އަކަށް ހަވާލުކުރުމަށް ސުޖާ ގޮވާލައިވައިފި\nކުރީގެ ރައީސް އަބްދުއްލާ ޔާމީން އަބްދުލްގައްޔޫމަށް މަނީ ލޯންޑަރިން މައްސަލައިގައި ހުކުމްކުރި ކުރިމިނަލް ކޯޓުގެ ގާޒީންގެ އޯޑިއޯތަކެއް ކަމަށް ބެލެވޭ އޯޑިއޯތައް ތަހްލީލު ކުރުމަށް ބޭރުގެ ތަހްލީލީ އިދާރާއަކާ ހަވާލުކޮށްދިނުމަށް ޕީއެންސީގެ ނައިބް ރައީސް އިބްރާހީމް ޝުޖާއު ގޮވާލައްވައިފިއެވެ.\nޕީޕީއެމް އިން ރޭ ބޭއްވި ޖަލްސާގައި ވާހަކަފުޅު ދައްކަވަމުން ޝުޖާއު ވިދާޅުވީ މި އޯޑިއޯތަކުގެ ސައްހަކަން ބަލަންޖެހޭ ކަމަށާ އޯޑިއޯތައް ތަހުލީލު ކުރުމަށް އަމިއްލަ ފަރާތަކަށް ދިނުމަކީ ވަރަށް ކަންބޮޑުވާ ކަމެއް ކަމަށެވެ.\nސުޖާ ވިދާޅުވީ ދިވެހިރާއްޖޭގެ ހުރިހާ މިނިވަން މުއައްސަސާތަކަށާއި އިދާރާތަކަށް މިއޯޑިއޯތަކުގެ ސައްހަކަން ބަލައިދިނުމަށް ކޯލިޝަނުން އެދިފައިވާނެ ކަމަށެވެ.\nރައީސް ޔާމިން ގެ މައްސަލަ ކުރިއަށްދަނީ އިންސާފްވެރިކޮށް ނޫންކަމަށް ވިދާޅުވެ ސުޖާ ވިދާޅުވީ ފަނޑިޔާރުންގެ އޯޑިއޯ ތަހްލީލުކުރެވެމުންދާއިރު ރައީސް ޔާމީންގެ އިސްތިއުނާފުގެ އަޑުއެހުންތައް ސުޕްރީމް ކޯޓުން މަޑުޖައްސަން ވެސް ޖެހޭނެ ކަމަށެވެ.\nސުޖާ ވިދާޅުވީ ރައީސް ޔާމީންގެ މައްސަލަ ހައިކޯޓުގައި އަހަރަކަށް ވުރެ ވެސް ގިނަ ދުވަސްވެފައިވާއިރު އެކަމުގެ ސަބަބުން އެމަނިކްފާނުގެ ހައްގުތަކެއް ގެއްލެމުން ދިއުމާ ގުޅިގެން ކޯލިޝަނުން ހައިކޯޓަށް ބައްދަލުވުމަކަށް ދިޔަކަމަށާ ނަމަވެސް ހައިކޯޓުން ބައްދަލުނުކުރިކަމަށެވެ. ހައިކޯޓުން ބައްދަލުނުކުރީ ޖޭއެސްސީން އަންގައިގެން ކަމަށް ވެސް ސުޖާވިދާޅުވިއެވެ.\nރައީސް ޔާމީނަށް މަނީ ލޯންޑަރިން މައްސަލައިގައި ހުކުމްކުރި ކުރިމިނަލް ކޯޓުގެ ގާޒީންގެ އޯޑިއޯތަކެއް ލީކުވުމާ ގުޅިގެން އެ މައްސަލައިގައި މިނިވަން ތަހުގީގެއް ހިންގައިދިނުމަށް އެދި ރައްޔިތުންގެ މަޖިލީހުގެ ރައީސް މުހައްމަދު ނަޝީދާއި އެހެނިހެން ބައެއް އިދާރާތަކުގެ ވެރިންނަށް ޕީޕީއެމްއިން ވަނީ ސިޓީއެއް ފޮނުވައިފިއެވެ.\nއިދާރާތަކަށް ފޮނުވި ބަޔާނުގައި ވަނީ ރައީސް ޔާމީންގެ މައްޗަށް ދައުލަތުން ދައުވާކޮށް ކްރިމިނަލް ކޯޓުން ކޮށްފައިވާ ހުކުމަކީ އެ މައްސަލައިގައި ހުކުމް ކުރި ފަނޑިޔާރުންނަށް ސިޔާސީ ނުފޫޒު ފޯރުވައިގެން ކުރެވިފައިވާ ހަރާމް ހުކުމެއް ކަމުގައި ކުރިން ވެސް ބުނަމުން އައި ވާހަކަތައް ޔަގީންވެފައިވާ ކަމަށް ބުނެފައެވެ.


މަންމަގެ އަނިޔާތަކުން އިބްތިހާލް މަރުވިތާ ދެއަހަރު، އިންސާފް ލިބޭނެ ދުވަހެއް ނޭނގޭ\nއިހުމާލްވިކަމަށް ބުނެ ދައުވާ ކުރަން ފޮނުވީ ދެއަހަރުވާން ކައިރިވިފަހުން\nއެފަދަ އިތުރު ހާދިސާއެއް ހިނގިޔަ ނުދިނުމަށް އެޅި ފިޔަވަޅުތަކާމެދު ސުވާލު އުފެދޭ\nކ. މާލެ | 28 ޖެނުއަރީ 2017 | ހޮނިހިރު 22:02 | 7,062\nމަންމަގެ އަނިޔާތަކުން މަރުވި އިބްތިހާލް - ފޭސްބުކް\nއެއީ މީގެ ދެއަހަރު ކުރިއެވެ. މުޅި ރާއްޖެ ސިއްސުވާލީ ތުއްތު ތުއްތު ކުއްޖަކު އޭނާގެ އުފަން މަންމަގެ އަނިޔާތަކަށް ކެތްނުވެގެން މިދުނިޔެ ދޫކުރި ޚަބަރުންނެވެ. މަންމަގެ ރަހުމް ކުޑަ އަނިޔާތަކުން ކުޑަ ދަރިފުޅު މަރުވެގެން ދިޔައީތީއެވެ. އުމުރުން ތިން އަހަރުގެ މުހައްމަދު އިބްތިހާލް މަރުވެފައި އޮތްއިރު އޭނާގެ ހަށިގަނޑުގެ ބޭރުފުށުން ހުރީ އަނިޔާތައް ފެންނާށެވެ. ލާއިންސާނީ އަނިޔާތަކެވެ.\nމިއަޑު އެހި ކޮންމެ މީހަކަށްވެސް ބޭއިޚްތިޔާރުގައި ފެންކަޅިވެވުނެވެ. ތިމާގެ ދަރިއަށް އެފަދަ އަނިޔާއެއް ލިބުނު ކަމުގެ އިހްސާސް ކުރެވުނެވެ. އެފަކީރަށް ކޮށްފައިވާ އަނިޔާތަކުގެ ވާހަކަ އެނގުނުއެނގުނުހެން ގައިން ހީބިހި ނަގައިގެން ދިޔައެވެ. އިންސާނިއްޔަތު ކަމެއް ނެތް މަންމަގެ އެއަމަލާމެދު ދަތްކުނޑި ވިކައިގަނެވުނެވެ.\nހީވީ އެހެން ފަދަ ކަމެއް ހެންނެވެ. ރަށުގެ މީހުން އެވާހަކަ ދައްކަން ފެށިއެވެ. ކުއްޖާގެ މަންމަ ކުށްވެރިކޮށް ކައުންސިލުންވެސް ބަސްކިޔާން ފެށިއެވެ. ޢާއްމު ރައްޔިތުންގެ ނަފްރަތު އިންތިހާއަށެވެ. އަމިއްލަ ޖަމްއިއްޔާތަކުންނާއި ގުރޫޕްތަކުން އެއަމަލު ކުށްވެރިކޮށް ބަޔާންތައް އޮއްސަން ފެށިއެވެ. ހިނގާލުންތަކާއި ޚިޔާލުފާޅުކުރުންތައްވެސް މަދެއްކަ ބައިވަރެއް ނޫނެވެ. ސަރުކާރުގެ މުއްއަސަސާތައްް ހިންގާލިއެވެ. ތަހުގީގުފެށިއެވެ.\nކޮނުކޮނުވަރަކުން ފަސްގިނަވާން ފެށިއެވެ. ކުއްޖާއަށް އަނިޔާ ލިބުނީ އެދުވަހު އެކަނި ނޫން ކަމެވެ. އެކުއްޖާގެ މަންމަ އެކުއްޖާއަށް އަނިޔާ ދެމުންދިޔަ ކިތަންމެ ދުވަހެއް ރަށު މީހުންނަށްވެސް އެނގެއެވެ. ގެއިން ބޭރުން އެކުއްޖާ ނުފެންނަކަން ރޭކާލީވެސް ދެނެވެ. ކައުންސިލަށް ގެންދެވުނު ކަމާއި ސަރުކާރުގެ ކަމާބެހޭ މުއައްސަސާ ޖެންޑަރ މިނިސްޓްރީއަށް ވެސް އެންގުނު ކަމެވެ. ނުވެ އޮތީ އެކަމަކުވެސް އެންމެ ކަމެކެވެ. އެކުއްޖާއަށް އެއަނިޔާތަކަށް ކެތްނުވެގެން މިދުނިޔެ ދޫކުރުމުގެ ސަލާމަތް ނުކުރެވުމެވެ. ރަށުމީހުންނަށްވެސް އަޅާލަން ނޭނގުމެވެ. މިނިސްޓްރީންވެސް އެކުއްޖާއަށް ހިމާޔަތް ނުދެވުމެވެ.\nމިއަދު މީ އެ ހާދިސާއަށް ބަރާބަރު ދެ އަހަރު ފުރުނު ދުވަހެވެ. ދަރިފުޅުގެ މަންމަ ޖަލަށް ލެވުނެވެ. ތަހުގީގް ކުރިއަށްގޮސް ޝަރީއަތްވެސް ފެށިއެވެ. މަންމަގެ ފުށުން އެނގުނު ކަންކަމަށް ބަލާއިރު އިބްތިހާލްގެ އާއިލާގެ ބައެއް އެހެން މީހުން ވެސް ސަހަލެއް ނޫނެވެ. މައްސަލަ ފެށެނީ އެހާހިސާބުންކަން އެނގުމުންނެވެ. ބައްޕައެއް ނެތި އެދަރިފުޅު އުފަންވިއިރު، ދަރިފުޅަށް އެހާބޮޑު ނަފްރަތެއް ކުރީ އެކަމުގެ ސަބަބުން ކަމަށް ބުނެ އެވެ.\nއެހާދިސާއަށް ދެއަހަރު ވެގެން ދިޔައިރުވެސް ކަންކަން ހުރި ގޮތަށް ބަލާލަންޖެހެ އެވެ. އިންސާފެއް ނުލިބެ އެވެ. އިހުމާލުވި މީހުން އަދިވެސް އެގޮތުގައި ތިބީތީއެވެ. އިހުމާލްވި ޖެންޑަ މިނިސްޓްރީގެ މުވައްޒަފުންނާއި އެދުވަސްވަރު ވ. އަތޮޅުގައި ހުންނެވި ފުލުހުންގެ ކޮމާންޑަރުގެ މައްސަލައިގައި ދައުވާ ކުރަންވެސް އެފޮނުވީ ދާދި މިދާކަށް ދުވަހުއެވެ. އިތުރު ބަޔާނެއް ނަގަން ހިއުމަން ރައިޓްސް ކޮމިޝަނަށް އެމީހުން ހާޒިރުވާން އެންގީ ދެއަހަރުވާން ކައިރިވި ފަހުންނެވެ. މިކަންކަމަށް ބަލާއިރު ތަހުގީގު ބާރަށޭ ބުނެވޭނެ އެއްވެސް ދުލެއް ހުންނާނެ ހެނެއް ހިއެއް ނުވެއެވެ. ޝަރީއަތް ދިގުލައިގެންގޮސް ހެކިތައް ހަނދާން ނެތި ކަންވީގޮތް ކިޔައިދޭން ނޭނގޭހާ ދުވަސްވީއެވެ. އިންސާފް ލިބުން ލަސްވެ އިންސާފް ލިބިދާނެ ކަމާމެދުވެސް ޝައްކު އުފެދުނީއެވެ.\nމިހާލަތަށް އައިއިރު ކުރިމަތިވެފައިވާ އެހެން ބިރެއްވެސް އެބައޮތެވެ. އެފަދަ ހާދިސާއެއް އިތުރަށް ނުހިނގާނެ ގޮތަށް ކަންކަން ހައްލު ކުރެވުނު ކަމުގެ ޔަޤީންކަން ނެތުމެވެ. މިހާރުވެސް ދެކެވެމުންދާ އެފަދަ މައްސަލަތަކުގެ ވާހަކަ މަދެއް ނޫނެވެ. އަޅާލާނެ މީހަކު ނެތިގެން ބަލަހައްޓަން ޖެހޭ ކުދިން ބައިތިއްބާފައި ތިބޭ ތަންތަނުގައިވެސް ހާލަތު ހުރިގޮތްކަމަށް ދެކެވޭ ހިތާމަވެރި ވާހަކަތަކެވެ. ހިޔާތަކުން ކުދިން ގެއްލުމެވެ. ހިޔާތަކުގެ ފެންސްތަކުގެ މައްޗަށް ކުދިން އަރާ ތިބުމެވެ. ދާދިފަހުން އެފަދަ ތާކުންވެސް މަރުވި ކުއްޖާގެ މަރާމެދު އުފެދިފައިވާ ސުވާލުތަކެވެ.\nދެންއޮތީވެސް މިފަދަ އެހެން ކަމެކެވެ. ބަޔަކަށް އަބުރު ރައްކާތެރި ނުކުރެވިގެން ހެދި އަބުރުގެ ޤާނޫނުގެ ސަބަބުން އެފަދަ ހާދިސާތައް ރިޕޯޓްކުރަން ފަސްޖެހުމެވެ. ފެންނަ މަންޒަރަށް ނުވަތަ ކުރެވޭ ތުހުމަތުގެ ވާހަކަ ކަމާ ބެހޭ ފަރާތަށް ހުށަހެޅިނަމަވެސް ސާބިތު ނުކުރެވިއްޖެ ނަމަ ދެން ކުރިމަތިލާން ޖެހިދާނެ ބޮޑު އަބުރުގެ ދައުވާއެވެ. އެދައުވާތަކަށް ބިރުން އެފަދަ މައްސަލަތައް ރިޕޯޓްކުރަން ނުކެރި ނީވޭކަމަށް ހަދައިގެން ނުވަތަ ނުފެންނަ ކަމަށް ހަދައިގެން ތިބެން ޖެހުމެވެ.\nކޮންމެއަކަސް އިބްތިހާލްގެ މަރަށް ދެއަހަރުވިއިރު އެހިތާމަތައް އަދިވެސް ފިލައިގެނެއް ނުދެއެވެ. ހަމަ އެހެންމެ އެމަރާ ގުޅިގެން ފެންމަތިވި ކަންކަމަށް ހައްލެއް އައިސްފައިވާކަމުގެ ޔަޤީންކަން ނެތީތީ އަދި މާބިރުބޮޑެވެ. އިންސާފް ނުލިބި އޮތީތީ އެކަމުގައި ފުއްދާލެވޭކަށް ނެތެވެ. ބޯޑުތައް ހިފައިގެން މަގުތަކަށް އެއްވެ އިބްތިހާލަށް އިންސާފް ހޯދަައިދޭން ނިކުތް ޖަމްއިއްޔާތަކާއި ޕްރެޝަރ ގުރޫޕްތަކުގެ އަޑުކެނޑި ހިމޭންވެފައިވާތީ އެއީ އަދި މާބޮޑު ކަންބޮޑުވުމެކެވެ. އިންސާފު ނުލިބި ދިގުދެމިގެން ދިއުމަކީ އިންސާފު ނުލިބުމެވެ.


ލީޑްސް ޔުނައިޓެޑުން ދެއްކި ކުޅުމުން ކްލޮޕް ހައިރާންވެފައި ލީޑްސް ޔުނައިޓެޑުން ދެއްކި ކުޅުމުން ކްލޮޕް ހައިރާންވެފައި\nލީޑްސް ޔުނައިޓެޑުން ދެއްކި ކުޅުމުން ކްލޮޕް ހައިރާންވެފައި\nލިވަޕޫލްގެ ކޯޗު ޔާގެން ކްލޮޕް | ފޮޓޯ:ރޮއިޓާސް\nއިނގިރޭސި ޕްރިމިއަރ ލީގުގެ އެންމެ ފަހުގެ ޗެމްޕިއަން ލިވަޕޫލް އަމިއްލަ ދަނޑުގައި ކުޅުނު މެޗުން މޮޅުވި ނަމަވެސް ލީޑްސް ޔުނައިޓެޑުން ދެއްކި ކުޅުމާމެދު ހައިރާންވާ ކަމަށް ލިވަޕޫލްގެ ކޯޗު ޔާގެން ކްލޮޕް ބުނެފިއެވެ.\nމެޗަށްފަހު ވާހަކަ ދައްކަމުން ކްލޮޕް ބުނީ ލީޑްސްގެ ކުޅުންތެރިންނަށް ފުރަތަމަ ވެސް މަރުޙަބާ ކިޔާކަމަށާއި އެކުޅުންތެރިން ދެއްކި ކުޅުން ގަބޫލްކުރަން ވެސް ދަތި ކަމަށެވެ. ކްލޮޕް ބުނީ މި މެޗުގައި އެހާވެސް މޮޅަށް ލީޑްސްގެ ކުޅުންތެރިން ކުޅުނު ކަމަށެވެ. ކްލޮޕް ބުނީ މެޗުގައި ދެޓީމު ފަރާތުން ފެނުނީ ބަލާހިތްވާ ކަހަލަ އެޓޭކިން ފުޓްބޯޅައެއްކަމަށެވެ. ގިނަ ލަނޑުތަކެއް މެޗުގައި ފެނިގެން ދިޔުން އެއީ ރަނގަޅު ކަމެއްގެ ގޮތުގައި ސިފަކުރަމުން ލިވަޕޫލް ކޯޗު ބުނީ ލިވަޕޫލުގެ ފަހަތް ވަރަށް ބޮޑަށް ރަނގަޅު ކުރަންޖެހޭ ކަމަށާއި ކުރިޔަށްހުރި މެޗުތަކުގައި އެކަން ރަނގަޅުވާނެ ކަމަށެވެ.\nއޭނާ ބުނީ ލީޑްސް ޔުނައިޓެޑުން މެޗުގައި ހެދި ގޯސްތަކުގެ ފައިދާ ލިވަޕޫލްއިން ނެގީ ވަކިވަކި ކުޅުންތެރިންގެ ހުނަރު ބޭނުންކޮށްގެން ކަމަށެވެ. މެޗުގައި ރަނގަޅު ކަންތައްތަކެއް ލީޑްސް ޔުނައިޓެޑްގެ ފަރާތުން ފެނުނުކަމަށާއި އެގޮތުގައި ލީޑްސް މިސީޒަނުގައި ކުޅެފިކަމުގައި ވާނަމަ ލީޑްސްއިން ލީގުގެ ރަނގަޅު ހިސާބެއްގައި ނިންމާލާނެކަމަށް ހުސްވި ސީޒަންގައި ލިވަޕޫލަށް ލީގު ހޯދައިދިން ކޯޗު ބުންޏެވެ.\nލިވަޕޫލާއި ދެކޮޅަށް ލީޑްސް ޔަނައިޓެޑުން ދެއްކީ ހިތްވަރުގަދަ ކުޅުމެއް ކަމަށާއި ބޯޅަ ކޮންޓްރޯލުކޮށްގެން ގިނަ ވަގުތު ކުޅުނީ އެމީހުންކަމަށް މެޗަށް ފަހު ލިވަޕޫލު ކޯޗު ބުންޏެވެ. ފަހަތުން އަރައި ތިން ފަހަރު ލީޑްސްއިން އެއްވަރުކުރި މެޗުން ލިވަޕޫލް ކުރި ހޯދީ ސަލާހުގެ ތިން ލަނޑާއެކު 4-3 ގެ ނަތީޖާއަކުންނެވެ.


Ooredoo supernet Sh. Goidhu ah - Hali News\nއުރީދޫ ސުޕަރނެޓް، ށ. ގޮއިދުއަށް!\n25 February 2021, 18:44\nސަތޭކަ އެމްބީޕީއެސް އާއި ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ށ. ގޮއިދުއަށް މިއަދު ތައާރަފްކޮށްފިއެވެ.\nހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް ށ. ގޮއިދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސްވެސް ލިބިވަޑައިގަންނަވާނެއެވެ.\n"ފާއިތުވި އަހަރުތެރޭގައި ޑިޖިޓަލް ޚިދުމަތްތައް ބޭނުންކުރާ އަދަދު އެތައްގުނައެއް އިތުރުވެފައިވުމާއިއެކު އިންޓަނެޓަށް ބަރޯސާވާ މިންވަރުވެސް އިތުރުވެ، އަސާސީ ޚިދުމަތަކަށް ވަނީވެފައި. ކުދިންގެ ކިޔެވުމަށާއި، ގޭގައި ތިބެގެން މަސައްކަތްކުރުމަށާއި ސިއްޙީ ހިދުމަތް ހޯދުމަށް އަދި ވިޔަފާރިކުރުމަށްވެސް އިންޓެނެޓްގެ ބޭނުން އެބަކުރަންޖެހޭ. އެހެންކަމުން އަޅުގަނޑުމެން މި މަސައްކަތް ކުރަނީ ރާއްޖޭގެ އެކި ކަންކޮޅުތަކުގައި ދިރިއުޅޭ އެންމެހާ ބޭފުޅުންނަށްވެސް ފެންވަރު ރަނގަޅު އިންޓަނެޓްގެ ޚިދުމަތް ފޯރުކޮށްދިނުމަކީ އެންމެ މުހިންމުކަމެއްކަމުގައި ދެކިގެން. މިއަދު އުރީދޫ ހޯމް ބްރޯޑްބޭންޑް، ސުޕަރނެޓްގެ ޚިދުމަތް ށ. ގޮއިދޫގެ ރައްޔިތުންނަށް ފޯރުކޮށްދީ އިތުރު ފުރިހަމަކަމާއި އެކު އިންޓަނެޓް ބޭނުންކުރުމުގެ ފުރުސަތު ހުޅުވާލެވުމަކީ، އަޅުގަނޑުމެންނަށް ލިބޭ ވަރަށް ބޮޑު އުފަލެއް. ކުރިއަށް އޮތް ތަނުގައިވެސް ދިވެހި ރައްޔިތުންގެ ދިރިއުޅުން އިތުރަށް ފާގަތިކޮށް ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތައް ރާއްޖޭގެ ހުރިހާ ކަންކޮޅުތަކެއްގައިވެސް ކުރަމުންދާނެކަމުގެ ޔަގީންކަން އަރުވަން." އުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް 5ގުނަ އިތުރު ސްޕީޑާއެކު %68 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. މިގޮތުން ގޮއިދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.


Dhivehin nethigen noonee bidheyseen ah vazeefa nudhevey goiy hadhanee\nބިދޭސީންތަކެއް މަސައްކަތް ކުރަނީ\n03 މާރޗް 2021 - 11:14:48\nދިވެހިން ލިބެން ނެތް ދާއިރާތަކުން ނޫން ގޮތަކަށް ބިދޭސީންނަށް މަސައްކަތްކުރަން ނުދެވޭ ގޮތަށް ހަދަން މަަސައްކަތްކުރަމުން އަންނަ ކަމަށް އިކޮނޮމިކް މިނިސްޓަރު ފައްޔާޒު އިސްމާއިލް ވިދާޅުވެއްޖެ އެވެެ.\nއެމްޑީޕީގެ ރަށްވެހި ފަތިސް ކެމްޕެއިން ބައްދަލުވުމުގައި ވަނީ ރިސޯޓުތަކުގައި މަސައްކަތްކުރާ ރ. އަތޮޅުގެ ޒުވާނުންގެ މައިގަނޑު ކަންބޮޑުވުމެއްގެ ގޮތުގައި ދިވެހިންނަށް ވަޒީފާ ލިބުމުގައި ދަތިތައް ކުރިމަތިވާ ވާހަކަ ފާހަގަކޮށްފަ އެވެ.\nއެކަމާއި ގުޅިގެން މިނިސްޓަރު ފައްޔާޒު ވިދާޅުވީ އެކި ދާއިރާތަކުން ޒުވާނުން ތަމްރީނުކުރުމަށް ގިނަ މަސައްކަތްތަކެއް ކުރަމުން އަންނަ ކަމަށެވެ. އޭގެ ތެރޭގައި އެކައުންޓެންޓުން ތަމްރީންކުރުމާއި އަދި ޕްރައިވެޓް ސެކްޓާއަށް ދިވެހިން ނެރުން ހިމެނޭ ކަމަށެވެ.\nޖޮބް ސެންޓަރުގެ މަސައްކަތް ވެސް ބާރު ސްޕީޑެއްގައި ކުރިއަށްދާކަން ފާހަގަކުރައްވަމުން ފައްޔާޒު ވިދާޅުވީ އެ ސެންޓަރުގެ މަސައްކަތް އެންމެ ފުރިހަމައަށް ކުރިއަށްދާނީ ވަޒީފާ ބޭނުންވާ ފަރާތްތައް އޭގައި ރަޖިސްޓްރީވެގެން ކަމަށެވެ.\nއަދި ބޭރު މީހުން ވަޒީފާއަށް ގެނައުމުގެ ގަވާއިދުތަކަށް ވެސް ބަދަލު ގެންނާނެ ކަމަށް ފައްޔާޒު ވިދާޅުވި އެވެ. އެގޮތުން ފައްޔާޒު ވިދާޅުވީ ޖޮބް ސެންޓަރުގައި ވަކި ހުނަރެއް ހުރި ދިވެއްސަކު ރަޖިސްޓްރީވެއްޖެނަމަ، އެ ވަޒީފާއަށް ބޭރު މީހަކަށް ކުރިމަތިނުލެވޭނެ ކަމަށެވެ. އަދި އެ ވަޒީފާއެއް ބޭނުންވާ ދިވެއްސަކު ނެތް ހާލަތެއްގައި ނޫން ގޮތަކަށް ބޭރު މީހަކަށް ވަޒީފާ ނުދޭނެ ގޮތަކަށް ހެދުމަށް މަސައްކަތްކުރާ ކަމަށް ވިދާޅުވި އެވެ.\nރާއްޖޭގައި ގިނަ ވަޒީފާތަކެއްގައި މިހާރު ވެސް ގިނަ އަދަދަކަށް ބޭރު މީހުން އަންނަނީ މަސައްކަތްކުރަމުންނެވެ. އޭގެ ތެރޭގައި ގިނަ އަދަދަކަށް ގަވާއިދާ ހިލާފަށް އުޅޭ ބިދޭސީން ވެސް ހިމެނެ އެވެ.


Vaahaka: Biruveri Male’ dhathuru | Mihaaru\n23 ޖެނުއަރީ 2019 - 07:26 28 comments\nޖެހިގެން އައި ދުވަހު ކޮލެޖުގައި އަހަރެން ކިޔަވަން އިންދައި ޝަރީފު ގުޅިއެވެ. އެ ނަންބަރު އަހަރެން ހަނދާންހުއްޓެވެ. ފޯނުގެ އަޑު ކަނޑައިލައިފައި އޮތުމުން އަހަރެން އަޅައެއްނުލަމެވެ. ފޯނު އަނެއް ފުށަށްޖަހައިލީމެވެ. އިރުކޮޅެއް ކޮށްފައި ފޯނަށް ބަލައިލިއިރު ވެސް ޝަރީފު ގުޅަނީއެވެ. އަނެއްކާ ވެސް ފޯނު ބަންޑުންޖެހީމެވެ. އެ ފަދަ ދަނޑިވަޅުގައި އަހަރެންގެ ގަމާރުކަން ހިތަށްއަރައިފައި ދެރަވެއެވެ. ފޯނުން ނަންބަރު "ބްލޮކް" ކުރާ ވާހަކަ އަޑުއަހަމެވެ. އެއީ ކިހިނެއް ކުރާ ކަމެއްކަމެއް ނޭނގެއެވެ. ރަށުގައި އެ ކަހަލަ ކަންތައް ކޮށްދޭނީ އަހަރެންގެ ދަރިންނެވެ. ފޯނެއް ގެންގުޅުނަކަސް އެއިން މާ ގިނަ ކަންތައްކުރާކަށް އަހަންނަކަށް ނޭނގެއެވެ. ވައިބާއިން ވެސް މީހުންނާ ވާހަކަދައްކަމެވެ. އެކަމަކު އެ ހިސާބުން ނިމުނީއެވެ. ފޮޓޯ ފޮނުވަނީ ކިހިނެއްކަން ދަރިން ކިޔައިދެއެވެ. ދެވަނަ ފަހަރު ފޮޓޯއެއް ފޮނުވަން ބަލައިލާއިރު ހަނދާނެއް ނުހުރެއެވެ. ކޮލެޖުގައި އުޅޭ ރައްޓެހިކުދިން ގާތުގައި އެ ފަދަ ކަމެއް ކުރަން ބުނާކަށް ނުކެރުނެވެ. އަހަންނަކީ އެހާ ނޭނގޭ މީހެއްކަން އަންގަން ނުކެރުނީއެވެ.\nކޮލެޖު ނިންމައިފައި ބަލައިލިއިރު ހަތް ފަހަރަށް ޝަރީފު ގުޅައިފައި އޮތެވެ. އަހަންނެއް ނުގުޅަމެވެ. އެ ކަމުން ސަލާމަތްވީތީ ޝުކުރުކުރީމެވެ. ބާރު ވައިރޯޅިއެއް ޖެހުމުން އުޑުމަތި ބަލައިލީމެވެ. އުޑުމަތި އޮތީ ބަނަކޮށެވެ. އެއީ އިތުރު ބިރެކެވެ. ގޮސް ވަންނަންވީ ޖައުފަރުގެ ގެއަށެވެ. އެ ވަގުތަކީ އަހަރެންގެ ހިތުގެ ވިންދު ދެ ގުނައަށް އަވަސްވާ ވަގުތެކެވެ. ގޭގައި މީހަކު ނޫޅެދާނެތީއެވެ. ޖައުފަރު އެކަނި އުޅެދާނެތީއެވެ. އަހަރެން ހުންނަނީ ބިރުން ސިހިސިހިއެވެ. ކިތަންމެ ފަހަރަކު އެހެން ދިމާވެއްޖެއެވެ. އަހަރެން ގެއަށް ވަންނައިރު ގޭގައި އިންނަނީ ޖައުފަރު އެކަންޏެވެ. އަހަރެން ދޮރުން ވަނީއްސުރެ ކޮޓަރިއަށް ވަންނަންދެން އޭނަ އިންނާނީ ކަޅިއަޅައިގެންނެވެ. ގިނަ ވަގުތު އޭނަ ބަލަނީ އަހަރެންގެ މޫނަކަށް ނޫނެވެ. އެ ކަން އެނގޭތީ އަހަރެން ގެއަށް ވަންނަނީ މޭގައި ފޮތްތައް ޖައްސައިލައިގެންނެވެ. އެ ގެއަށް ބަދަލުވީއްސުރެ އަހަރެން ލަނީ އަހަރެން އަތުގައި ހުރި އެންމެ ދިގު ހެދުންތަކެވެ. ހަގީގަތުގައި އަހަރެން ގެންގުޅޭ އެންމެ ދިގު ހެދުން ވެސް ހުންނާނީ އުނަގަނޑަށް ވުރެ ދެ އިންޗިއެއްހާ ތަން ތިރިޔަށެވެ. ވީމާ، އަހަރެންގެ ދަންފުޅި ބައްޓަމާއި، އަޑިއުސް ކިއްސަރުން ފިރިހެނުންގެ ލޮލަށް ކަށިހެރޭނެކަން އަހަންނަށް އެނގެއެވެ. ކޮޓަރިއަށް ވަދެ ތަންޑުއެޅިޔަސް، އެހެން މީހަކު ގެއަށް ނާންނަހާ ހިނދަކު އަހަރެން އިންނަނީ ހިތް އަތްމައްޗަށް ލައިގެންނެވެ. ދޮރުގައި ތަންޑެއް ނުހުރެއެވެ. ކޮޓަރީގެ ދެވަނަ ތަޅުދަނޑިއެއް ޖައުފަރު އަތުގައި އޮވެދާނެއެވެ. ޖައުފަރު އެތެރެއަށް ވަންނަން އުޅެފި ނަމަ އަހަރެންގެ ހަމައެކަނި ރައްކަލަކީ ފާޚާނާއެވެ. އެ ތަނުގައި ވެސް ތަންޑެއް ނުހުރެއެވެ. ހުންނަނީ ފިއްތައިލައިގެން ތަޅުލާ ކަހަލަ ތަޅެކެވެ. އެ ތަނަށް ޖައުފަރު ވަދެއްޖެއްޔާ ހިރިލާނެ ތަންކޮޅެއް ވެސް ނޯންނާނެއެވެ. އަހަރެން ރަނގަޅަށް ބެދުނީއެވެ. ހެދޭނެ އެއްވެސް ގަދައެއް ނޯންނާނެއެވެ. އެ ކަހަލަ ބޭކާރު ފިކުރުތަކުން އަހަރެންގެ ސިކުނޑި އޮންނަނީ ތޮއްޖެހިފައެވެ. އެޕާޓުމަންޓުގެ ދޮރުމައްޗަށް ހުއްޓިފައި ފުން ނޭވައެއް ބޭރުކޮށްލީމެވެ.\n"އަޅެ ކޮންމެވެސް އެހެން މީހަކު ގޭގަ އުޅެއްޗޭ!" ހިތާހިތުން ބުނެލީމެވެ.\nދޮރުގައި ޓަކިޖަހައިލީމެވެ. ވަގުތުން ދޮރު ހުޅުވައިލިއެވެ. ކުރިމަތީގައި ހުރީ ޖައުފަރެވެ. އަހަރެންގެ މުޅި ހަށިގަނޑު ދިޔައީ ފިނިވެގެންނެވެ. ހިތަށްއެރިއެވެ. އޭނަ ހުރީ އަހަރެންގެ އިންތިޒާރުގައި ހެއްޔެވެ؟ އަހަރެން އިސްޖަހައިގެން އެތެރެއަށް ވަނީމެވެ. ޖައުފަރު ހުރީ ކުޑަކޮށް ދޮރުފަތް ހުޅުވައިގެން ދޮރުމަތީގައެވެ. އަހަރެން ދެމިގަންނަންޖެހުނީ ހަނި ދޭތެރެއަކުންނެވެ. އޭނަ ގައިގައި ނުޖެހިއެއް ނުދެވުނެވެ. އެ ވަގުތު ހީވި ކަހަލައެވެ. ކޮޓަރިއާ އަހަންނާ ދެމެދު އެތައް ހާސް ފޫޓެއްގެ ދުރުމިން ހުއްޓެވެ. ވަރަށް ސާބިތުކަމާއި އެކުގައި، ފަސްބެލުމެއް ނެތި އަހަރެން ގޮސް ކޮޓަރިއަށް ވަނީމެވެ. ދޮރު ތަންޑުއެޅީމެވެ. އެނދުގައި އިށީނދެލައިގެން ވިސްނަން އިންދައި ދޮރުގައި ޓަކިޖަހައިލި އަޑު އިވުނެވެ. އަހަރެން ދިޔައީ ސިއްސައިގެންނެވެ. އެ ވަގުތު އަހަރެންގެ ކޮޓަރީގައި ޓަކިޖަހާނީ ކާކު ހެއްޔެވެ؟ ކީއްކުރަން ހެއްޔެވެ؟ އެ ދޮރުފަތުގައި ދޮރުކަޅިއެއް ނުހުރެއެވެ. ހުރި ނަމަ ދޮރުމަތީގައި ހުރީ ކާކުތޯ ވެސް ބެލުނީހެވެ. ދޮރު ހުޅުވަން ގޮސްފައި ވެސް ދޮރުހުޅުވާކަށް ނުކެރުނެވެ. ފޯނު ނެގީމެވެ. ކީއްކުރަން ހެއްޔެވެ؟ ކާކަށް ގުޅަން ހެއްޔެވެ؟ ފިރިމީހާއަށް ގުޅައިފައި ދޮރުގައި ޓަކިޖަހާ ވާހަކަ ބުނެގެން ކުރާނީ ކޮން ފައިދާއެއް ހެއްޔެވެ؟\n"ކާކު؟" ދޮރުކައިރީގައި ހުރެފައި އަހަރެން ބުނީމެވެ.\n"ޖައުފަރު!" ބޭނުން ބުނި އަޑުއިވުނެވެ.\nއަހަރެން އަތުން ފޯނު ދޫނުވީ ކިރިޔާއެވެ. ޖައުފަރު ކޮންމެހެން ކޮޓަރިއަށް ވަންނަން އުޅެނީ ކީއްކުރަން ހެއްޔެވެ؟ ކުއްލިއަކަށް ހަނދާންވީ ސަތޫ ދިން ފިލާވަޅެވެ. ބިރުން ވިރިވިރި ހުއްޓައި ޖެހިލުން ކުޑަކޮށްލައިފައި ދޮރު ހުޅުވައިލީމެވެ. ޖައުފަރު ހުރީ ކޮތަޅެއް ހިފައިގެންނެވެ. އަހަރެން ފެނުމުން ކޮތަޅު ދިއްކޮށްލިއެވެ.\n"ތީ ކާކު ދިން އެއްޗެއް؟" އަހަރެން އެހީމެވެ.\n"ނޭނގެ! ދެންމެ މީހަކު ހިފައިގެންއައި އެއްޗެއް،" ޖައުފަރު ބުންޏެވެ. "ނާސިހާއަށް ރައްދުކޮށްދޭށޯ ކިޔައިފަ ދިޔައީ."\nއެ ކޮތަޅުގައި ހިފާކަށް އަހަރެން ބޭނުމެއް ނޫނެވެ. ހަމައެހެންމެ، ޖައުފަރު ކުރިމަތީގައި ހުންނާކަށް ވެސް އަދި ޖައުފަރާ އިތުރު ވާހަކައެއްދައްކާކަށް ވެސް ބޭނުމެއް ނޫނެވެ. ވީމާ ކޮތަޅުގައި ހިފީމެވެ. ކޮޓަރީގެ ދޮރު ލެއްޕީމެވެ. ބަންދުކޮށް ހީރަހެއް ޖަހައިފައިވާ ލުއި ކަރުދާސް ކޮތަޅު އެނދުމަތީގައި ބަހައްޓައިގެން އެއަށް ބަލަން ހުރީމެވެ. ކާކު ކީއްކުރަން ފޮނުވި އެއްޗެއްބާއެވެ؟ ފޯނު ރަނގަބީލުވާން ފެށިއެވެ. ބަލައިލިއިރު ޝަރީފުގެ ކޯލެކެވެ. އަހަރެން ފޯނު ނެގީމެވެ. ސަލާމަތްނުވާނެކަން އެނގޭތީއެވެ.\n"ކީއްކުރަންތަ ތި ވަރަށް ތި ގުޅަނީ އަހަންނަށް؟" ހިތްހަމަނުޖެހިފައި އަހަރެން ބުނީމެވެ.\n"ތި ވަރަށް ކޮތަޅަށް ކަޅިއަޅަނީ ކީއްވެ؟" ޝަރީފު ހިނިއައިސްފައި އެހިއެވެ.\nއަހަރެން ވަށައިގެން ހޯދައިލީމެވެ. ކޮޓަރީގައި ކެމެރާ ހަރުކޮށްފައި ހުރީ ހެއްޔެވެ؟ އަހަރެންގެ ހިތުގެ ވިންދު ކުރިޔަށް ވުރެ އަވަސްވިއެވެ.\n"ކިހިނެއް ޝަރީފަށް އެނގެނީ؟" ބިރުގެންފައި އަހަރެން ބުނީމެވެ.\nޝަރީފު ހީނގަތެވެ. އަހަރެން ހާސްވާ ވަރަކަށް ޝަރީފު އުފާވާ ކަހަލައެވެ.\n"ތި ހީވީ ރަނގަޅަށް،" ޝަރީފު ބުންޏެވެ. "ކޮޓަރީގަ ކެމެރާއެއް ހުންނާނެ. ފާޚާނާގަ ވެސް ހުންނާނެ."\nއަހަރެންގެ މުޅި ހަޔާތުގައި ވެސް އެހާ ހާސްވި ދަނޑިވަޅެއް ނާދެއެވެ. އިންޓަނެޓުގެ ވާހަކައާއި، މީހުންނަށް ލަނޑުދޭ ވާހަކައާއި، ބްލެކްމެއިލްކުރާ ވާހަކަ ވެސް އަޑުއަހަމެވެ. އަހަންނަށް އެ ކަހަލަ ކަމެއް ދިމާވެދާނެ ކަމަކަށް ހިޔެއްނުކުރަމެވެ. ޝަރީފު ހޭން ފެށިއެވެ.\n"ހާސްވީތަ؟" ޝަރީފު ބުންޏެވެ. "އެއީ ސަމާސައަކަށް ބުނި އެއްޗެކޭ."\nދެން ވެސް އަހަރެން އެއްޗެއް ނުބުނަމެވެ. ތެދަކީ ކޮބައިކަން ނޭނގޭތީއެވެ.\n"ނާސިހާ!" ޝަރީފު ގޮވައިލިއެވެ. "މަޖަލަކަށޭ އެހެން ބުނީ. އަހަރެން ކިހިނެއްތަ ތި ގޭގަ ކެމެރާ ހަރުކުރާނީ؟ އަހަންނަށް މިހާރު ކޮންމެވެސް ވަރަކަށް އެނގޭ ނާސިހާގެ ގޮތް. މީހަކު އެއްޗެއް ދިނަކަސް ނާސިހާ އެ އެއްޗެއް ނުހުޅުވާނެ. ބަލަހައްޓައިގެން ހުންނާނީ. އެހެންވެ އެހެން ބުނީ. ތި ކޮތަޅު ހުޅުވަބަލަ! ބަންދުކޮށްފަ އޮތް ސޭންޑްވިޗެއް އޮންނާނީ. ހިތަށްއެރީ ބަނޑުހައިވެފައޭ ހުންނާނީ."\nއަހަންނަށް ހަމަޖެހުމުގެ ނޭވައެއް ލެވުނެވެ. ކޮތަޅު ހުޅުވައިލީމެވެ. ތެދެކެވެ. އޭގައި އޮތީ ސޭންޑްވިޗެކެވެ. އަހަރެން ހުރީ ވަރަށް ބަނޑުހައިވެފައެވެ. އެކަމަކު، އެ ސޭންޑްވިޗް ކާކަށް ނުކެރުނެވެ.\n"ކީއްކުރަން މި ކަހަލަ ކަންތައް ކުރަނީ؟" އަހަރެން އެހީމެވެ.\n"އަހަނ! ކޮފީއަކަށް ހިނގާށޭ ބުނީމަކާ ނުދިޔަ،" ޝަރީފު ބުންޏެވެ. "ދެން ތި ކަހަލަ ކަމެއްނު ކުރެވޭނީ. އުންމީދެއް ނުކުރަން ނާސިހާ ތި ކާނެކަމަކަށް ވެސް. އެކަމަކު އަހަންނަށް ފޮނުވިދާނެތާ!"\n"ޝަރީފު!" އަހަރެން ބުނީމެވެ.\n"ލައްބަ!" ސަމާސާ ރާގެއްގައި ޝަރީފު ބުނެލިއެވެ.\n"އަހަރެން މީ ތިން ކުދިންގެ..." އަހަންނަށް ބުނެވުނީ އެ ހިސާބަށެވެ.\n"މަންމައެކޭ، މީހެއްގެ އަންބެކޭ.." ޝަރީފު ބުންޏެވެ. "އަހަންނަށް އެނގެޔޭ އެކަން. ތި ސޭންޑްވިޗް ކާލިޔަކަސް ވަރިއެއް ވެސް ނުވާނެ. ތިއަކު އޫރުމަހެއް ވެސް ނުހުންނާނެ. އަހަރެން ދެކެ ތިހާ ބިރުނުގަނެބަލަ! ރައްޓެއްސެކޭ މީ. އަންހެނެއްގެ ފިރިހެން ރައްޓެއްސެއް ހުރުމަކީ ހަރާންކަމެއް ނޫނެއްނު ނާސިހާ. ހުރިހާ ފިރިހެނުން އެއް ފުރޭނިން ނުފުރާނަބަލަ! އަހަރެން މީ ނާސިހާއަށް ހެޔޮއެދޭ މީހެކޭ. ނާސިހާ ތި އުޅެނީ ހުންނާނެ ތަނެއް ބޭނުންވެގެނެއްނު. އެ ކަން ވެސް ހަމަޖައްސައިފިން."\nޝަރީފު ބުނީ ރަނގަޅު ވާހަކައެކަން އަހަރެން ގަބޫލުކުރަން ޖެހުނެވެ. ހުރިހާ ފިރިހެނުން އެއްގޮތެއް ނުވާނެއެވެ. ޝަރީފަކީ ހެޔޮއެދޭ މީހެކެވެ. ނޫން ނަމަ ކޮންމެހެން އަހަންނަށް ތަނެއް ހޯދާކަށް ޝަރީފަކަށް ނުޖެހޭނެއެވެ.\n"އަހަރެން ތަނެއް ހޯދާކަން ކިހިނެއް އެނގުނީ؟" އަހަރެން އެހީމެވެ.\n"އެއްކަހަލަ ފިހާރައިގެ ކައުންޓަރުގަ އިން ކުއްޖާ ގާތުގަ ބުނީމެއްނު ތަނެއް ހޯދައިދޭށޭ،" ޝަރީފު ކިޔައިދިނެވެ. "އަހަރެން ހުރިހާ ވާހަކައެއް އަޑުއެހީމޭ. އަހަންނަކީ ތިހެން އެކަނި އައިސްއުޅޭ ދަތުރުވެރިންނަށް ވަރަށް އެހީވާ ހިތްވާ މީހެއް. ނުބައި ނިޔަތެއްގަ ކުރާ ކަމެއް ނޫނޭ މީ."\n"އަސްލު ވެސް؟" އަހަރެން ބުނީމެވެ. "އެކަމަކު އެއްވެސް ބޭނުމެއް ނެތި މީހުން ތިހެން ކަންތައް ކޮށްދޭތަ؟"\n"ނާސިހާ! ނާސިހާއަކަށް ނޭނގޭނެ އަހަންނަކީ ކާކުކަމެއް. ޝަރީފު ކިޔާ މީހެއްކަން އެނގޭނީ،" އޯގާތެރި ރާގެއްގައި ޝަރީފު ބުންޏެވެ. "ބައްދަލުވެ ވާހަކަދައްކާލީމަ އަހަރެންގެ ގޮތް އެނގޭނީ. ނިކުމެބަލަ ބޭރަށް. ހިނގާބަލަ ސައިކަލު ދުއްވައިލަން. ބުރިޖަށް އަރައިފިންތަ؟ ޔަގީން ނާރާނެކަން."\n"އަމައްޔާތް!" އަހަންނަށް ބުނެވުނެވެ. "އަހަރެންނަކީ މީހެއްގެ އަންބެކޭ. ނުދާނަން ހިލޭ ފިރިހެނަކާ އެއްކޮށް ބުރުޖަހާކަށް. ތިހެނެއް ތި ކަމެއް ނުވާނެ."\n"ދެން ކިހިނެއް މި ކަން ވާނީ؟" ޝަރީފު އެހިއެވެ. "ބުނީމަތާ އެނގޭނީ."\nވާހަކަދައްކަން ފެށުމުން އަހަރެން ކުޑަކޮށް ބިރުކެނޑެން ފެށިއެވެ. ޝަރީފުގެ ބޭނުމަކީ ވެސް އެއީކަމަށް ވެދާނެއެވެ.\n"މިހާރު އަހަރެން ނާސިހާއަށް ތަނެއް ވެސް މި ހޯދީ،" ޝަރީފު ބުންޏެވެ. "ޔަގީން އެ ތަން ފެނިފަ ނާސިހާ ވަރަށް އުފާވާނެކަން. ހިލެއެއް ނޫނޭ އެ ތަން ލިބޭނީ. ޔަގީނުން ވެސް ނާސިހާއަށް ދެވޭ ވަރުގެ އަގެއް ވެސް ނަގާނަމޭ. ކީކޭ ބުނަނީ؟"


Muskulhin thakakah jinsee goanaa kuri meehaa ah dhauvaa kuranee\nމުސްކުޅިންތަކާ ބެހުނު މީހާއަށް ދައުވާ ކުރަނީ\nސ. މީދޫ: ދުވަސްވީ ތިން އަންހެނަކަށް ޖިންސީ ގޯނާ ކުރި މީހަކަށް ދައުވާ ކުރަން ވަނީ ފޮނުވާފައި\nއުމުރުން ދުވަސްވެފައިވާ އަންހެނުން ތަކަކަށް ޖިންސީ ގޯނާ ކުރި މީހާ އަށް ދައުވާ ކުރަން އެދި ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވައިފި އެވެ.\nފުލުހުން ބުނީ ސ. މީދޫގައި ދޮށީ އުމުރުގެ ތިން އަންހެނަކަށް ޖިންސީ ގޯނާ ކުރި މައްސަލައިގެ ތަހުގީގު ފުރިހަމަ ކުރުމަށް ފަހު ދައުވާ ކޮށްދިނުމަށް އެދި ޕީޖީއަށް މިއަދު ފޮނުވާފައިވާނެ ކަމަށެވެ. ދައުވާކޮށް ދޭން އެދުނީ އެ މައްސަލައާ ގުޅިހެން ހައްޔަރު ކުރި 30 އަހަރުގެ ދިވެހި ފިރިހެންހެ މީހާގެ މައްޗަށެވެ.\nއޭނާ ވަނީ މިދިއަ މޭ މަހު އުމުރުން 64 އަހަރުގެ އަންހެނަކަށް ޖިންސީ ގޯނާ ކޮށްފަ އެވެ. އެ މައްސަލައިގައި އޭނާ ހައްޔަރު ކުރީ ކޯޓު އަމުރެއްގެ ދަށުންނެވެ. އޭނާ ހައްޔަރު ކުރުމަށް ފަހު ފުލުހުން ބުނެފައި ވަނީ އޭނާ 24 ގަޑިއިރު ތެރޭގައި 65 އަހަރު އަދި 66 އަހަރުގެ އިތުރު ދެ އަންހެނަކަށް ވެސް ޖިންސީ ގޯނާ ކޮށްފައިވާ ކަމަށެވެ.\nމޯލްޑިވްސް ޕޮލިސް ސާވިސް ޖިންސީ ގޯނާ އައްޑޫ ސިޓީ + ޖިންސީ ފުރައްސާރަ


އިންޓަރނޭޝަލް ބޯޓް އެންޑް ޑައިވް ޝޯވްގައި 50 ވުރެ ގިނަ މީޑިއާ އަދި...\nބޯޓް އެންޑް ޑައިވް ޝޯވް\nއިންޓަރނޭޝަލް ބޯޓް އެންޑް ޑައިވް ޝޯވްގައި 50 ވުރެ ގިނަ މީޑިއާ އަދި ޑައިވް އޮޕަރޭޓަރުން!\nމިޝޯވްއަކީ މިގޮތަށް ބާއްވާ އެންމެ ފުރަތަމަ އިވެންޓް\nމިޝޯވްގައި 100 އަށް ވުރެ ގިނަ އުޅަނދު ދައްކާލުމަށް ބަހައްޓާފައި ހުންނާނެ\nމިޝޯވް ބާއްވަނީ 2018 މާރޗު 21-22 ހުޅުމާލޭގައި\n11 ޖޫން 2017 | އާދީއްތަ 15:50\nއިންޓަރނޭޝަލް ބޯޓް އެންޑް ޑައިވް ޝޯވް ބޭއްވުމަށް އަންނަނީ ތައްޔާރުވަމުން\nމޯލްޑިވްސް ގޭޓްއަވޭސްއިން އިންތިޒާމްކޮށްގެން ބާއްވާ ފުރަތަމަ އިންޓަރނޭޝަލް ބޯޓް އެންޑް ޑައިވް ޝޯވްގައި ފަންސާހަށް ވުރެ ގިނަ ބައިނަލްއަގްވާމީ މީޑިއާ އާއި ޑައިވް އޮޕަރޭޓަރުން ބައިވެރިވާނެކަން ހާމަކޮށްފިއެވެ.\nރާއްޖޭގައި ބާއްވާ މި ބޯޓް އެންޑް ޑައިވް ޝޯވްއަށް ހާއްސަކޮށްގެން ފަރުމާކުރާ ވަގުތީ މެރީނާއެއް ހުންނާނެ ކަމަށާއި އެގޮތުން 100 އަށް ވުރެ ގިނަ އުޅަނދު ދައްކާލުމަށް ބަހައްޓާފައި ހުންނަ ކަމަށް ގޭޓްވޭސްއިން ބުންޏެވެ.'\nއަންނަ އަހަރުގެ މާރޗު 21-22 ހުޅުމާލޭގައި ބޭއްވުމަށް ތައްޔާރުވަމުންދާ ބޯޓް އެންޑް ޑައިވް ޝޯވްއަކީ މިގޮތަށް ބާއްވާ އެންމެ ފުރަތަމަ އިވެންޓް ކަމަށްވާއިރު، ސިންގަޕޯ ޔޮޓް އެންޑް ޑައިވް ޝޯވްއަށް ވުރެ ފެންވަރު ރަނގަޅުކޮށް ބޭއްވުމަށް ތައްޔާރުވަމުންދާ ކަމަށް ގޭޓްއަވޭސްއިން ބުންޏެވެ.\nސިންގަޕޯ ޔޮޓް ޝޯވްގައި އެ ދާއިރާގެ އެންމެ މަތީ ފަންތީގެ މީހުންނާ ބައްދަލުކޮށް މަޝްވަރާ ކުރުމުގެ ފުރުޞަތާއި، ބޯޓް އޯނަރުންނާއި ދައުވަތު ދެވިގެން އަންނަ ފަރާތްތަކަށް ލަގްޒަރީކޮށް ފަރުމާކޮށްފައިވާ ޔޮޓް ފަހަރު ދައްކާލާ ތަޖްރިބާކޮށްލުމުގެ ފުރުޞަތު ލިބިގެންދެއެވެ.\nމިއިވެންޓަކީ ހާއްސަކޮށް ދައުވަތުދީގެން މެރިން އިންޑަސްޓްރީގައި މަސައްކަތް ކުރާ ފަރާތްތަކުން ބައިވެރިވާނެ އިވެންޓަކަށްވެގެންދާއިރު، އެންމެ ފުރަތަމަ ބާއްވާ ޑައިވާ ސަމިޓްވެސް މި ޝޯވްގެ ތެރެއިން ކުރިއަށްދާނެއެވެ.\nއެގޮތުން މިދާއިރާގެ ތަޖްރިބާކާރުންނާއި އެކު ރާއްޖޭގައި ޑައިވިން ޓުއަރިޒަމްއަށް އޮތް ފުރުޞަތުތަކާއި ގުޅޭ ގޮތުން މަޝްވަރާ ކުރެވިގެންދާނެ އެވެ.\nއަދި ރާއްޖެއަކީ ބޯޓިން ޑެސްޑިނޭޝަންއެއްގެ ގޮތުގައި ޕްރޮމޯޓް ކުރުމަށް މެރިން އިންޑަސްޓްރީގެ ޕްރޮފެޝަނަލުން ބައިވެރިވާ ފޯރަމެއްވެސް ކުރިއަށްދާނެ އެވެ.\nދުބާއި ސިންގަޕޯ ފަދަ ތަންތަނަކީ އެގައުމުތަކުގެ ޓުއަރިޒަމް ޕްރޮމޯޓް ކުރުމަށް އަމިއްލަ ބޯޓް ޝޯވްތަކެއް ބާއްވަމުންދާ ގައުމުތަކެއް ކަމަށްވާއިރު ރާއްޖޭގައި ފުޅާ ދާއިރާއެއްގައި ޓުއަރިޒަމް އޮތް އިރު ރާއްޖޭގައިވެސް އަމިއްލަ އިންޓަރނޭޝަލް ބޯޓް އެންޑް ޑައިވް ޝޯވްއެއް ބޭއްވުން ރާއްޖެއަށް ގިނަ ފުރުޞަތުތަކެއް ލިބިގެންދާނެ ކަމަށް ގޭޓްއަވޭސްއިން ބުންޏެވެ.\nސުކޫބާ ޑައިވިންއަށް ދުނިޔޭގައިވެސް އޮތް އެންމެ ރަނގަޅު ޑެސްޓިނޭޝަންއަކީ ރާއްޖެއެވެ.


Thamreenthakah kulhudhuhfusheege dhe ethuleetaku indiaage bengaloorah\nއިންޑިއާ ސަރުކާރުން އެތުލެޓިކްސް އެސޯސިއޭޝަނަށް ހަމަޖައްސައި ދީފައިވާ އެތުލެޓިކްސް ޓްރެއިނިން ސްކޮލަރޝިޕްގައި 09 އެތުލީޓުންނާއި2ކޯޗުން އިންޑިއާގެ ބެންގަލޫރަށް ފޮނުވާގޮތަށް ހަމަޖައްސައި ސްކޮލަރޝިޕަށް ދާނެ އެތުލީޓުން ކަނޑައަޅައިފިއެވެ. މިނުވަ އެތުލީޓުންގެ ތެރެއިން ކުޅުދުއްފުށީގެ ދެ އެތުލީޓަކުވެސް ހިމެނެ އެވެ. އެއީ ހުސެއިން ރިޒާ އާއި މުހައްމަދު ޝާމް އަހުމަދެވެ.\nމިގޮތުން ޓްރެއިނިން ފޮނުވަން އެސޯސިއޭޝަނުން ހޮވާފައިވާ އިތުރު އެތުލީޓުންނަކީ ހަސަން ސާއިދު، ހުސައިން ފަޒީލް ހާރުން، ނުޖޫމް ހަސަން، ސަރީޝް އަހުމަދު، އިބާދުﷲ އާދަމް، އިބްރާހީމް އަޝްފާން އަލީގެ އިތުރުން މުހައްމަދު ނާއިލް އެވެ. ޓީމްގެ ކޯޗުންގެ ގޮތުގައި ހޮވާފައިވަނީ ނޭޝަނަލް ސްޕްރިންޓް ހެޑްކޯޗް އަހުމަދު ފާއިލް އާއި މުހައްމަދު އާމިރެވެ.\nއިންޑިއަން ހައިކޮމިޝަންގައި މިއަދު ބޭއްވި ރަސްމިއްޔާތެއްގައި ސްކޮލަރޝިޕްގައި ފޮނުވާ އެތުލީޓުންނަށް ސްކޮލަރޝިޕް ލިޔުން ހަވާލުކޮށްދެއްވީ އެކްޓިން އެމްބެސެޑަރ އަރުޗަނާ ނާއިރުއެވެ.\nމި ސްކޮލަރޝިޕްގެ ދަށުން ރާއްޖޭގެ އެތުލީޓުން މިމަހުގެ 21ން ފެށިގެން އޭޕްރީލް މަހުގެ 18 ވަނަ ދުވަހުގެ ނިޔަލަށް ސްޕޯޓްސް އޮތޯރިޓީ އޮފް އިންޑިއާގެ ބެންގަލޫރު ޓްރެއިނިން ސެންޓަރުގައި ތަމްރީން ވާނެވެ.\nރާއްޖެއިން ބެންގަލޫރަށްދާ9އެތްލީޓުން–\nއިންޑީއާ ސަރުކާރުގެ އެހީގެ ދަށުން މީގެ ކުރިންވެސް ރާއްޖޭގެ އެތުލީޓުން ވަނީ ސްޕޯޓްސް އޮތޯރިޓީ އޮފް އިންޑިއާގައި ތަމްރީންތަށް ހަދާފައެވެ. އޭގެ ތެރޭގައި 2010ވަނަ އަހަރުގެ ދިއްލީ ކޮމަންވެލްތް ގޭމްސްގެ ޓްރެއިނިން 2015 އައި އޯ އައި ޖީ ޓްރެއިނިން އަދި 2017ވަނަ އަހަރުގެ އޭޝިއަން އެތުލެޓިކްސް ޗެމްޕިއަންޝިޕް ޓްރެއިނިން ޕްރޮގްރާމް ހިމެނެއެވެ.


Aisha Ali Rasheed (Media) – މިނިސްޓްރީ އޮފް ޖެންޑަރ, ފެމިލީ އެންޑް ސޯޝަލް ސަރވިސަސް\nކުށުގެ ޝިކާރައަކަށްވާ މީހުންގެ ތެރެއިން، ޕްރޮސިކިއުޓަރ ޖެނެރަލްގެ އޮފީހުގެ ސަމާލުކަމަށް އަންނަ މީހުންނަށް ބޭނުންވާނެކަމަށް ފެންނަ ޚިދުމަތްތަކާއި ވަޞީލަތްތައް ފޯރުކޮށްދެވޭތޯ މަސައްކަތް ކުރުމަށް، ޕްރޮސިކިއުޓަރ ޖެނެރަލްގެ އޮފީހަށް ލިބޭ މަޢުލޫމާތު ޖެންޑަރ މިނިސްޓްރީއަށް ފޯރުކޮށްދިނުމާއި، ފޯރުކޮށްދޭ މަޢުލޫމާތު ބަލައިގަނެ، އެ މަޢުލޫމާތުގެ މައްޗައް ޢަމަލުކުރުމާ ގުޅޭގޮތުން، ޕްރޮސިކިއުޓަރ ޖެނެރަލްގެ އޮފީހާއި ޖެންޑަރ މިނިސްޓްރީއާ ގުޅިގެން މަސައްކަތް ކުރެވޭނެ ނިޒާމެއް ޤާއިމްކުރުމުގެ ފަހުމު ނާމާއެއްގައި ސޮއިކޮށްފިއެވެ. ޕްރޮސިކިއުޓަރ ޖެނެރަލްގެ އޮފީހުގައި 2022 މެއި 8 ވަނަ ދުވަހު ބޭއްވި\nޚާއްޞަ އެހީއަށް ބޭނުންވާ މީހުންގެ މަރުކަޒުގައި ބަލަހައްޓަމުންދާ މީހުންގެ މެދުގައި މި ރަމްޟާން މަހު ވަނީ ކެރަމް މުބާރަތެއް ކުރިޔަށް ގެންގޮސްފައެވެ. މި މިބުރާތް ކުރިޔަށް ގެންދެވުނީ4ދުވަހަށް ބަހާލައިގެން 21 އޭޕްރިލް 2022 – 24 އޭޕްރިލް 2022ގެ ނިޔަލަށެވެ. މި މުބާރާތުގައި 22 މީހުން ވާދަކޮށްފާވާއިރު މުބާރާތްކުރިޔަށް ގެންދެވުނީ2ކެޓެގަރީއަކަށް ބަހާލައިގެން އަންހެން ފިރިހެން ވަކިންނެވެ. އަންހެން ކެޓެގަރީގައި 10 އަންހެނުން ވާދަކޮށްފައިވާއިރު ފިރިހެން ކެޓެގަރީއިން 12 ފިރިހެނުން ވަނީ ވާދަކޮށްފައެވެ.\nމާރިޗު 2022ގައި މިނިސްޓްރީ އޮފް ޖެންޑަރ، ފެމިލީ އެންޑް ސޯޝަލް ސަރވިސަސްއަށް ޖުމްލަ 266 މައްސަލަ ރިޕޯޓުކޮށް އެޓެންޑްކޮށްފައިވެއެވެ. ކުޑަކުދިންނަށް ކުރާ އެކި ބާވަތުގެ އަނިޔާ: ކުޑަކުދިންނަށް ކުރާ އެކި ބާވަތުގެ އަނިޔާއާ ގުޅޭ 126 މައްސަލަ މާރިޗު މަހު ވަނީ ރިޕޯޓުކޮށްފައެވެ. މި ބާވަތުގެ މައްސަލަތަކުގެ ތެރެއިން އެންމެ ގިނައިން ރިޕޯޓުކޮށްފައި ވަނީ ޖިންސީ ހާނިކައިގެ މައްސަލަތަކެވެ. އެ ގޮތުން މި ބާވަތުގެ 40 މައްސަލަ ރިޕޯޓުކޮށްފައިވެއެވެ. މި ބާވަތުގެ މައްސަލަތަކުގެ އިތުރުން ޖިސްމާނީ ހާނިކައިގެ


Groupakun Kuda Kujjakaai Behunu Massala Eh Balan Fashaifi - Vaguthu\nޖިންސީ ގޯނާ އާއި ދެކޮޅަށް ؛- ވަގުތު އިމޭޖަސް- މުހައްމަދު އަފްޒަލް\nއުތުރުގެ ރަށެއްގައި ކުޑަ އަންހެން ކުއްޖަކަށް ގްރޫޕަކުން ބިރު ދައްކައި ޖިންސީ ގޯނާކުރި ކަމަށް ބުނެ ހުށަހަޅާފައިވާ މައްސަލައެއް ފުލުހުން ތަހުގީގުކުރަން ފަށައިފި އެވެ.\nފުލުހުންގެ މީޑިއާ އޮފިޝަލް މިރޭ ވިދާޅުވީ އަޕަ ނޯތު ޕޮލިސް ޑިވިޝަންގައި ހިމެނޭ ރަށެއްގައި 18 އަހަރު ނުފުރޭ ކުއްޖަކަށް ޖިންސީ ގޯނާކުރި މައްސަލައެއް ފުލުހުންނަށް ހުށަހަޅާފައިވާ ކަމަށެވެ. އެ މައްސަލަ ތަހުގީގުކުރަމުން އަންނަކަން ކަށަވަރުކޮށްދިން ނަމަވެސް މައްސަލަ އާއި ގުޅޭ މައުލޫމާތެއް ފުލުހުން ނުދެއެވެ.\nކުޑަކުދިން ހިމެނޭ މައްސަލަތަކުގައި އެ ކުދިންގެ ވަނަވަރާއި ރަށް ފުލުހުން ހާމައެއް ނުކުރެއެވެ. މިހާދިސާ ހިނގީ ކޮން ރަށެއްގައި ކަން "ވަގުތު" އަށް ކަށަވަރުވި ނަމަވެސް ކުޑަކުއްޖާގެ ވަނަވަރު ހާމަވެދާނެތީ ރަށުގެ ނަން ވަނީ ސިއްރު ކުރަން ނިންމާފައެވެ.\nއެރަށުން "ވަގުތު" އަށް މައުލޫމާތު ދިން މީހަކު އަންހެން ކުއްޖާއަށް ޖިންސީ ގޯނާކުރީ އެ ރަށަށް ދިޔަ ބަޔަކާއި ރަށުގައި އޮންނަ ގްރޫޕެއްގެ ބަޔަކު ގުޅިގެން ކަމަށް ރަށުތެރޭގައި ވާހަކަދެކެވެއެވެ.\nފާއިތުވި ދެއަހަރެއްހާ ދުވަހުގެ ތެރޭގައި ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް ވަނީ ވަރަށް ބޮޑަށް އިތުރުވެފައެވެ.\nއަލީ ވަހީދުގެ ޝަރީއަތުގެ އަޑުއެހުންތައް ސިއްރު\nއަލީ ވަހީދުގެ ޝަރީއަތް އާދީއްތަ ދުވަހު ފަށަނީ\nނޮވެމްބަރު 23, 2020 21:47\nކުޑަކުޑަ ކަމެއް. އާއްމުކޮށް މަގުމަތިގައިވެސް ހިނގާޒާތުގެ ކަމެއް. މި ސަރުކާރުގެ ޒަޢާމަތުގައި މިފަދަ ފާޙިޝްކަމެއް ނުބެލޭނެ. އިންސާނީ ހައްގު ކަށަވަރުވަނީ ކެނެރީގޭ ނަޝީދަށް އެކަނި މިގައުމުގައި. އޭނާ ކަސްރަތަށް ދާއިރުވެސް ދައުލަތުގެ6ސިކިއުރިޓީން އޭނާގެ ވަށައިގެެން ތިބެންޖެހޭ.\nނޮވެމްބަރު 23, 2020 23:29\nއިނޑިޔާގެ ސަގާފަތް މިތާ އާލާކޮއް ދިރުވުމަކީ އަޅުގަނޑުމެންގެ އުއްމީދަކީ.\nނޮވެމްބަރު 23, 2020 23:40\nހޯރަ އިއްބެ ނޫންވީމަތަ މައްސަލައަކަށް ވީ\nނޮވެމްބަރު 23, 2020 23:41\nމަ ހީކުރީ ކުޑަކުދިން ނޮޅާކާ މީހުން މިނިވަންކުރާ ސަރުކާރެއްކަމައް މިއޮތީ..\nނޮވެމްބަރު 23, 2020 23:43\nގޭދޮށު ގަރުދިޔަ ފެކްޓަރީތައް އަޅާތީ ވާގޮތެއްދޯމީ.. ސްޓިކާ ސަރުކާރު އިސްތިއުފާ\nނޮވެމްބަރު 23, 2020 23:45\nމަ ހީކުރީ ޖަޒީރާ ރާއްޖެ މީހުނަށް މައްސަލައަކަށް ނުވާކަމަށް އެއްވެސް ކުށެއްކުރީމަ.. ނުބައި ތަނެއްގަ ސައިކަލު ޕާރކު ކުރީމަ އެކަނި ކަމަށް ކުއްވެރިވަނީ.. މި ސަރުކާރަކި ޖެހިފައޮތް ބޮޑުބަލާވެރިކަމެއް\nނޮވެމްބަރު 23, 2020 23:47\nދެން އެމްޑިޕީ ގުންޑާއިން ބުނެފާނެ މިވެސް ކުރީ ސަރުކާރުން ކުރިކަމެކޭ\nނޮވެމްބަރު 24, 2020 00:09\nރޭޕް ސަރުކާރު އިސްތިއުފާ\nނޮވެމްބަރު 24, 2020 11:26\nކިހިނެއްބަ ވާނީ ! ކައުންސިލް ނައިބުރައިސްގެ އެއްބަނޑު އެއްބަފާ ކޮއްކަ އަކާ އަދި ދެބެންގެ ދެދަރި ސޮރަކް ވެސް ގުރޫޕުގަ ހިމެނޭ\nނޮވެމްބަރު 24, 2020 13:11\nޢަންހެން ކުއްޖާ ބޮޑުވަނީ ކިހިނެއް ވީމަތަ؟ ކުޑަ ކުއްޖެކޭ ކިޔާފަ އޯކޭ ދޯ ހުރިހާ ފިރިހެނުން ކައިރިއަށް ވަދެ ކޮންމެ ކަމެއް ކުރިޔަސް. މައްސަލައަކަށް ވަނީ ފިރިހެން މިހާ. ކުޑަ ކުއްޖެއް ވިއްޔާ ގެއަށް ހިލޭފިރިހެނުން ވައްދާ އެކުއްޖާ އާއެކު އެކަހެރިވާން އޯކޭވެގެން ތިބި ކުއްޖާގެ ބެލެނިވެރިންގެ ޒިންމާ ކޮބާ؟\nނޮވެމްބަރު 24, 2020 13:36\nޢަރުވައިގެން އުޅޭ ޢަޑޭޢޤ\nނޮވެމްބަރު 25, 2020 08:43\nކީއްވެ ކޮމެންޓް ނުޖެހީ\nތިޔައިން އެނގެނީ ބެލެނިވެރިޔާ އިހުމާލުވެފަ އޮތްކަން 18 އަހަރު ނުފުރޭތީ މައްސަލައަކީ އެ ހެޔޮ ތިން ހަތަރު ފިރިހެނުންނާއެކު ގުޅުން ހިންގާ ސްނެޕުން އޮރިޔާން ފޮނުވިޔަސް


Faisaa Nethigen Actor Rajesh Edhunee Aamunnge Eheetherikamah - Vaguthu\nފައިސާ ނެތިގެން އެކްޓަރ ރަޖޭޝް އެދުނީ އާއްމުންގެ އެހީތެރިކަމަށް\nޓީވީ އެކްޓަރެއް ކަމަށްވާ ރަޖޭޝް ކަރީރް މި ވަނީ މީސް މިޑިއާ މެދުވެރިކޮށް އޭނާ ވަރަށް ހާލުގައި ޖެހިފައިވާ ކަމަށް ބުނެފައެވެ. ސައިޑީ ފަދަ ސީރީސްތަކުން ފެނުނު ރަޖޭޝް ފައިސާގެ އެހީތެރިމަމަށް އެދުނީ ފުރަބަންދުގެ ސަބަބުން އޭނާގެ ސްޓޭޓް ޕަންޖާބްއަށް ދިއުމަށް ބޭނުންވާ ފައިސާ ހޯދުމަށެވެ.\nރަޖޭޝް މީސް މިޑިއާއަށް އާއްމު ކުރި ވީޑިއޯއަކުން ފެންނަނީ، ކޮވިޑް-19 އާ ހެދި އިންޑިއާ ފުރަބަންދުކޮށްފައި އޮތުމުން، އޭނާއަށް ބޮޑެތި އުނދަގޫތަކާއި ކުރިމަތިލާން ޖެހޭ ކަމަށެވެ. އަދި އޭނާއަށް ފައިސާގެ ގޮތުން އެހީތެރިކަން ފޯރުކޮށްދިނުމަށް އޭނާ ވަނީ އެދިފައެވެ.\nއޭނާ އެ ވީޑިއޯ އާއްމު ކުރުމާއެކު ގިނަބަޔަކު އޭނާއަށް ވަނީ އެހީތެރިކަން ފޯރުކޮށްދީފައެެވެ.\nއެކަމާއި އަނެއްކާ އޭނާ ކުރި ވީޑިއޯއެއްގައި އެންމެންނަށް އޭނާ ވަނީ ޝުކުރު އަދާކޮށްފައެވެ. ރަޖޭޝް ބުނީ، އޭނާއަށް ބޭނުންވި ވަރަށް ވުރެ އިތުރަށްވެސް ފައިސާ ލިބިފައިވާ ކަމަށާއި، އެކަމާއި ވަރަށް އުފާވާ ކަމަށް ވެސް އޭނާ ވަނީ ބުނެފައެވެ. އޭނާއަށް އެހީތެރިކަން ފޯރުކޮށްދިން މީހުންގެ ތެރޭގައި ބައެއް ތަރިންވެސް ހިމެނެއެވެ.\n"ހީވީ އިންޑިއާ އެންމެން އަހަރެންނަށް ސަޕޯޓް ކުރުމަށް އައީމަ، އެކަމާއި އަހަރެންނާއި އަހަރެންގެ އާއިލާ ވަރަށް އުފާވެފައި މި ހުރީ"\nރަޖޭޝް ފެނިގެން ދިޔަ ބައެއް ފިލްމްތަަކަށް ބަލާއިރު، މަންގަލް ޕާންޑޭ، އަގްނީޕަތް2ފަދަ ފިލްމްތައް ހިމެނެއެވެ.


Haflaaehgge Therein Booteh Vagahnegee Kamah Bune Thalhaa Maraalaifi - Vaguthu\nކޮވިޑް-19: ފަރުވާކުޑަ ކުރެވިއްޖެނަމަ، ދެން ލިބޭ ގެއްލުން ބޮޑުވެދާނެ - 30 މިނެޓް ކުރިން\nހަފްލާއެއްގެ ތެރެއިން ބޫޓެއް ވަގަށް ނެގީ ކަމަށް ބުނެ ތަޅާ މަރާލައިފި\nބައެއް ފަހަރު ކައިވެނީގެ ހަފްލާތަކުގެ ތެރެއިން މަޖާ ކަންތައް ކުރެއެވެ. އޭގެ ތެރޭގައި ބޫޓު ފޮރުވުން ފަދަ ކަންތައް ކުރުމަކީވެސް އާއްމު ކަމެކެވެ. އެހެން ނަމަވެސް މިއީ ތަފާތު ހާދިސާއެކެވެ.\nކައިވެނީގެ ހަފްލާގެ ކުރިން ބާއްވަމުން ދިޔަ ޕްރި ވެޑިންގ ސެރަމަނީއަށްފަހު ހަތަރު މީހަކު ވަނީ މީހަކަށް ވަރަށް ބޮޑަށް އަނިޔާކޮށްފައެެވެ. އޭގެ ތެރޭގައި ކައިވެނި ކުރަން އުޅޭ ފިރިހެން މީހާވެސް ހިމެނެއެވެ. އެ މީހާ ގައިގާ އެވަރަށް ތަޅާފައި ވަނީ ފިރިހެން މީހާގެ ބޫޓު ވަގަށް ނެގި ކަމަށް ބުނެއެވެ.\nމި ހާދިސާ ހިނގީ އިއްޔެގެ ވަގުތެއްގައި ސޫރަޖްޕުރް ވިލޭޖްގައި އެ ހަފްލާ ކުރިއަށްދިޔަ ތަނުގައެވެ. ސެރެންދާ ނަމަކަށް ކިޔާ އެ ފިރިހެން މީހާގެ ކައިވެންޏަށް ހާއްސަކޮށް ކުރިއަށްދިޔަ އެ ހަފްލާއަށްފަހު އޭނާއަށް އޭނާ ބޫޓު ހޯދާ ހޯދާ ނުފެނުނީއެވެ. އެގޮތުން އެ މީހުން ނިންމީ އެ ބޫޓު ވަގަށް ނެގީ ކަމަށެވެ.\nއަދި އެ ބޫޓު ވަގަށް ނެގި ކަމަށް ބެލެވޭ މީހެއްގެ ގައިގާ ތަޅައިގަތީއެވެ. އެ ހާދިސާއަށްފަހު އެ މީހާ ހޮސްޕިޓަލަށް ގެންދެވުނު ނަމަވެސް އޭނާގެ ފުރާނަ ސަލާމަތްވާ ގޮތެއް ނުވިއެވެ. އެ މައްސަލާގެ ފަސް މީހެއްގެ މައްޗަށް މީހަކު މަރާލިކަމުގެ ދައުވާ ވަނީ ކޮށްފައެވެ.


ޕަބްލިޝްކުރި ތާރީޚް: 26 ޖަނަވަރީ 2015\nސުންގަޑި: 03 ފެބުރުވަރީ 2015 1400\nޤުރްއާން ޓީޗަރ (ޕްރައިމަރީ)\nމަޤާމް: ޤުރްއާން ޓީޗަރ (ޕްރައިމަރީ)\nވަޒީފާ އޮތް އޮފީސް: ނޮޅިވަރަމް ސުކޫލު / ހދ. ނޮޅިވަރަން\nވަޒީފާއަދާކުރާ ސެކްޝަނާއި ތަން: އެކަޑެމިކް ސެކްޝަން، ހދ. ނޮޅިވަރަމް ސުކޫލް\n- ޓައިމްޓޭބަލާ އެއްގޮތަށް، ގްރޭޑް 1 ން7އަށް ޤުރްއާން ކިޔަވައިދިނުން.\n- ދަރިވަރުންނަށް އުނގަންނައިދިނުމުގެ އެންމެހައި ހަރަކާތްތައް ރާވައި ހިންގުން.\n- ސްކޫލްގެ ވަސީލަތްތައް އެންމެ ފައިދާހުރިގޮތުގައި ބޭނުންކޮށް، ދަރިވަރުންގެ ފެންވަރު މަތިކުރުމަށް މަސައްކަތްކުރުން.\n- މުޖުތަމަޢާއި ސްކޫލާ އޮންނަ ގުޅުމަކީ ބަދަހި ގުޅުމެއްކަމަށް ހެދުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ އެއަށްވުރެ މަތީ ސަނަދެއް ހާސިލުކޮށްފައިއޮތުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން. ނުވަތަ؛\nކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ގެ ނުވަތަ އެއަށްވުރެ މަތީ ސަނަދެއް ހާސިލުކޮށްފައިއޮތުމާއެކު، ކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް5ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، ތަޢުލީމީ ދާއިރާއިން ނުވަތަ ކިޔަވައިދޭ މާއްދާއަށް ޚާއްޞަކުރެވިފައިވާ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް9ނުވަތަ އެއަށްވުރެ މަތީ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުތައް ވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުގެ4CS13 ގެ ރޭންކުގައި މަދުވެގެން2އަހަރު ދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު ދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ3CS13 ގެ ރޭންކުގައި މަދުވެގެން2އަހަރު ދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު ދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ2CS13 ގެ ރޭންކުގައި މަދުވެގެން2އަހަރު ދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު ދުވަހު %85 އަށްވުރެ މަތިން މާކްސް ލިބިފައިވުން.\nޓީޗަރުންގެ ވަޒީފާގެ އޮނިގަނޑުގެ 4CS11 ގެ ރޭންކުގައި މަދުވެގެން2އަހަރު ދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު ދުވަހު %85 އަށްވުރެ މަތިން މާކްސް ލިބިފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nޓީޗަރުންގެ ވަޒީފާގެ އޮނިގަނޑުގެ 2CS11 ގެ ރޭންކުގައި މަދުވެގެން2އަހަރު ދުވަހު މަސައްކަތްކޮށް، މަސައްކަތުގެ ފެންވަރުބެލުމުގެ ނިޒާމުން ވިދިވިދިގެން2އަހަރު ދުވަހު %85 އަށްވުރެ މަތިން މާކްސް ލިބިފައިވުން.\nކިޔަވައިދިނުމުގެ ރޮނގުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑު ލެވެލް5ނުވަތަ ލެވެލް6ގެ ސަނަދެއް ހާސިލުކޮށްފައިވުމާއެކު، މޯލްޑިވްސް ކޮލިފިކޭޝަން އޮތޯރިޓީން ސަނަދުވެލިޑޭޓްކޮށްފައިވުން. އަދި ސެން ޓީޗަރުކަމަށް ހަމަޖައްސާނަމަ، ސެން ޓީޗަރުންގެ ޝަރުޠު ފުރިހަމަވުން.\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް9ނުވަތަ އެއަށްވުރެ މަތީ ސަނަދެއް އޮތުން.\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް އޮތުން.\n- ތަޢުލީމާއި ތަމްރީން، މަސައްކަތުގެ ތަޖުރިބާ، މަސައްކަތުގެ ހުނަރާއި ފެންވަރާއި ޤާބިލުކަމާއި ސިފަތަކަށެވެ.\nހ. މި މަޤާމަށް މީހަކު ހޮވުމަށް ބާއްވާ އިންޓަވިއު، 2015 ފެބުރުވަރީ4އާއި5އާ ދެމެދުގެ ތާރީޚެއްގައި ނޮޅިވަރަމް ސުކޫލުގައި އޮންނާނެއެވެ. މި ވަޒީފާއަށް އެދިފައިވާ ޝަރުޠުހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ވަޒީފާއަށް ކުރިމަތިލާފައިވާ ފަރާތްތަކުގެ ތަޢުލީމީ ފެންވަރަށާއި ތަޖުރިބާއަށާއި މަސައްކަތަށް ބޭނުންވާ ހުނަރަށް ބެލުމަށްފަހު، ޝޯޓްލިސްޓް ކުރެވޭނެއެވެ. އިންޓަވިއު ކުރެވޭނީ، ޝޯޓްލިސްޓްކުރެވޭއިރު ހޮވޭ ފަރާތްތަކާއެވެ.\nހ- ފުރިހަމަކޮށްފައިވާ އެޕްލިކޭޝަން ފޯމު (މި ފޯމު، މި ސްކޫލުގެ އޮފީހުން ލިބެން ހުންނާނެއެވެ. އަދި www.csc.gov.mv އިން ޑައުންލޯޑް ކުރެވެން ހުންނާނެއެވެ.)\nބ- ވަޒީފާއަށް އެދޭފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ކޮޕީ (ލިޔެފައިވާ ލިޔުންތައް ކިޔަން އެނގޭ ފަދަ ސާފު ކޮޕީއެއް)\n- ވަޒީފާއަށް އެދި ހުށަހަޅަންޖެހޭ ތަކެތި ހުށަހަޅާނީ، ނޮޅިވަރަމް ސުކޫލް އޮފީހަށެވެ.\n- ތަކެތި ހުށަހެޅުމުގެ ސުންގަޑިއަކީ، 2015 ފެބުރުވަރީ3ވާ އަންގާރަ ދުވަހުގެ 14:00 އެވެ.\nމި ޢިއުލާނާ ގުޅިގެން މި މަޤާމަށް ކުރިމަތިލާ ފަރާތްތަކުގެ ތެރެއިން ޝަރުޠުހަމަވާ ފަރާތްތަކާ އިންޓަވިއުކުރުމަށްފަހު، އެންމެ މަތީ މާކްސް ލިބޭ، އަދި އެންމެ ޤާބިލުކަމަށް ފެންނަ ފަރާތަކަށް މި ވަޒީފާ ހަމަޖައްސައިދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރަން ބޭނުންވާ ފަރާތްތަކުން، ނޮޅިވަރަމް ސުކޫލުގެ ނަންބަރު6520555 ފޯނަށް ގުޅުން އެދެމެވެ.\n30 ރަބީޢުލްއައްޥަލް 1436


ފްރީޑައިވް ވޯލްޑް ރިކޯޑްގައި ރައީސް ޞާލިޙް ބައިވެރިވެ ވަޑައިގަންނަވަނީ\nދުނިޔޭގެ ފަތުރުވެރިކަމުގެ ދުވަހާއި ގުޅިގެން ރާއްޖޭގައި ބާއްވާ ފްރީ ޑައިވް ވޯލްޑް ރެކޯޑް ހަރަކާތުގައި ރައީސުލްޖުމްހޫރިއްޔާ ބައިވެރިވެވަޑައިގަންނަވާނެކަމަށް ޓޫރިޒަމް މިނިސްޓްރީން ބުނެފިއެވެ.\nޓޫރިޒަމް މިނިސްޓްރީގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޓޫރިޒަމް މިނިސްޓަރ އަލީ ވަހީދު ވިދާޅުވީ، މި އިވެންޓުގައި ރައީސް ބައިވެރިވެވަޑައިގަންނަވާނެކަމަށެވެ. ނަމަވެސް މި ހަރަކާތުގައި ރައީސް ބައިވެރިވެވަޑައިގަންނަވާނީ ކިހިނެތްކަމެއް ޓޫރިޒަމް މިނިސްޓްރީން އަދި ހާމައެއް ނުކުރައްވައެވެ.\n"ނޭވާ" ގެ ނަމުގައި ޓޫރިޒަމް މިނިސްޓްރީން ކުރިއަށްގެންދާ ފްރީ ޑައިވް ވޯލްޑް ރެކޯޑް ހެދުމަށް ބާއްވާ ޙާއްސަ ޑައިވް ހަރަކާތް ކުރިއަށްގެންދިއުމަށް ނިންމާފައިވަނީ އަންނަ އޮކްޓޫބަރު މަހުގެ 1 ވަނަ ދުވަހުގެ މެންދުރު 1:00ގައި ބަރޮސް މޯލްޑިވްސްގެ ފަޅުތެރޭގައެވެ.\nމިނިސްޓަރ އަލީ ވަހީދު ވިދާޅުވީ މި ހަރަކާތުގައި ބައިވެރިވުމަށް ހުޅުވާލި ފުރުސަތުގައި 850 އަށްވުރެ ގިނަ ފަރާތުން ބައިވެރިވުމުގެ ޝައުޤުވެރިކަން ފާޅުކޮށްފައިވާކަމަށެވެ. އެހެންކަމުން މިހާރު ކުރަމުން އަންނަނީ މި ފަރާތްތައް އިވެލުއޭޓްކުރުމުގެ މަސައްކަތެވެ. މި ޑައިވް ހަރަކާތުގައި ބައިވެރިވެވެނީ ސިއްހީ ގޮތުންވެސް ވަކި ކަންކަން ފުރިހަމަވާ ފަރާތްތަކަށްކަން މިނިސްޓަރ ވިދާޅުވިއެވެ.\n"އަޅުގަނޑުމެން ހުޅުވާލި ފުރުސަތުގައި މިހާރު 850 އަށްވުރެ ގިނަ އާންމު ރައްޔިތުން ވަނީ މީގައި ރަޖިސްޓަރ ކުރައްވާފައި. އިވެލުއޭޝަންގެ ކަންކަން ކުރިއަށްއެބަދޭ. މި އިވެންޓުގެ މިހާރުގެ ޗީފްގެސްޓަކީ ރައީސުލްޖުމްހޫރިއްޔާ އިބްރާހިމް މުހައްމަދު ސާލިހް." އަލީ ވަހީދު ވިދާޅުވިއެވެ.\nމި ޑައިވްގައި ބައިވެރިވާ މީހުންގެ ހުންނަންޖެހޭ ޝަރުތުތަކުގެ ތެރޭގައި 18 އަހަރުވެފައިވުމާއި، ރަނގަޅު ސިއްހަތެއްގައި ހުރި މީހަކަށްވުމާއި،3މީޓަރު ފުނަށް ފީނުމުގެ ޤާބިލްކަން ހުރުމާއި، ނޭވާ ނުލައި 30 ސިކުންތަށް ވުރެ ގިނައިރު އަޑީގައި އޮތުމުގެ އިތުރުން 50 މީޓަރު ފެތުމުގެ ކުޅަދާނަކަން ހުރި މީހަކަށްވުން ހިމެނޭކަމަށް ޓޫރިޒަމް މިނިސްޓްރީން ވިދާޅުވެއެވެ.\nމިއަހަރުގެ ފަތުރުވެރިކަމުގެ ދުވަހުގެ ރަސްމީ ހަރަކާތްތައް ފެށިގެން ދާނީ މިމަހުގެ 26 ވަނަ ދުވަހު ވ.އަތޮޅުގައި ބާއްވާ ޖަޒީރާވަންތަ ކެނޯ ރޭހަކުންނެވެ. މި ރޭސް ފައްޓަވައިދެއްވާނީ ނައިބު ރައީސް ފައިސަލް ނަސީމެވެ.


buruniyaz: ރީތި އަންހެނެއްގެ ސިފަތަކަކީ ކޮބައިބާ؟\nޚާއްޞަކޮށް އަންހެނެއްގެ ރީތިކަމާ މެދުގައެވެ. ޔޫނާނީ ފަލްސަފާ ވެރިއަކު ވިދާޅުވާ ގޮތުގައި ތިން ސިފައެއް ޖަމާވެގެން ނޫނީ ރީތި އަންހެނެއްކަމުގައި ނުބެލެވޭނެއެވެ. އެތިން ސިފައަކީ:\n(3) ތިންވަނަ ސިފައަކީ، ދިގު ހަށިގަނޑެއްގެ ވެރިއަކަށް ވުމެވެ. އަދި ބޮލުގެ އިސްގަނޑު ދިގުވެ، ބޮޑުވުމެވެ. ތިމާގެ ދިގުމިނާ އެއްވަރަކަށް ދެއަތުގެ ދިގުމިންވަރު ހަމަހަމަވުމެވެ........\n(ރ) ރީތިވުމަކީ އިސްލާމް ދީން ވެސް އެކަމަށް ބާރުއަޅާފައިވާ ކަމެކެވެ. އެކަމަށް ތަރުހީބުދޭ ސިފައެކެވެ. ކީރިތި ޤުރުއާނުގައި މާތް ﷲ ވަޙީކުރަށްވާފައި ވެއެވެ. يَا بَنِي آدَمَ خُذُوا زِينَتَكُمْ عِنْدَ كُلِّ مَسْجِدٍ وَكُلُوا وَاشْرَبُوا وَلاَ تُسْرِفُوا إِنَّهُ لاَ يُحِبُّ الْمُسْرِفِينَ (الأعراف: 31) މާނައީ: އޭ އާދަމުގެ ދަރީންނޭވެ! ތިޔަބައިމީހުންނަށް ޒީނަތެއްގެ ގޮތުގައި ﷲ ލައްވާފައިވާ ހެދުމުގައި، ޒީނަތްތެރިވެތިބެ ނަމާދުކޮށް އުޅޭށެވެ! އަދި ޙަލާލު ތަކެތީން ކައިބޮއި ހަދާށެވެ! އެކަންކަމުގައި އިސްރާފު ނުކުރާށެވެ! އެހެނީ އިސްރާފުކުރާ މީހުންދެކެ ﷲ ލޯބިވެ ވޮޑި ނުގަންނަވައެވެ. މިއެވެ. އަދިވެސް އެއިލާހު ވަޙީކުރަށްވާފައި ވެއެވެ. قُلْ مَنْ حَرَّمَ زِينَةَ اللَّهِ الَّتِي أَخْرَجَ لِعِبَادِهِ وَالطَّيِّبَاتِ مِنَ الرِّزْقِ (الأعراف: 32) މާނައީ: މާތް ﷲ އެއިލާހުގެ އަޅުތަކުންނަށް ޒީނަތެއްގެ ގޮތުގައި ދެއްވާފައިވާ ހެދުމާއި، ޙަލާލުކޮށް ދެއްވާފައިވާ ރޯދި، ޙަރާމްކުރުމުގެ ޙައްޤުދިނީ ކާކުހެއްޔެވެ؟ މިއެވެ. ލޮބުވެތި ރަސޫލާގެ ޙަދީޘުފުޅެއްގައި މިފަދައިން އައިސްފައި ވެއެވެ. "މާތް ﷲއަކީ ބޮޑަށް ރިވެތިވޮޑިގެންވާ ފަރާތެވެ. ރީތިއްޗަށާއި ރިވެތިކަމަށް އެއިލާހު ލޮބުވެތިވެ ވޮޑިގަންނަވައެވެ." މިއެވެ.\n(ބ) އަންހެނާވެސް އަދި ފިރިހެނާވެސް ރީތިވެ ޒީނަތްތެރިވުމަކީ ނެތްކަމެއްނޫނެވެ. އަދި ދީން މަނާކުރާ ކަމެއްވެސް ނޫނެވެ. އާދެ، ދީން އެކަމަށް ބާރުއަޅާ ކަމެކެވެ. ޚާއްޞަކޮށް އަންހެނާއަކީ ޒީނަތެއްކަމުގައިވާތީ އެޒީނަތް، ޒީނަތެއްގެ ގޮތުގައި ދަމަހައްޓަންޖެހެއެވެ. މާތް ﷲ އައްނޫރު ސޫރަތުގައި ބުރުގާގެ އާޔަތުގައި އަންހެނާގެ ޒީނަތުގެ ވާހަކަ ތަކުރާރުކޮށް ބަޔާންކޮށްފައި ވެއެވެ. އެއާޔަތް ނިންމާލައްވަމުން މިފަދައިން އަންގަވާފައި ވެއެވެ. وَلاَ يَضْرِبْنَ بِأَرْجُلِهِنَّ لِيُعْلَمِ مَا يُخْفِينَ مِنْ زِينَتِهِنَّ މާނައީ: އެކަނބަލުންގެ ޒީނަތުގެ ތެރެއިން ހިލޭ ފިރިހެނުންގެ ކުރިމަތީގައި ފޮރުވަން ވާޖިބުވާ ތަނެއް ފާޅުވެދާފަދަ ގޮތަކަށް، އެބައިމީހުންގެ ތެރޭގައި އެކަނބަލުން ހިނގައިބިނގައި ނުހަދާށެވެ. މިއެވެ.\nPosted by buruniyaz.com at 2:11 AM


2019 ވަނަ އަހަރު ހުރަވީ ސްކޫލުގެ ކެންޓީން ހިންގާނެ ފަރާތެއް ހޯދުން.\n2019 ވަނަ އަހަރު މި ސްކޫލްގެ ކެންޓީން ހިންގައި ދޭނެ ފަރާތެއް ހޯދުމަށް ބޭނުން ވެއެވެ.\nވީމާ ، ކެންޓީން ހިންގުމަށް ޝައުޤުވެރިވެ ލައްވާ ފަރާތްތަކުން ތިރީގައި މިދަންނަވާ ތާރީޚަށް މިސްކޫލަށް ވަޑައިގެން މައުލޫމާތު ސާފް ކުރެއްވުމަށް ކުރެއްވުމަށްފަހު، ކަނޑައެޅިފައިވާ ތާރީޚަށް އަންދާސީ ހިސާބު ހުށަހެޅުއްވުން އެދެމެވެ.\n06 މާރޗް 2019 ވާ ބުދަ ދުވަހު 11:00 އަށް\n12 މާރޗް 2019 ވާ އަންގާރަ ދުވަހު 11:00 އަށް\nއަދި ދަންނަވަމެވެ. މަޢުލޫމާތު ސާފު ކުރެއްވުމަށް ވަޑައި ނުގަންނަވާ ފަރާތް ތަކުގެ އަންދާސީ ހިސާބު ބަލައިގަންނަގޮތަށް ހަމަޖެހިފައެއް ނުވެއެވެ. އިތުރު މަޢުލޫމާތު ބޭނުންވެލައްވާނަމަ ރަސްމީ ގަޑީގައި މި ސްކޫލްގެ ނަންބަރު 3350711 ފޯނަށް ގުޅުއްވުން އެދެމެވެ.\n02 މާރިޗު 2019\nސުންގަޑި: 06 މާރިޗު 2019 1100


Qaanoonuge there in campaign kurumah MRM in govaalaifi - vNews.mv\nގާނޫނުގެ ތެރެއިން ކެމްޕެއިން ކުރުމަށް އެމްއާރްއެމް އިން ގޮވާލައިފި\nފާތިމަތު ނަހުދާ ފާއިޒް 22 January 2022, 19:09\nރައްޔިތުންގެ މަޖިލީހުގެ ކޮމަންޑޫ ދާއިރާގެ ބައި-އިލްކެޝަނަށް ކެމްޕެއިން ކުރައްވާއިރު، އިންތިޙާބުތަކާ ގުޅޭގޮތުން ރާއްޖޭގައި ހެދިފައިހުރި ގާނޫނުތަކާއި ގަވާއިދުތަކުގެ ތެރެއިން ހަރަކާތްތައް ކުރިއަށް ގެންދިއުމަށް މޯލްޑިވްސް ރިފޯމް މޫވްމެންޓް (އެމްއާރްއެމް)އިން ގޮވާލައިފިއެވެ.\nއިންތިޚާބުގައި ވާދަކުރާ ސިޔާސީ ޕާޓީތަކަށް ފާޑުކިޔައި އެމްއާރްއެމްއިން ނެރުނު ބަޔާނުގައި ބުނެފައިވަނީ، އެކި ޕާޓީތަކުން ފޯރިއާއެކު ކެމްޕެއިން ކުރަމުންދާއިރު، ގާނޫނުތަކާއި ގަވާއިދުތަކަށް ފުށުއަރާ ގިނަ ކަންކަން ފެންމަތިވަމުންދާ ކަމަށާއި، އިންތިޙާބުގެ މާނަ އޮޅޭ މިންވަރަށް ރާއްޖޭގައި ބޭއްވި އިންތިޙާބުތަކުގައި ކަންކަން ހިނގާފައިވާކަމަށެވެ.\nއެގޮތުން، އިންތިޙާބުތަކާ ގުޅުވައި، ރަށްރަށާއި ދާއިރާތަކަށް އަމާޒުކޮށްގެން އެކިއެކި މަޝްރޫއުތައް ހިންގުމާއި، ކެމްފެއިން ދުވަސްވަރު ކާޑުގެ ބާޥަތްތަކާއި، ކާބޯތަކެއްޗާއި، އިލެކްޓްރޯނިކް ސާމާނާއި، ނަގުދު ފައިސާ އަދި ހައްޖާއި އުމްރާ ދަތުރާއި، މަތީ ތައުލީމުގެ ފުރުސަތުތައް ފަދަ "ހަދިޔާ" ރައްޔިތުންނަށް ދޭން ވައުދުވާކަމަށް ބަޔާނުގައިވެއެވެ.\nއަދި، ކެމްޕެއިނާ ދިމާކޮށް މަޖިލީހުގެ މަސްއޫލިއްޔަތާ ގުޅުންނެތް ވައުދުވާކަން ފާހަގަކޮށް އެމްއާރްއެމްއިން ބުނީ، އެ ކަންކަމަކީ ރާއްޖެއަށް ދިމާވެފައިވާ ސިޔާސީ އެކިއެކި މައްސަލަތަކުގެ އަސްލާ ގުޅިފައިވާ ކަންކަން ކަމަށެވެ.\nކޮމަންޑޫ ދާއިރާގެ ބައި އިލެކްޝަން ކުރިއަށް އޮތް ފެބްރުއަރީ މަހުގެ5ވަނަ ދުވަހު ބާއްވަން ހަމަޖެހިފައިވާއިރު، ކެމްޕެއިން ކުރާ ހުރިހާ ޕާޓީތަކުންވެސ ްވަނީ ގިނަ މަޝްރޫތައް އިއުލާންކޮށް އެތައް ވައުދުތަކެއް ވެފައެވެ.\nޕާޓީގެ މި ބަޔާނުން އެއްވެސް ކެންޑިޑޭޓަކަށް ތާއީދުނުކުރާކަން ހާމަވެގެން ދާއިރު، ސަރުކާރުން އިންތިހާބަށް ނުފޫޒު ފޯރުވުމުގެ ގޮތުން މިއަހަރުގެ ބަޖެޓުގައި ނުވެސް ހިމެނޭ ގިނަ މަޝްރޫތަކެއް އިންތިޙާބާ ދިމާކޮށް އެދާއިރާގެ ރައްޔިތުން ކައިރި ވެފައިވާކަން ވާދަވެރި ސިޔާސީ ފަރާތްތަކުންވެސް ފާހަގަކުރެއެވެ.\nރާއްޖެ އެމްއާރުއެމް ސިޔާސީ ޕާޓީ ސިޔާސީ


3 haramah kuraa umra dhathureh hajju corporation in tha'arafkoffi | Mihaaru\nހައްޖު ކޯޕަރޭޝަންގެ ހަވާލުގައި މިދިޔަ ރޯދަމަހު އުމްރާއަށް ދިއުމަށް ބަޔަކު އެއާޕޯޓުގައި. މި އަހަރު ފަހުކޮޅު ތިން ހަރަމަށް ހާއްސަ ދަތުރެއް ވެސް ވަނީ ތައާރަފްކޮށްފައި- ފޮޓޯ: ހައްޖު ކޯޕަރޭޝަން\nތިން ހަރަމަށްކުރާ އުމްރާ ދަތުރެއް ހައްޖު ކޯޕަރޭޝަނުން ތައާރަފްކޮށްފި\n18 ޖުލައި 2016 - 20:127comments\nމިއަހަރުގެ ފަހުކޮޅު ތިން ހަރަމަށް ކުރާ ހާއްސަ އުމްރާ ދަތުރެއްގެ ޕެކޭޖެއް މޯލްޑިވްސް ހައްޖު ކޯޕަރޭޝަނުން ތައާރަފްކޮށްފި އެވެ.\nމި ދަތުރުގައި ހިމެނެނީ މުސްލިމުންގެ ތިން ހަރަމްކަމަށްވާ މަސްޖިދުލް ހަރަމް (މައްކާ) އާއި މަސްޖިދުއް ނަބަވީ (މަދީނާ) އަދި ފަލަސްތީނުގައި ހުންނަ މަސްޖިދުލް އަގްސާ އެވެ.\nތިން ހަރަމަށް ކުރާ މި ދަތުރުގެ އަގަކީ 41,965ރ. އެވެ. އަދި ހަތަރު މީހުން ނުވަތަ އެއަށްވުރެ ގިނަ ފަރާތްތަކުގެ ގުރޫޕެއް ރަޖިސްޓްރީކުރާ ފަރާތްތަކަށް ވަރަށް ހާއްސަ ޑިސްކައުންޓެއް ލިބޭނެ ކަމަށް ހައްޖު ކޯޕަރޭޝަނުން ބުންޏެވެ.\nހައްޖު ކޯޕަރޭޝަނުން ބުނީ އެ ދަތުރުގައި ތިން ހަރަމަށް ޒިޔާރަތްކުރުމުގެ އިތުރުން ސައޫދީ ޢަރަބިއްޔާ އާއި ޖޯޑަން އަދި ފަލަސްތީނުގައި ހުރި އިސްލާމީ ތާރީހާއި ގުޅުންހުރި މުހިއްމު ބައެއް ތަންތަން ބަލާލުމުގެ ފުރުސަތު ވެސް ލިބިގެންދާނެ ކަމަށެވެ އަދި މަސްޖިދުލް އަގްސާގައި ހުކުރު ނަމާދު ކުރުމުގެ ފުރުސަތު ވެސް ލިބިގެންދާނެ ކަމަށް އެ ކުންފުނިން ބުންޏެވެ.\nހައްޖު ކޯޕަރޭޝަނުން ބުނީ މި ދަތުރުގައި ހޭދަކުރަން ހަމަޖެހިފައި ތިން ހަރަމްގައި ޖުމްލަ 18 ދުވަސް ކަމަށެވެ. އެގޮތުން މައްކާގައި 11 ދުވަސް، މަދީނާގައި ދެ ދުވަސް، ޖޯޑަންގައި ދެ ދުވަސް އަދި ފަލަސްތީނުގައި ތިން ދުވަހެވެ.\nއެ ދަތުރުގައި ފުރުމަށް ހަމަޖެހިފައި ވަނީ ފުރުމަށް ހަމަޖެހިފައި ވަނީ އަންނަ ނޮވެންބަރު މަހުގެ 29 ވަނަ ދުވަހު އެވެ. އަދި މާލެ އައުމަށް ހަމަޖެހިފައި ވަނީ ޑިސެމްބަރު 19 ވަނަ ދުވަހު އެވެ.\nއެ ކުންފުނިން ބުނީ އުމްރާއަށް ރަޖިސްޓްރީ ކުރުމަށް އެދި ހުށަހަޅާ ފޯމް ފުރުމަށްފަހު އެ ކޯޕަރޭޝަނަށާާއި މޯލްޑިވްސް އިސްލާމިކް ބޭންކްގެ ބްރާންޗްތަކަށް ގޮސް ރަޖިސްޓްރީ ކުރެވޭނެ ކަމަށެވެ. އަދި ރަޖިސްޓްރީކުރާއިރު ފޯމާއި އެކު މަދުވެގެން 5,000ރ. ދައްކަން ޖެހެ އެވެ.\nހައްޖު ކޯޕަރޭޝަނުން ބުނީ އެ ދަތުރުގައި ބައިވެރިވާ ފަރާތްތައް ރަޖިސްޓްރީކުރުމާއި ފައިސާ ދެއްކުމުގެ އެންމެ ފަހު ތާރީހަކީ އަންނަ އޮކްޓޯބަރު މަހުގެ 31 ވަނަ ދުވަހުގެ ކުރިން ކަމަށެވެ. އަދި އެ މުއްދަތުގެ ކުރިން ފައިސާ ދައްކަން ބޭނުންވާ ފަރާތްތަކަށް މަހުން މަހަށް ނުވަތަ ބައިބަޔަށް ބަހާލައިގެން ފައިސާ ދެއްކުމުގެ އިންތިޒާމް ވެސް ހަމަޖައްސައިދެވޭނެ ކަމަށް ވެސް އެ ކުންފުނިން ބުންޏެވެ.\nއިތުރު ލިޔުންތައް އުމްރާ މޯލްޑިވްސް ހައްޖު ކޯޕަރޭޝަން


Kim ge maraa gulhigen North Korea safeeru haaziru koffi | Mihaaru\nނޯތު ކޮރެއާގެ ލީޑަރު ކިމް ޖޮން-އުންގެ ބޭބެ ކިމް ޖޮން-ނަމް ބެއިޖިން އެއާޕޯޓުގައި. --ފޮޓޯ:އޭއެފްޕީ\n20 ފެބުރުއަރީ 2017 - 11:462comments\nކިމް ޖޮން-ނަމްގެ މަރުގެ ތުހުމަތުގައި ނޯތު ކޮރެއާގެ އެކަކު މިހާރު ވަނީ ހައްޔަރުކޮށްފަ އެވެ. އަދި އެ ގައުމުގެ އިތުރު ހަތަރު މީހަކު ހޯދަން ދަނީ މަސައްކަތް ކުރަމުންނެވެ.\nމެލޭޝިއާ އިން ވަނީ ނޯތު ކޮރެއާ އަށް ކަނޑައަޅާފައި ހުންނަ ސަފީރު އަނބުރާ ގެނެސްފަ އެވެ. އަދި ނޯތު ކޮރެއާ ސަފީރު ހާޒިރު ކުރުމަށް ފަހު މެލޭޝިއާ އިން ވަނީ ކިމް ޖޮން-ނަމްގެ މަރާ ގުޅިގެން ޕިއޮންޔަން އިން ދައްކާ ވާހަކައިގައި އެއްވެސް އަސްލެއް ނެތް ކަމަށް އަންގައިފަ އެވެ.\nނޯތު ކޮރެއާގެ ލީޑަރު ކިމް ޖޮން-އުން އާއި އޭނާގެ ބޭބެ ކިމް ޖޮން-ނަމް. --ފޮޓޯ:އޭއެފްޕީ\n"ކިމް ޖޮން-ނަމް މަރާލާފައި ވަނީ މެލޭޝިއާގެ ބިމުގައި އަދި އެކަމުގައި އަޑި ނޭނގޭ ކަންތައްތަކެއް ހިމެނޭ އިރު އެ މަރުގެ ހަގީގަތް ހޯދަން ތަހުގީގު ކުރުމަކީ މެލޭޝިއާ ސަރުކާރުން ކުރަން ޖެހޭ ކަމެއް،" މެލޭޝިއާގެ ފޮރިން މިނިސްޓްރީން ނެރުނު ބަޔާނެއްގައި ބުނެފައިވެ އެވެ.\nދެ ގައުމުގެ މެދުގައި މައްސަލަ އުފެދިފައި މިވަނީ ކިމްގެ ހަށިގަނޑު ހަވާލު ކުރުމަށް ނޯތު ކޮރެއާގެ ޑިޕްލޮމެޓުން އެދުމުން މެލޭޝިއާ ސަރުކާރުން އެކަމަށް ދެކޮޅު ހެދުމުންނެވެ.\nކިމްގެ ހަށިގަނޑު އޮތް ހޮސްޕިޓަލަށް ޒިޔާރަތް ކުރުމަށްޕ ފަހު ނޯތު ކޮރެއާ ސަފީރު ކަން ޗޮލް މިދިޔަ ހަފުތާގައި ނޫސްވެރިންނަށް ވިދާޅުވެފައި ވަނީ ނޯތު ކޮރެއާގެ ނަން ހުތުރު ކުރުމަށް މެލޭޝިއާ އަށް ޕްރެޝަރު ކުރަމުން ދަނީ ސައުތު ކޮރެއާ އިން ކަމަށެވެ. ކިމް މަރާލުމުގެ ފަހަތުގައި ވަނީ ނޯތު ކޮރެއާ ސަރުކާރު ކަމަށް ސައުތު ކޮރެއާ އިން ވަނީ ބުނެފަ އެވެ.\nނޯތު ކޮރެއާގެ ބޭބެ ކިމް ޖޮން-އުންގެ ބޭބެ މަރާ ގުޅޭ ގޮތުން މެލޭޝިއާ ފުލުހުން ނޫސްވެރިންނަށް މައުލޫމާތު ދެނީ. --ފޮޓޯ:އޭއެފްޕީ\nއުމުރުން 45 އަހަރުގެ ކިމް ޖޮން-ނަމް މަރާލާފައި ވަނީ މަކާއޫ އަށް ފުރަން ކުއާލަ ލަމްޕޫރު އެއާޕޯޓުގެ ޑިޕާޗާ ހޯލުގައި ހުއްޓާ ވިހަލާފައިވާ ފޮތިގަނޑެއް މޫނުގައި އަޅައިގެންނެވެ. އޭނާ ހޮސްޕިޓަލަށް ގެންދިއުމުގެ މަގު މަތީގައި ވަނީ ފިޓްޖެހި މަރުވެފަ އެވެ. ކިމް ޖޮން-ނަމްގެ މަރާ ގުޅިގެން މިހާރު ވެސް ވަނީ ހަތަރު މީހަކު ހައްޔަރުކޮށްފަ އެވެ. އެއީ ނޯތު ކޮރެއާ މީހަކާއި އިންޑޮނީޝިއާ އަންހެނަކާއި މެލޭޝިއާ ފިރިހެނަކާ އަދި ވިއެޓްނާމުގެ ޕާސްޕޯޓް ގެންގުޅޭ އަންހެނެކެވެ.\nނޯތު ކޮރެއާގެ ކުރީގެ ލީޑަރު ކިމް ޖޮން-އިލް 2011 ވަނަ އަހަރު އަވަހާރަވުމާ ގުޅިގެން ވެރިކަން ލިބެން އޮތީ ކިމް ޖޮން-ނަމް އަށެވެ. ނަމަވެސް ވެރިކަން ހޯދީ އެއްބަފާ ކޮއްކޮ ކިމް ޖޮން-އުން އަށެވެ. އެ މައްސަލާގައި ކިމް ޖޮން-ނަމް ވަނީ އާއިލާއާ ދުރުވެފަ އެވެ. އޭނާ ގިނައިން ދިރިއުޅެނީ ވެސް ގައުމުން ބޭރުގަ އެވެ. އޭނާ 2012 ވަނަ އަހަރު ވަނީ ނޯތު ކޮރެއާގެ ލީޑަރުގެ ކިބައިގައި ލީޑަޝިޕެއް ނެތް ކަމަށް ބުނެފަ އެވެ. ނަމަވެސް ވެރިކަމާ ހަވާލުވުމުގެ ޝައުގުވެރިކަން ނެތް ކަމަށް ކިމް ޖޮން-ނަމް ބުނެފައިވެ އެވެ.\nއިތުރު ލިޔުންތައް މެލޭޝިއާ އުތުރު ކޮރެއާ ސަފީރުން


Engireysi football Southampton badhalu genai: Pochettino\nއިނގިރޭސި ފުޓްބޯޅައަށް ސައުތެމްޓަން ބަދަލެއްގެނައި: ޕޮޗެޓިނޯ\nޕޮޗެޓިނޯ ސައުތުހެމްޓަންއަށް ކޯޗް ކޮށްދިން އިރު\nއިނގިރޭސި ފުޓްބޯޅައިގެ ވިސްނުން ބަދަލު ކުރީ އޭނާގެ ކޯޗްކަމުގެ ދަށުގައި ސައުތުހެމްޓަން އިން ބިނާކުރި ފިލޯސަފީގެ ދަށުން ކަމަށް، މައުރީޝިއޯ ޕޮޗެޓިނޯ ބުނެފި އެވެ.\nޕޮޗެޓިނޯ ބުނީ، 2013 ވަނަ އަހަރު އޭނާ ސައުތުހެމްޓަންގެ ކޯޗް ކަމާ ހަވާލުވިއިރު، ޒުވާން ކުޅުންތެރިންނަށް އިނގިރޭސި ފުޓްބޯޅައިގައި ކުރާ އިތުބާރު ކުޑަ ކަމަށެވެ. ނަމަވެސް އޭނާ ސައުތުހެމްޓަންގެ ކޯޗް ކަމާ ހަވާލުވެ ޒުވާން ކުޅުންތެރިންނަށް ފުރުސަތު ދީ، އެ ޓީމުން ހޯދި ކުރިއރުންތަކުން ޒުވާން ކުޅުންތެރިންނާމެދު އިނގިރޭސި ފުޓްބޯޅައިގެ އިތުބާރު ބޮޑުވި ކަމަށް އާޖެންޓީނާގެ ކޯޗް ފާހަގަ ކުރެ އެވެ.\nދޮޅު އަހަރުގެ މުއްދަތެއް ޕޮޗެޓިނޯ، ވަނީ ސައުތުހެމްޓަންގައި ހޭދަ ކޮށްފަ އެވެ. އޭނާގެ ކޯޗް ކަމުގެ ދަށުން 2013/14 ސީޒަންގައި ސައުތުހެމްޓަން ވަނީ ޕްރިމިއާ ލީގްގެ ތާވަލުގެ އަށް ވަނައިގައި ނިންމާލާފަ އެވެ. އެއީ 2003 ވަނަ އަހަރުގެ ފަހުން ޕްރިމިއާ ލިގްގައި އެ ޓީމުން ހޯދި އެންމެ ބޮޑު ކުރިއެރުމެވެ.\n"އިނގިރޭސި ފުޓްބޯޅައިގެ ވިސްނުން ބަދަލު ކުރުމުގައި 2013/14 ގައި ސައުތުހެމްޓަން އަދާކުރިވަރުގެ ބޮޑު ދައުރެއް އަދާ ކުރި އެހެން ޓީމެއް ފާހަގަ ވެފައެއް ނެތް،" ދަ އެތުލެޓިކްއަށް ދިން އިންޓަވިއުގައި ޕޮޗެޓިނޯ ބުންޏެވެ. "އަހަރެމެން އައީ ނިކޮލޯ ކޫޓިސޭ ކަހަލަ ރައީސްއެއް ހުރި ކުލަބަކަށް، އަހަރެމެން ބޭނުންވާ ހާއްސަ ސްޓައިލްގެ ފުޓްބޯޅަ ކުޅޭނެ ސްކޮޑެއް ބިނާ ކުރުމަށް އޭނާ ހުރިހާ އެހީއެއް ދިން. ތަފާތު މާހައުލެއްގައި ހާއްސަ ސްޓައިލްގެ ފުޓްބޯޅައެއް އަހަރެމެންނަށް ކުޅެވުމަކީ އާދަޔާ ހިލާފު ކަމެއް."\nއޭނާ ބުނީ، ރީތި ފުޓްބޯޅައެއް ސައުތުހެމްޓަން ކުޅުވުނީ، އޭނާ އެސްޕަންޔޯލްގައި ހުރިއިރު ކުޅުނު ފުޓްބޯޅައިން އިންސްޕަޔާ ވެގެން ކަމަށެވެ.\nސައުތުހެމްޓަންގެ ކޯޗްކަން ދޫކޮށް ޕޮޗެޓިނޯ ބަދަލުވީ ޓޮޓެންހަމް ހޮޓްސްޕާސް އަށެވެ. އެ ކުލަބުގައި މިދިޔަ ސީޒަނާ ހަމަޔަށް ކާމިޔާބު ދުވަސްތަކެއް ހޭދަ ކުރި އެވެ. މިދިޔަ އަހަރު ނޮވެމްބަރު މަހު އެ ކުލަބުގެ ކޯޗް ކަމުން އޭނާ ވަކި ކުރި ފަހުން ޓީމަކާ އަދި ހަވާލެއް ނުވެ އެވެ.\nސައުދީން ގަނެފައިވާ، ނިއުކާސަލް ޔުނައިޓަޑްގެ ކޯޗް ކަމަށް އަންނަ ސީޒަންގައި ޕޮޗެޓިނޯ ގެންދަން މަސައްކަތް ކުރާ ކަމުގެ އަޑުތައް ވަނީ ގަދަ ވެފަ އެވެ.\nބާސާއަށް އަލުން ބަދަލުވާން ނޭމާ ކެތްމަދުވެފައި!\nއަންނަ ސީޒަނަށް ބެޓިސްގެ ކޯޗަކަށް ޕެލެގްރިނީ\nއާ ސީޒަންގެ ފެށުން ހެންޑަސަންއަށް ގެއްލިދާނެ


Foreign Minister Abdulla Shahid China ah vadaigenfi\nފޮރިން މިނިސްޓަރު އަބްދުﷲ ޝާހިދު ޗައިނާގައި-- ފޮޓޯ: ފޮރިން މިނިސްޓްރީ\nފޮރިން މިނިސްޓަރު އަބްދުﷲ ޝާހިދު ޗައިނާއަށް ވަޑައިގެންފި\nފޮރިން މިނިސްޓަރު އަބްދުﷲ ޝާހިދު ރަސްމީ ދަތުރެއްގައި މިއަދު ޗައިނާއަށް ވަޑައިގެންފި އެވެ.\nޗައިނާގެ ވެރިރަށް ބެއިޖިން އަށް ވަޑައިގެން ކުރެއްވި ޓްވީޓެއްގައި ޝާހިދު ވިދާޅުވީ މިއީ އެ މަގާމަށް ވަޑައިގެންނެވި ފަހުން ޗައިނާއަށް ކުރައްވާ ފުރަތަމަ ދަތުރު ކަމަށެވެ.\n"ފޮރިން މިނިސްޓަރު ވާންގް އާއެކު ބާއްވާ މަޝްވަރާތަކުގައި ރާއްޖެ-ޗައިނާ ގުޅުން ބަދަހިވެ، ދެގައުމުގެ ރައްޔިތުންނަށް ފައިދާވާނެ ކަމަށް އުއްމީދު ކުރެވޭ،" ޝާހިދު ވިދާޅުވި އެވެ.\nArrived in Beijing on my first official visit to China, since assuming office. Looking forward for fruitful discussions with Foreign Minister Wang in accelerating #Maldives-#China relationship for the benefit of the peoples of our two countries. pic.twitter.com/dvVFPQeWWh— Abdulla Shahid 🎈 (@abdulla_shahid) September 17, 2019\nމި ދަތުރަކީ ޗައިނާގެ ސްޓޭޓް ކައުންސިލާ އަދި ފޮރިން މިނިސްޓަރު ވާންގް ޔީގެ ދައުވަތަކަށް ކުރައްވާ ދަތުރެކެވެ. މިއީ ފޮރިން މިނިސްޓަރުކަމާ ހަވާލުވެވަޑައިގެންނެވި ފަހުން ޝާހިދު ޗައިނާއަށް ކުރައްވާ ފުރަތަމަ ދަތުރެވެ.


Mausoom ge huva aa medhu suvaalu ufedhi, bodu bahu sakah\nމައުސޫމްގެ ހުވައާމެދު ސުވާލު އުފެދި، ބަހުސަކަށް\nޑރ. އަބްދުﷲ މައުސޫމް މިނިސްޓަރުގެ ހުވާ ކުރައްވަނީ. -- ފޮޓޯ: ރައީސް އޮފީސް\nޓޫރިޒަމް މިނިސްޓަރުގެ މަގާމަށް އައްޔަން ކުރެއްވި ޑރ. އަބްދުﷲ މައުސޫމް މަގާމުގެ ހުވާ ކުރެއްވީ ގާނޫނު އަސާސީގައި ބަޔާން ކޮށްފައިވާ ގޮތާ ހިލާފަށް ކަމަށް ބުނެ، އޭނާއަށް ރުހުން ދިނުމާމެދު ރައްޔިތުންގެ މަޖިލީހުގެ މެންބަރުން ސުވާލު އުފައްދައިފި އެވެ.\nމައުސޫމަށް ރުހުން ހޯދަން ރައީސް އިބްރާހިމް މުހައްމަދު ސޯލިހު ފޮނުއްވެވި މައްސަލަ މަޖިލީހުގެ ސަރުކާރުގެ މަސްއޫލިއްޔަތު އަދާ ކުރާ\nމިންވަރު ބަލާ ކޮމިޓީން ދިރާސާކޮށް ނިންމި ގޮތުގެ ރިޕޯޓުގެ ބަހުސްގައި ބައެއް މެންބަރުން ވަނީ އަމިއްލަ ކުންފުންޏެއް ހިންގުމުގައި މައުސޫމް ހުންނެވި ކަމަށް ވަނީ ބުނެފަ އެވެ.\nއެއާއެކު ގިނަ މެންބަރުން ވިދާޅުވީ ގާނޫނު އަސާސީއާ ހިލާފަށް އައްޔަން ކުރެވިފައިވާ ވަޒީރަކަށް ރުހުން ދިނުމަކީ އެންމެ ރަނގަޅުގޮތް ނޫން ކަމަށެވެ.\nއެ ކަންބޮޑުވުންތަކާ ގުޅިގެން ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ މަޖިލީހުގެ ކައުންސެލާ ޖެނެރަލާ މަޝްވަރާ ކުރައްވައިފަ އެވެ.\n"އަޅުގަނޑު ބަނދެވިފައި އޮންނަނީ ގާނޫނު އަސާސީ އާއި ކައުންސެލާ ޖެނެރަލާއި އަމީންއާއްމުގެ ލަފާގެ މަތީގައި. ކައުންސެލާ ޖެނެރަލް ވިދާޅުވަނީ މިކަމުގައި ބުއްދިވެރި ގޮތުގައި ސައްހަ ހުވައެއް ކުރައްވައިގެން ވަޑައިގެންނެވުން ކަމަށް. އެހެންވީމާ މި ރިޕޯޓަށް ވޯޓަށް އެހެން ނެތް ވާހަކަ ދަންނަވައި، ކޮމިޓީން ރިޕޯޓު ބައްލަވާފައި އަލުން ގެނައުމަށް،" ނަޝީދު ވިދާޅުވި އެވެ.\nނަމަވެސް، ބައެއް މެންބަރުން ވިދާޅުވެފައިވަނީ ވަޒީރުކަމަށް އައްޔަނުކުރެވެނީ މަޖިލީހުން ރުހުން ދިނުމުން ކަމަށާއި، އެހެން ކަމުން ވަޒީރުކަމުގެ ހުވާ ސައްހަވާނެ ކަމަށެވެ.


ރައްޔިތުންގެ ކުންފުނީގެ 41 އަހަރުވީ ކާމިޔާބުގެ ދިގު ދަތުރު – Haftha\nSat, 22 January, 2022, 8:21 pm\nކުދި ޖަޒީރާ ރަށްތަކެއްގެ މައްޗަށް އެކުލެވިގެންވާ ދިވެހިރާއްޖެ، މިއަދު މިދެކޭ ޢުމްރާނީ ތަރައްޤީގެ އެންމެ ޅަފަތުގެ ދުވަސްވަރުގައި އުފެދިގެން އައި ކުންފުނި، މޯލްޑިވްސް ޓްރާންސްޕޯޓް އެންޑް ކޮންޓްރެކްޓިންގ ކޮމްޕެނީއަކީ ޢާއްމު ޙިއްސާދާރުންނާއި ސަރުކާރުގެ ބައިވެރިވުން އޮވެގެން ރާއްޖޭގައި އުފެދުނު ކުންފުނިތަކުގެ ތެރެއިން މިވަގުތު ރާއްޖޭގައި އޮތް އެންމެ ޒަމާންވީ ކުންފުންޏެވެ. މީގެ 41 އަހަރު ކުރިން، 1980 ވަނަ އަހަރުގެ ޑިސެމްބަރު މަހުގެ 18 ވަނަ ދުވަހު އުފެދުނު އެމްޓީސީސީ ވެގެން ދިޔައީ އަވަސް ހަލުވިމިނެއްގައި ދިވެހި ރައްޔިތުންގެ އުއްމީދުތަކުގައި ހަޤީޤީ ކުލަޖައްސައިދިން ކުންފުންޏަކަށެވެ. ކުންފުނީގެ ރައުސްމާލަކަށް ފުރަތަމަ ކަނޑައެޅުނީ 10 މިލިއަން ރުފިޔާއެވެ. އަދި ޙިއްސާއެއްގެ މޫނުމަތީ އަގަކީ 50 ރުފިޔާ ކަމަށާއި އެކަކަށް ފުރަތަމަ ކުންފުނީގައި ބައިވެރިވެވޭނެ އެންމެ މަތީ މިންވަރަކީ 100 ޙިއްސާކަމަށް ކަނޑައެޅުނެވެ.\nއެމްޓީސީސީ އުފެދިގެން އައިއިރު ކުންފުނިން ކުރުމަށް ހަމަޖެހިފައިވާ މައިގަނޑު މަސައްކަތްތަކަކީ ކަނޑާއިވަޔާއި، އެއްގަމުގައި ދަތުރުފަތުރުކުރުމާބެހޭ ކަންތައް ހިންގައި ކުރިއެރުވުން، އޮޑިދޯނިފަހަރާއި ބޯޓުފަހަރު ބަނުމުގެ މަސައްކަތްކުރުމާއި އެކަންކަން ކުރިއެރުވުން، އިމާރާތްކުރުމާއި، އިންޖިނިއަރިންގ މަސައްކަތާއި، ބަނދަރުގެ ޚިދުމަތް ތަކާއި، މުދަލާއި ތަކެތިގެނެސް ގެންދިޔުމުގެ ޚިދުމަތްތައް ކުރުމާއި މިކަންކަން ކުރިއެރުވުން، ޓުއަރިޒަމާއި އަދި މިނޫންވެސް ފައިދާހުރި މަސައްކަތްތައް ކުރުމާއި މިކަންކަން ކުރިއެރުވުމެވެ. ކުންފުނި އުފެދުނު އިރު ސަރުކާރުގެ އެކި ޑިޕާރޓްމަންޓްތަކާއި ސެކްޝަންތަކުން ކުރަމުންގެންދިޔަ އެފަދަ ގިނަ މަސައްކަތްތަކެއް އެމްޓީސީސީއާ ހަވާލުކުރެވުނެވެ. މިގޮތުން ކުންފުނީގެ ފުރަތަމަ އަހަރުގެ ތެރޭގައި ހަވާލުކުރެވުނު ތަންތަނުގެ ތެރޭގައި ސަރުކާރުގެ މެރިން ޑިވިޜަނާއި އެމް.ޖީ ސޯމިލް އަދި މެކޭނިކަލް ޓްރާންސްޕޯޓް އެންޑް ސަރވިސަސް ޑިވިޜަން ހިމެނެއެވެ. އޭރު މި މަސައްކަތްތައް ކުރެވުނީ އާދައިގެ ފެންވަރެއްގައެވެ. ނަމަވެސް ކުންފުނީގެ ދުވެލި ދިޔައީ އަހަރަކަށްވުރެ އަހަރެއް ހަލުވި ވަމުންނެވެ. މިގޮތުން، މިވޭތުވެދިޔަ 41 އަހަރު ދުވަހުގެތެރޭ އެމްޓީސީސީއަށް ހާސިލުކުރެވުނު ކާމިޔާބީ ތަކަކީ ފަޙުރުވެރިވުން ހައްޤު ކާމިޔާބީ ތަކެކެވެ.\nއެމްޓީސީސީއަށް އެންމެ ގިނަ ކާމިޔާބީތަކެއް ހާސިލް ކުރެވިފައިވާ އެއް ދާއިރާއަކީ އިމާރާތް ކުރުމާއި ޢުމްރާނީ ތަރައްޤީގެ ދާއިރާއެވެ. ކުންފުނި އުފެދުމާއެކު، ރާއްޖޭގެ އެކި ކަންކޮޅުތަކުގައި ސްކޫލްތަކާއި މިސްކިތްތަކާއި، ރަށު އޮފީސްތަކާއި ހޮސްޕިޓަލްތައް ބިނާކުރުމުގެ މަސައްކަތް ސަރުކާރުން އެމްޓީސީސީއާއި ހަވާލުކުރެއްވިއެވެ. އަދި 1995 ވަނަ އަހަރު މަދު އެކްސްކަވޭޓަރު ކޮޅަކާއެކު ފަޅުކޮނެ ބިންހިއްކުމުގެ ފުރަތަމަ މަޝްރޫޢު އެމްޓީސީސީން ނިންމާލިއެވެ. މިއަދު އެމްޓީސީސީއަކީ ބަނދަރު ހެދުމާއި، ބިން ހިއްކުމުގެ އެތައް މަޝްރޫޢެއް ރާއްޖޭގެ އެކި ކަންކޮޅުތަކުގައި އެއްފަހަރާ ހިންގަމުންގެންދާ ކުންފުންޏެކެވެ. އަދި ރާއްޖޭގައި މިވަގުތު އޮތް އެންމެ ބޮޑު އިކުއިޕްމަންޓް ފްލީޓަކީ އެމްޓީސީސީގެ އިކުއިޕްމަންޓް ފްލީޓެވެ. 2017 ވަނަ އަހަރު ތަޢާރަފުވި މަހާޖައްރާފުގެ އިތުރުން އެމްޓީސީސީގެ ޑްރެޖިންގް ފްލީޓްގައި އައިއެޗްސީ 1800ގެ ކަޓަރ ސަކްޝަން ޑްރެޖަރަކާއި އައިއެޗްސީ 1600ގެ ކަޓަރ ސަކްޝަން ޑްރެޖަރެއް ހިމެނެއެވެ. އަދި މިއަހަރުތެރޭ، 30 ޓަނުގެ 10 ކޮބެލްކޯ އެކްސްކަވޭޓަރާއި، 15 ޑަމްޕް ލޮރީއާއި،6ފުރޮޅުލީ 25 ޓަނުގެ ލޯޑަރުވަނީ އެމްޓީސީސީގެ ފްލީޓް ތެރެއަށް އިތުރުވެފައެވެ. އެމްޓީސީސީގެ މި ޑްރެޖިންގް ފްލީޓާއިއެކު ކުންފުންޏަށް ވަނީ ފަޅުފުންކުރުމާއި ބިންހިއްކުމުގެ މަޝްރޫޢުތައް ކްލައިންޓުން ބޭނުންވާ ކޮލިޓީގައި ކާމިޔާބުކަމާއެކު ނިންމުމުގެ ޤާބިލުކަން ލިބިފައެވެ.\nބަނދަރު ހެދުމާއި ބިންހިއްކުމުގެ މަޝްރޫޢުތަކުގެ އިތުރުން، ގޮނޑުދޮށް ހިމާޔަތް ކުރުމާއި، ޝީޓް ޕައިލިންގ، ނަރުދަމާ އެޅުމުގެ މަސައްކަތާއި ސާރވޭ ކުރުމުގެ މަސައްކަތަކީ ވެސް އެމްޓީސީސީން ކުރަމުންދާ މަސައްކަތްތަކުގެ ތެރޭގައި ހިމެނޭ މަސައްކަތްތަކެވެ. އައު ޓެކްނޮލޮޖީ އާއި މެޝިނަރީގެ ޒަރީޢާޢިން ހައްލުހޯދުމުގައި ކުންފުނި ކުރިއަރާ ދިޔަވަރަކަށް އެމްޓީސީސީން ހިންގަމުން ގެންދިޔަ މަޝްރޫޢުތަކުގެ ބާވަތަށްވެސް ދިޔައީ ބަދަލުއަންނަމުންނެވެ. އެގޮތުން ވޭތުވެދިޔަ ފަސް އަހަރުތެރޭގައި، މަގު ހެދުމާއި ތާރު އެޅުމާއި އެއާރޕޯޓް ތަރައްޤީ ކުރުމުގެ ގިނަ މަޝްރޫޢުތަކެއް އެމްޓީސީސީން ކާމިޔާބުކަމާއެކު ވަނީ ނިންމާލާފައެވެ. އަދި މިއަދު އެމްޓީސީސީއަކީ އެއްފަހަރާ 70 އުމްރާނީ ތަރައްޤީގެ މަޝްރޫއުއެއްގައި އެއްވަގުތެއްގައި މަސަތްކަތްކުރުމުގެ ޤާބިލުކަން ލިބިފައިވާ ކުންފުންޏެކެވެ. އެއްވެސް ކުންފުންޏަކީ ރަނގަޅު މާލިމީއަކު ނެތި ކުރިއަށްދާނެ ކުންފުންޏެއް ނޫނެވެ. އެމްޓީސީސީގެ ދިގު ތާރީޚްގައި ކުންފުނީގެ މާލިމީކަން ވަނީ ވަރަށްގިނަ ޤާބިލް ބޭފުޅުން ފުރުއްވާފައެވެ. މިއަދު އެކުންފުނި އެދެކެމުންދާ ކާމިޔާބީގެ މާލިމީއަކީ އާދަމް އާޒިމެވެ. އަދި ރައީސުލްޖުމްހޫރިއްޔާ އަލްފާޟިލް އިބްރާޙިމް މުޙައްމަދު ސޯލިހުގެ އިރުޝާދާ ލަފާފުޅު އެމްޓީސީސީއަށް އަބަދުމެދަނީ ލިބެމުންނެވެ. މިގޮތުން، އެމަނިކުފާނުގެ ލަފާފުޅާ އެއްގޮތްވާ ގޮތުގެމަތިން އެމްޓީސީސީން ވަނީ ކުންފުނީގެ ޤާބިލުކަން އިތުރުކުރުމަށްޓަކައި ގިނަގުނަ ބަދަލުތަކެއް ވޭތުވެ ދިޔަ3އަހަރުގެ ތެރޭގައި ގެނެވި އެބަދަލުތަކުގެ ގެ ފޮނިމީރުކަން ބަހާއި އަމަލުންނާ މާލީ ހިސާބުތަކުން ދައްކުވާދީފައެވެ.\nދަތުރުފަތުރުގެ ޙިދުމަތަކީވެސް ކުންފުނީގެ ކާމިޔާބީގެ ދުވެލީގެ އަވަސްމިން ވަޒަންކުރެވޭ އެއް ޙިދުމަތެވެ. ކުންފުނިން އެންމެ ފުރަތަމަ ފޯރުކޮށްދޭންފެށި ޙިދުމަތްތަކުގެ ތެރޭގައި ކަނޑުދަތުރުފަތުރުގެ ޙިދުމަތް ހިމެނެއެވެ. ސަރުކާރުގެ މެރިން ޑިވިޜަން 1981 ވަނައަހަރު ހަވާލުކުރެވުމާއެކު ލޯންޗުދަތުރުގެ ޙިދުމަތް ވިޔަފާރީގެ އުސޫލުން ކުންފުނީގެ ފުރަތަމަ އަހަރުގައިވެސް ފޯރުކޮށްދެމުން ގެންދެވުނެވެ. މިހާރު އެމްޓީސީސީން ފޯރުކޮށްދެމުން ގެންދާ އާންމު ކަނޑުދަތުރުފަތުރުގެ ޙިދުމަތް ފެށުނީ 2001 ވަނަ އަހަރު މާލެ އާއި ވިލިގިއްޔާ ދެމެދު ފެރީގެ ޙިދުމަތް ތަޢާރަފު ކުރެވުނު ހިސާބުންނެވެ. މި ޙިދުމަތް ފުޅާވެ، މިހާރު އެމްޓީސީސީއަކީ ތަނަވަސް ޓަރމިނަލްތައް މެދުވެރިކޮށް ޝެޑިއުލް ފެރީގެ ޙިދުމަތްތައް ގްރޭޓަރ މާލެ ސަރަހައްދުގައާއި އަތޮޅުތެރޭގައި ދެމުންގެންދާ ކުންފުންޏެކެވެ. އެމްޓީސީސީގެ ފެރީ ޙިދުމަތަށް އިތުރު އާރޯކަމެއް ލިބިގެން ދިޔައީ ދިވެހިރާއްޖެ ހައި-ސްޕީޑް ފެރީ ނިޒާމަކުން ގުޅާލުމަށް ފަރުމާކޮށްފައިވާ “އިންޓަރގްރޭޓެޑް ނެޝަނަލް ޕަބްލިކް ފެރީ ނެޓްވޯރކް” ނުވަތަ “ރާއްޖެ ޓްރާންސްޕޯޓް ލިންކް” ގެ ފުރަތަމަ ފިޔަވަހި ސަރުކާރުން މިއަހަރުތެރޭ އެމްޓީސީސީއާއި ހަވާލުކުރި ހިސާބުންނެވެ. ފުރަތަމަ ފިޔަވަހީގެ ދަށުން ޒޯން 1 ގެ (ހއ.، ހދ. ށ.) އަތޮޅުތަކަށް ޙިދުމަތް ދޭން ވާންޖެހޭ ތައްޔާރީތައް އެމްޓީސީސީން މިހާރުދަނީ ވަމުންނެވެ. މި ފެރީ ނިޒާމުން ލުއިފަސޭހަ އަވަސް ޙިދުމަތެއް ދަތުރުކުރާ ފަރާތްތަކަށް ފޯރުކޮށްދޭނެއެވެ. އަދި ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނާއި އެއްގޮތްވާ ގޮތުގެމަތިން، ރާއްޖޭގެ އެކި ރަށްރަށުގައި ދިރިއުޅޭ ރައްޔިތުން ގުޅުވާލާ، އެ ރައްޔިތުންނަށް ބޭނުންވާ ޙިދުމަތްތައް ފަސޭހަކަމާއެކު ފޯރުކޮށްދީ، އެކަމުން ރާއްޖޭގެ އިޤްތިސާދީ އަދި އިޖުތިމާޢީ ތަރައްޤީއަށް ކުރިއެރުންތަކެއް ލިބި، ސަރަޙައްދީ ގޮތުން ރައްތަކަށް ތަރައްޤީ ލިބިގެންދާނެއެވެ.\nއެއްގަމުދަތުރުތަކަށް ބަލާއިރު، ހުޅުމާލޭގައާއި ހުޅުމާލެއާއި ވެލާނާ އިންޓަރނޭޝަނަލް އެއަރޕޯޓާއި ދެމެދު މެޓްރޯ ބަހުގެ ޙިދުމަތާއި ޝަޓްލް ބަހުގެ ޙިދުމަތް އެމްޓީސީސީން ދިޔައީ ފޯރުކޮށްދެމުންނެވެ. އަދި މާލެ، ހުޅުމާލެ، ވެލާނާ އިންޓަރނޭޝަނަލް އެއަރޕޯޓުގައާއި އެދެމެދު ދަތުރުކުރުމަށް “ޕްރައިވެޓް ހަޔަރ” ގެ ނަމުގައި އެމްޓީސީސީން، ކާރު، ވޭނު އަދި ބަސް ކުއްޔަށް ހިފުމުގެ ފުރުސަތު އާއްމުންނަށް ފަހުގެ އަހަރުތަކުގައި ވަނީ ހުޅުވާލާފައެވެ. އެމްޓީސީސީގެ ދަތުރުފަތުރުގެ ޚިދުމަތަށް އިންޤީލާބީ ބަދަލެއް އައީ އެމްޓީސީސީގެ ދަށަށް، މޯލްޑިވްސް ޕޯރޓްސް ލިމިޓެޑުން ދެމުންގެންދިޔަ ޢާއްމު ދަތުރުފަތުރުގެ ޚިދުމަތް މިއަހަރުތެރޭ ބަދަލުކުރެވުނު ހިސާބުންނެވެ. މި ބަދަލާއެކު ކަނޑުދަތުރުފަތުރުގެ ޙިދުމަތުގެ ޒޯން6(އައްޑޫ، ފުވައްމުލަށް) އަދި އެއްގަމުދަތުރުފަތުރުގެ މާލެ، ހުޅުލެ، ހުޅުމާލެ ބަހުގެ ލިންކް އެމްޓީސީސީން ދެމުން ގެންދާ ޙިދުމަތަކަށް ބަދަލުވެ، މުޅި ރާއްޖެއަށް ދަތުރުފަތުރުގެ ޙިދުމަތް ދެމުންގެންދާ ކުންފުންޏަކަށް އެމްޓީސީސީ ވެގެންދިޔައީއެވެ. މިއީ މިއަދުގެ ސަރުކާރުން އެމްޓީސީސީއަށް ކުރައްވާ އިތުބާރު ވަޒަންކުރެވިގެން ދިޔަ ތާރީޚީ ނިންމުމެކެވެ. އަދި ރަގަނޅު ފެންވަރެއްގެ އާންމު ދަތުރުފަތުރުގެ ޚިދުމަތެއް މުޅި ރާއްޖެއަށް ފޯރުކޮށްދިނުމަށް ބޭނުންވާ އެނެމެހާކަންކަން ފަހި ކޮށްދިނުމަށް އެކުންފުނިން މިހާރުދަނީ ތައްޔާރުވަމުންނެވެ. އަދި މިބަދަލު ފެށޭ އަހަރުގެ ސެޕްޓެމްބަރ މަހު ތެރޭ ފެންނާނެކަމަށް އެކުންފުނިން ވަނީ ހާމަކޮށްފައެވެ.\nރާއްޖޭގެ މަސްވެރިންނާއި އޮޑިވެރިން އާމްދަނީ ހޯދުމަށް ކުރާ މަސައްކަތަށް އިންޤިލާބީ ބަދަލެއް އައީ އެމްޓީސީސީން އާންމު ވިޔަފާރީގެ ދާއިރާއަށް ނިކުތް ހިސާބުންނެވެ. އެމްޓީސީސީގެ އާންމު ވިޔަފާރި ފެށިފައިވަނީ ކުންފުނި އުފެދުނު ފަހުން މާގިނަ ދުވަސްތަކެއް ނުވަނީސް ފެށުނު އޮޑިދޯނިފަހަރުގައި އިންޖީނު އެޅުމުގެ މަސައްކަތުގެ ތެރެއިންނެވެ. މި މަސައްކަތް ރާއްޖެއަށް ތަޢާރަފުވީ 1974 ވަނަ އަހަރު ޔަންމާ އިންޖީނު ރާއްޖެއަށް ތަޢާރަފުވި ހިސާބުންނެވެ. އެމްޓީސީސީ އުފެދި ކުޑަ ދުވަސްކޮޅެއްގެ ތެރޭގައި މި މުހިންމު މަސައްކަތް ސަރުކާރުން އެމްޓީސީސީއާއި ހަވާލު ކުރިއެވެ. އޮޑިވެރިންނަށް ފަސޭހައިން އިންޖީނު ލިބޭނޭ އިންތިޒާމު ހަމަޖެއްސުމާއި އިންޖީނު މަރާމާތުކޮށް ބެލެހެއްޓުމަށް ބޭނުންވާ ވަޞީލަތްތައް ރާއްޖޭގެ ކަންކޮޅުތަކުގައި ޤާއިމްކުރުމުގެ މަސައްކަތްތައް މިއާއެކު ފެށިގެންދިޔައެވެ. އަދި އިންޖީނުތަކަށް ބޭނުންވާ ސްޕެއަ ޕާޓްސް އާއި ކަނޑުގައި ދުއްވާ އުޅަނދުތަކަށް ބޭނުންވާ އަޑީތެލާއި އެފަދަ އެހެން ތަކެތި ރާއްޖެއިން ފަސޭހައިން ލިބެން ހުރުމުގެ މުހިންމުކަން ފާހަގަކޮށް، އެމްޓީސީސީއިން އެފަދަ ތަކެތި ލިބޭނޭ އިންތިޒާމް ހަމަޖެއްސިއެވެ. ހެޔޮ އަގުގައި މިފަދަ ތަކެތި ފޯރުކޮށްދިނުމަށް ކުރެވުނު މަސައްކަތްތަކުގެ ނަތީޖާއެއްގެ ގޮތުން އެމްޓީސީސީއަކީ، ރާއްޖޭގެ ޔަންމާ އިންޖީނުގެ ޑިސްޓްރިބިއުޓަރގެ ގޮތުގައި 1987 ވަނަ އަހަރު ކަނޑައެޅުނެވެ. އަދި 1994 ވަނަ އަހަރު ކާސްޓްރޯލްގެ ރާއްޖޭގެ އެޖެންޓުގެ ގޮތުގައި އެމްޓީސީސީ ކަނޑައަޅާ، 2007 ވަނަ އަހަރު ސުޒުކީ އައުޓްބޯޑް އިންޖީން ރާއްޖޭގެ ބާޒާރަށް ތައާރަފްކުރެވުނެވެ. މިއަދު އެމްޓީސީސީގެ އާންމު ވިޔަފާރީގެ ތެރޭގައި ދުނިޔޭގައި ނަން މަޝްހޫރު ބްރޭންޑްތަކުގެ ގިނަ ބާވަތްތަކެއް ހިމެނެއެވެ. ކުންފުނީގެ އާންމު ވިޔަފާރީގެ މައި މަރުކަޒަކީ ހ.ސޯމިލުގައި ހުންނަ ކަށަވަރު ޝޯރޫމެވެ. އެމްޓީސީސީގެ ޕްރޮޑަކްޓްތަކާއި ބްރޭންޑްތަކަކީ، ދިވެހިންގެ އިތުބާރު ލިބި ރާއްޖޭގެ މާކެޓްގައި މުހިންމު ދައުރެއް އަދާކުރާ ޕްރޮޑަކްޓްތަކަކާއި ބްރޭންޑްތަކެކެވެ. މިހާރުގެ ޕްރޮޑަކްޓް ޕޯޓްފޯލިއޯ ގައި ހިމެނޭ ބްރޭންޑްތަކުގެ ތެރޭގައި ޔަންމާ އައުޓްބޯޑް އިންޖީން، ސުޒުކީ އިންބޯޑް އިންޖީން، ކާސްޓްރޯލް އަޑީ ތެޔޮ، އަދި ޕީޕީޖީ އެންޓިފޯލިން، ހިމެނެއެވެ. މީގެ އިތުރުން މެރޯލް ސްޓިއަރިންގް ސިސްޓަމްސް އަދި ޑޮނަލްޑްސަން ބްރޭންޑްގެ ފިލްޓަރު ހިމެނެއެވެ. އެމްޓީސީސީގެ ޕްރޮޑަކްޓްތަކާއެކު އެންމެ ފުރިހަމަ ކަސްޓަމަރ ސަރވިސް އާއި ހުނަރުވެރި އިންޖިނިއަރުންނާއި ޓެކްނީޝަނުން ބޭނުންކޮށް އާފްޓަރ ސޭލްސް ސަރވިސް ފޯރުކޮށްދެއެވެ.\nވޭތުވެދިޔަ އަހަރުތަކުގައި އެމްޓީސީސީން ވަނީ ދިވެހި ރައްޔިތުންނަށް ފޯރުކޮށްދޭ ޙިދުމަތްތައް ފުޅާކޮށް އިތުރުކޮށްފައެވެ. މިގޮތުން ކުންފުނީގެ އުޅަނދުތައް މަރާމާތު ކުރުމަށް ފަށައިގެން އިންޖިންނިއަރިންގ އާއި ޑޮކިންގ ގެ ޙިދުމަތް މިހާރު ވަނީ ޢާއްމު ފަރާތްތަކަށް ހުޅުވާލާފައެވެ. މާލެއަތޮޅު ތިލަފުށީގައި ޤާއިމުކޮށް ހިންގަމުންގެންދާ އެމްޓީސީސީ ބޯޓުޔާޑަކީ އެއްފަހަރާ 20 އުޅަނދަށް ޙިދުމަތް ދިނުމުގެ ޖާގައޮތް ބޯޓުޔާޑެކެވެ. 2017 ވަނަ އަހަރު އައު ބޯޓު ހޮއިސްޓް އިފްތިތާޙުކޮށް މާކެޓަށް ޑޮކްޔާޑުގެ ޙިދުމަތް ހުޅުވާލެވުނެވެ. 200 ޓަނުގެ މި ބޯޓު ހޮއިސްޓުން ޑޮކިންގް ޙިދުމަތާއެކު ތަފާތު ގިނަ ޙިދުމަތްތައް ފޯރުކޮށްދެއެވެ. މީގެ ތެރޭގައި ވެލްޑިންގް، މެޓަލް ފެބްރިކޭޝަން، މެރިން އިންޖިއަނިއަރިންގް، އިލެކްޓްރިކަލް މަސައްކަތް، މެޝިނިންގ، ފައިބަރުގެ މަސައްކަތް އަދި ވަޑާމުގެ މަސައްކަތް ހިމެނެއެވެ. އަދި ފެނު އަޑީގެ ވެލްޑިންގްއާއި ކަޓިންގެ ޚިދުމަތް 2018 ގައި ތަޢާރަފުކުރެވި ވޯޓަރ ބްލާސްޓިންގް އާއި ފޮރިކަހައިދިނުމުގެ ޚިދުމަތް 2019 ގައި ތަޢާރަފު ކުރެވުނެވެ. މުސްތަޤްބަލުގައި ރާއްޖޭގައި އިންޓަރނޭޝަނަލް ޑޮކްޔާރޑެއް ޤާއިމުކުރުމަށް އެމްޓީސީސީން ވަނީ ނިންމާފައެވެ. މި ޑޮކްޔާރޑް ޤާއިމުވުމުން ސަރުކާރު ކުންފުނިތަކާއި އަމިއްލަ ވިޔަފާރިވެރިން އުޅަނދު އެހެލުމަށާއި މަރާމާތުގެ މަސައްކަތަށް ބޭރު ޤައުމުތަކަށް ދަތުރުކުރާކަށް ނުޖެހި ބޭރު ފައިސާ ރާއްޖޭން ބޭރަށް ނުގޮސް ރާއްޖޭގެ އިޤްތިސާދުގައި ހިފެހެއްޓޭނެއެވެ.\nއެމްޓީސީސީން ޤަބޫލުކުރާ ގޮތުގައި ކުންފުނީގެ ރައުސްމާލަކީ ކުންފުނީގެ މުވައްޒަފުންނެވެ. ވޭތުވެދިޔަ 41 އަހަރު ކުންފުންޏަށް ހާސިލުކުރެވުނު ކާމިޔާބީގެ އަސްލަކީ ކުންފުންޏާއި އެކި ދުވަސްވަރު ހަވާލުވެވަޑައިގެން ޤާބިލު ސީ.އީ.އޯ. އިންނާއި ކުންފުނީގައި އެކި ދުވަސްވަރު މަސައްކަތް ކުރެއްވި ކުންފުނީގެ ހީވާގި މުވައްޒަފުންނެވެ. ވޭތުވެދިޔަ އަހަރުތަކުގައި ވަނީ މުއައްޒަފުންނަށް ތަފާތު ދާއިރާތަކުން ތަޢުލީމާއި ތަމްރީނުގެ ފުރުސަތުތައް ހޯދަދީފައެވެ. އަދި ޤާބިލު ހުނަރުވެރި މުވައްޒަފުން އިތުރުކުރުމަށްޓަކައި އެމްޓީސީސީން ވަނީ ހުނަވަރު އެޕްރެންޓިސްޝިޕް ޕްރޮގްރާމް ގެ ނަމުގައި 2018 ވަނަ އަހަރު ކުރިއަށްގެންދިޔަ ތަމްރީންކުރުމުގެ ޕްރޮގްރާމް މިއަހަރު އަލުން ފަށާފައެވެ. ހުނަވަރު ޕްރޮގްރާމްއަކީ މަސައްކަތުގެ މާހައުލުގައި ފަންނީ ތަމްރީން ލިބިފައިވާ ދިވެހިން ބިނާކުރުމަށް އެމްޓީސީސީއިން ކުރިޔަށް ގެންދާ ޕްރޮގްރާމެކެވެ. ހުނަވަރު ޕްރޮގްރާމް ގެ މަޤްސަދަކީ ތަމްރީނާއި، ތަޖުރިބާ ލިބިފައިވާ މަސައްކަތްތެރި މުވައްޒަފުން އެމްޓީސީސީގެ އެކި ވަޒީފާތަކަށް ހޯދުމެވެ.\nމުވައްޒަފުންގެ މެދުގައި އެއްބައިވަންތަކަން އިތުރުކުރުމަށް އުފައްދާފައިވާ ކްލަބް އެމްޓީސީސީ އަކީ މުވައްޒަފުންގެ މެދުގައި އެކުވެރިކަމާއި ގާތްކަން އުފައްދާ ތަރައްޤީކުރުމަށް ޤާއިމްކުރެވިފައިވާ ވަޞީލަތެކެވެ.\nކުންފުނީގެ މުވައްޒަފުންގެ ޤާބިލުކަމާއި އިޙުލާސްތެރިކަމާއި ކުންފުޏަށް ހުންނަ ލޯބި އެންމެ ބޮޑަށް ވަޒަންކުރެވުނީ 2020 ވަނަ އަހަރުއެވެ. ކޮވިޑްގެ ބަލިމަޑުކަމުގެ ތެރޭގައިވެސް ކުންފުނިން ހިންގަމުންދިޔަ އެއްވެސް މަޝްރޫޢެއް ހުއްޓުމަކަށްނައިސް ކުރިއަށްދިޔައީ ކުންފުނީގެ މުއައްޒަފުންގެ ބުރަ މަސައްކަތާއި ހިތްވަރުންނެވެ. ރާއްޖޭގެ އިޤްތިސާދަށް ދިމާވެފައިވާ ދަތި ހާލަތުގައިވެސް، ކުންފުނީގެ މަޤްސަދުތައް ހާސިލުކުރުމަށް ހިކުމަތްތެރިކަމާއެކު އެޅުނު ހަރުދަނާ ފިޔަވަޅުތަކުގެ ފޮނި ނަތީޖާ 2020 ވަނަ އަހަރުތެރޭ ކުންފުޏަށް ލިބުނު ކާމިޔާބީއިން ވަޒަންކުރެވުނެވެ. އިންޓަނޭޝަނަލް އޮގަނައިޒޭޝަން ފޯ ސްޓެންޑަޑައިޒޭޝަން، އައިއެސްއޯ ގެ ކޮލިޓީ މެނޭޖްމަންޓް ސިސްޓަމް ކަމަށްވާ އައިއެސްއޯ 2015:9001 ސެޓްފިކެޓް ކުންފުނިން ހާސިލުކުރީ 2020 ވަނަ އަހަރުތެރޭގައެވެ. އެމްޓީސީސީއަކީ އައިއެސްއޯގެ ކޮލިޓީ މެނޭޖްމަންޓް ސިސްޓަމަށް ސަރޓިފައިކޮށްފައިވާ ދިވެހި މަދު ކުންފުނިތަކުގެ ތެރެއިން، ކުންފުނީގެ ހުރިހާ އޮޕަރޭޝަނެއް ސަރޓިފައިކުރެވުނު ކުންފުންޏެކެވެ. އަދި އެމްޓީސީސީގެ ދިގު ތާރީޚްގައި މިހާތަނަށް ހޯދުނު އެންމެ ރަނގަޅު މާލީ ނަތީޖާ ހޯދުނީވެސް 2020 ވަނަ އަހަރުގެ ތެރޭގައެވެ. މިގޮތުން 1.37 ބިލިއަން ރުފިޔާގެ ވިޔަފާރި ކޮށްގެން 224.72 މިލިއަން ރުފިޔާ ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި ވަނީ ލިބިފައެވެ. އަދި ހަމަ އެހެންމެ މިހިނގާ އަހަރުގެ ކުއާޓަރ3ނިމުނުއިރު، ކުންފުނީގެ މާލީ ނަތީޖާ ދައްކާގޮތުން، ޖުމުލަ 1.33 ބިލިއަން ރުފިޔާގެ ވިޔަފާރި ކޮށްގެން 212.18 މިލިއަން ރުފިޔާ ޓެކުހަށް ކެނޑުމުގެ ކުރިން ސާފު ފައިދާގެ ގޮތުގައި ވަނީ މިހާތަނަށް ލިބިފައެވެ. ވީމާ، 2021 ވަނަ އަހަރު ވެސް ވެގެންދާނީ އެމްޓީސީސީގެ ތާރީހުގައި ލިބޭ އެންމެ ބޮޑު އާމްދަނީ އަކާއި، ފައިދާއަކާއި އެކު، އައު ރިކޯޑެއް ހެދިގެންދާނެ އަހަރަކަށެވެ.\nއެމްޓީސީސީގެ އަމާޒަކީ ހިކުމަތްތެރިކަމާއެކު ވިޔަފާރިތައް ފުޅާކޮށް، ދެމެހެއްޓެނިވި ގޮތެއްގައި ކުންފުނީގެ ވިޔަފާރި ކުރިއަށް ގެންދިޔުމެވެ. ކަސްޓަމަރުންނާއި ޙިއްސާދާރުންނާއި ވިޔަފާރީގެ ބައިވެރިންނާއި ޢާއްމު ރައްޔިތުން، ވޭތުވެދިޔަ 41 އަހަރު ދެގޮތެއްނުވެ ކުންފުންޏަށް ކުރަމުން އައި އިތުބާރު ދެމެހެއްޓުމެވެ. ކުންފުނީގެ ހީވާގި އިޙްލާސްތެރި ވެރީންނާއި މުވައްޒަފުން މި އަމާޒަށް ވާސިލުވުމަށް މަސައްކަތް ކުރަމުންދާނެ ކަމާމެދަކު ޝައްކެތްނެތެވެ. ރައްޔިތުންގެ ކުންފުނި، ކަނޑުމަޑު ދުވަސްތަކުގައާއި ރާޅުޖަހާ ބަނަ ދުވަސްތަކުގައިވެސް އަމާން ބަނދަރަކަށް ގެންގޮސްދިނުމުގައި ކަށިން ހިތްވަރު ނެރެގެން މަސައްކަތް ކޮށްދެއްވީ ހަމަ އެބޭފުޅުންނެވެ. ވުމާއެކު، އެމްޓީސީސީއަށް 41 އަހަރު ފުރޭ އުފާވެރި މުނާސަބާގައި ކުންފުނީގެ ހަޔާތުގައި ވޭތިވެދިޔަ އެކި ދުވަސްވަރު ކުންފުނީގެ ކައްޕީންނަށާއި ފަޅުވެރިންގެ ގޮތުގައި މަސައްކަތް ކޮށްދެއްވި އެންމެހާ ފަރާތްތަކަށް ހިތުގެ ފުންމިނުން ޝުކުރު ހައްޤެވެ. ރައްޔިތުން އެދެނީ ރައްޔިތުންގެ ކުންފުންޏަށް އުފާވެރި ބާއްޖަވެރި މުސްތަޤްބަލެކެވެ.\nފާހަގަ: ރައްޔިތުންގެ ކުންފުނި, އެމްޓީސީސީ


Fahu Vaguthu Espanyol In Real Bali Kohfi - Vaguthu\nފަހު ވަގުތު އެސްޕަނިޔޯލް އިން ރެއާލް ބަލިކޮށްފި\nސްޕެނިޝް ލީގުގައި ރޭ އެސްޕަނިޔޯލް އިން ފަހު ވަގުތު 0-1 އިން ރެއާލް މެޑްރިޑްގެ މައްޗަށް ކުރި ހޯދައިފިއެވެ.\nރޭގެ މެޗުން ބަލިވުމުން ރެއާލް މިހާރު އޮތީ 51 ޕޮއިންޓާ އެކު ލީގުގެ ތިންވަނައިގައެވެ. އެސްޕަނިޔޯލް އޮތީ 31 ޕޮއިންޓާ އެކު ލީގުގެ 13 ވަނައިގައެވެ. ރެއާލް އަށް ވުރެ އެއް މެޗު މަދުން ކުޅެ ލީގުގެ އެއްވަނައިގައި 65 ޕޮއިންޓާ އެކު އޮތީ ވާދަވެރި ބާސެލޯނާއެވެ.\nއެސްޕަނިޔޯލްގެ ދަނޑުގައި ރޭ ކުޅުނު މި މެޗުގައި ރެއާލްގެ އިތުބާރު ފޯވާޑް ކްރިސްޓިއާނޯ ރޮނާލްޑޯ ކުޅެފައި ނުވާއިރު މި މެޗުގައި އެޓީމުގެ ފަރާތުން ފެނިގެން ގޮސްފައިވަނީ ވަރަށް އާދައިގެ ކުޅުމެކެވެ.\nރޭގެ މެޗުގެ ފުރަތަމަ ހާފްގައި ގޯލެއް ފެނިގެން ގޮސްފައިނުވާއިރު މި ހާފުގައި ދެ ޓީމަށް ވެސް ގޯލްޖަހާނެ ރަނގަޅު ފުރުސަތުތަކެއް ލިބިގެން ގޮސްފައިވެއެވެ. އެގޮތުން ގެރެތް ބޭލް ބޮލުން ފޮނުވާލި ހަމަލާ އެސްޕަނިޔޯލްގެ ކީޕަރު ޑިއޭގޯ ލޮޕޭޒް ދިފާއުކުރިއިރު ރެއާލްގެ ޕެނަލްޓީއޭރިއާ ތެރޭ ފުދޭވަރަކަށް ހުހަށް ހުރެ އެސްޕަނިޔޯލްގެ މޮރޭނޯ ފޮނުވާލި ހަމަލާ ދިޔައީ ރެއާލްގެ ގޯލުގެ ކުޑަތަންކޮޅެއް ބޭރުންނެވެ.\nދެ ޓީމުވެސް އެއްވަރެއްގައި އޮވެ ފުރަތަމަ ހާފް ނިމުނުއިރު ދެވަނަ ހާފްގައި އެސްޕަނިޔޯލް އިން ވަނީ ކުޅުން ރަނގަޅުކޮށް ރެއާލްގެ ގޯލަށް ނުރައްކާތެރި ގިނަ ހަމަލާތަކެއް ފޮނުވާލާފައެވެ. އެގޮތުން މި މެޗުން އެސްޕަނިޔޯލް މޮޅުވި ގޯލު މެޗުގެ އެންމެފަހު މިނެޓްގައި އެޓީމަށް ކާމިޔާބުކޮށްދިނީ މި މެޗުގައި މޮޅު ކުޅުމެއް ދެއްކި މޮރޭނޯއެވެ.\nމިއީ ލީގުގައި ރެއާލް ބަލިވި ފަސްވަނަ މެޗު ކަމަށްވާއިރު މިއީ 2007 ވަނަ އަހަރަށްފަހު އެސްޕަނިޔޯލް އަށް ރެއާލްގެ މައްޗަށް ކުރި ހޯދުނު ފުރަތަމަ ފަހަރުކަން ފާހަގަކޮށްލެވެއެވެ.\nސްޕެނިޝް ލީގު ދިފާއުކުރުމުގެ ފުރުސަތު ރެއާލް އަށް ގާތްގަނޑަކަށް ގެއްލިގެން ގޮސްފައިވާއިރު އެޓީމަށް މި ސީޒަނުގައި ކާމިޔާބު ކުރެވެން މިހާރު ހަމައެކަނި އޮތީ ޗެމްޕިއަންސް ލީގެވެ.


Environment Ministry'ge mandate Minister'ah rangalhah engilavvaatho?\nއެންވަޔަރަމަންޓް މިނިސްޓްރީގެ މެންޑޭޓް މިނިސްޓަރަށް ރަނގަޅަށް އެނގިލައްވާތޯ؟\nފުވައްމުލައް ސިޓީއަށް ނިސްބަތްވާ މެމްބަރުން ވަނީ މިނިސްޓަރުގެ އިސްތިއުފާއަށް ގޮވާލައްވާފައި\nތިމާވެށްޓާ ރަޙުމަތްތެރި ނަރުދަމާގެ ނިޒާމް ފަރުމާކޮށް ހިންގުމަކީ މިނިސްޓްރީގެ ޒިންމާއެއް\nމެންޑޭޓް މިނިސްޓަރަށް އެނގިވަޑައިނުގެންނެވުމަކީ ނުވަތަ މިވެނިކަމަކީ މެންޑޭނުން ބޭރުގައިވާ ކަމެއްކަމަށް ވިދާޅުވުމަކީ މިނިސްޓްރުގެ ޤާބިލްކަމާއިމެދު ސުވާލު އުފެދޭ ކަމެއް\nކ. މާލެ | 13 ޖޫން 2020 | ހޮނިހިރު 13:13 | 7,185\nއެންވަޔަރަމަންޓް މިނިސްޓަރ ޑރ ހުސައިން ރަޝީދު މަޖިލީހުގެ ކްލައިމެޓް ޗޭންޖް ކޮމިޓީގައި - ޝުއައިބް މުހައްމަދު އިގްބާލް\nދޯހަޅި ސިޔާސަތުތަކާއި އެކު މިލިއަނުން ހަރުދުކޮށް ގެނައި ތަރައްގީގެ ސަބަބުން ރާއްޖޭގެ އެކި ކަންކޮޅުތަކުގައި ތިބި ރައްޔިތުންނެއް މިއަދު ދަނީ އެތައް ތަކުލީފުތަކާއި ކުރިމަތިލަމުންނެވެ. ރައްޔިތުމީހާ ލޮލުގައި އަނދުން އަޅުވަން ކުރި ތަރައްގީގެ މަޝްރޫއުގެ ތެރެއިން ފާހަގަކޮށްލެވޭ އެއް މަޝްރޫއަކަށް ފުވައްމުލައް ސިޓީގެ ފެނާ ނަރުދަމާ ނިޒާމުގެ ގާއިމްކުރުމުގެ މަސައްކަތް ވެގެންދާނެއެވެ.\nމަނީ ލޯންޑްރިންގްގެ ކުށް ސާބިތުވެ5އަހަރުގެ ޖަލު ހުކުމެއް ތަންފީޒުކުރަމުން ގެންދާ ކުރީގެ ރައީސް ޔާމީން އެ މަސައްކަތް އިފްތިތާހްކޮށްދެއްވީ9އޮކްޓޯބަރު 2016 ވަނަ ދުވަހު ފުވައްމުލައް ސިޓީގައި ބޭއްވި ޚާއްސަ ރަސްމިއްޔާތެއްގައެވެ. މަޝްރޫއަށް 297 މިލިއަން ރުފިޔާ ޚަރަދުކޮށްފައިވާއިރު ސަރުކާރުގެ ޕީއެސްއައިޕީ ބަޖެޓުން 142 މިލިއަން ރުފިޔާ ހަރަދުކޮށްފައިވެއެވެ. އަދި ބާކީ ފައިސާއަކީ ކުވައިތު ފަންޑް ފޮ އެރެބިކް އިކޮނޮމިކް ޑިވެލޮޕްމަންޓުގެ ލޯނު އެހީގެ ދަށުން ހޯދާފައިވާ ފައިސާއެވެ.\n9 އޮކްޓޯބަރު 2016 - ފުވައްމުލައް ސިޓީގެ ނަރުދަމާ ނިޒާމް އިފްތިތާހް ކުރުމަށް ބޭއްވި ރަސްމިއްޔާތު -- ފޮޓޯ: ރައީސް އޮފީސް\nއެ ތަރައްގީގެ ސަބަބުން މިއަދު އެ ރައްޔިތުން ތަހައްމަލު ކުރަންޖެހޭ ދަތި އުނދަގޫ ހާލަތު އެހާމެ ބޮޑެވެ. ފަރުވާ ކުޑަކޮށް މަސައްކަތް ނިންމާފައި އޮތުމުގެ ސަބަބުން ރަށުތެރެއަށް ނަޖިސް ލީކުވުމަކީ އަބަދުމެ ހިނގާކަމެކެވެ. ގެގޭގެ ފާޚާނާތަކަށް ނަޖިސް ލިކުވާ މައްސަލައަކީ ނުހަނު ކަންބޮޑުވުން އޮތް މައްސަލައެކެވެ.\nފުވައްމުލައް ސިޓީގެ ނަރުދަމާ ނިޒާމަށް ދިމާވާ މައްސަލަތަކާއި ގުޅިގެން ރައްޔިތުން އެތަކެއް ތަކުލީފުތަކާއި ކުރިމަތިލާންޖެހޭއިރު އެކަމަށް އެދެވޭ ހައްލެއް ހޯދުމަށްޓަކައި ކުރަމުންދާ މަސައްކަތަކީ ކޮބައިކަން ރައްޔިތުންގެ ހާދިމުންގެ ގޮތުގައި ރައްޔިތުންގެ ވޯޓުން ހޮވިވަޑައިގެން ތިއްބެވި މެމްބަރުން މަސައްކަތް ކުރައްވާނެކަމީ ޝައްކެއްވެސް އޮތްކަމެއް ނޫނެވެ. އެގޮތުން ރައްޔިތުންގެ މަޖިލީހުގެ ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީގައި އެންވަޔަރަމަންޓް މިނިސްޓަރ ދެއްކެވި ވާހަކަފުޅާއި ގުޅިގެން ބޮޑެތި ފާޑުކިޔުންތަކެއް އަމާޒުވެ، ރައްޔިތުންގެ މަޖިލީހުގެ ޢިއްޒަތްތެރި މެމްބަރުން ވަނީ ޢިއްޒަތްތެރި ވަޒީރުގެ އިސްއުފާއަށް ގޮވާލައްވާފައެވެ.\nނަރުދަމާ މައްސަލަ ދިމާވުމުން ކައުންސިލުން ކަންތައް ހައްލުކުރަނީ -- ފޮޓޯ: ޓުވިޓަރ\nކޮމިޓީ ހޫނުވި މައިގަނޑު އެއް ސަބަބަކީ މިނިސްޓްރީގެ މެންޑޭޓަކީ ތިމާވެއްޓާއި އަދި ފެނާއި ނަރުދަމާ އާއި ގުޅުންހުރި ކަންކަމުގައި ފަންނީ ލަފާ އެރުވުން ކަމަށް މިނިސްޓަރ ވިދާޅުވުމުންނެވެ. އަދި އިންފްރާސްޓްރަކްޗަރ ގެ ކަންކަމަކީ އެންވަޔަރަމެންޓް މިނިސްޓްރީގެ މެންޑޭޓުގެ ތެރެއަށް ވަންނަ ކަންކަމެއް ނޫން ކަމަށް ވިދާޅުވުމުންނެވެ.\nމިނިސްޓަރަށް އެނގިވަޑައިނުގެންނެވިއަސް އެންވަޔަރަމަންޓް މިނިސްޓްރީގެ އަމާޒުތައްވެސް ވަރަށް ސާފެވެ. އިޤްތިޞާދީ އަދި އިޖުތިމާއި ކުރިއެރުން ހޯދުމަށް ކުރެވޭ މަސައްކަތްތަކަކީ ތިމާވެށި ޙިމާޔަތްކުރެވޭ، ދެމެހެއްޓެނިވި ތަރައްޤީގެ އުޞޫލުތަކުގެ މަތީން ކުރެވޭ ކަންކަމަށް ހެދުމަކީ މިނިސްޓްރީގެ އެއް އަމާޒެވެ. އަދި، ދެމެހެއްޓެނިވި ތަރައްޤީގެ އަމާޒުތައް ޙާސިލުކުރެވޭފަދަ ގޮތަކަށް ރައްޔިތުންނަށް ބޭނުންވާ އަސާސީ ހިދުމަތުގެ ތެރެއިން ސާފުބޯފެނާއި އެކަށީގެންވާ ނަރުދަމާގެ ޚިދުމަތް ލިބޭނެގޮތް ހެދުމަކީ މިނިސްޓްރީގެ ޒިންމާއެކެވެ.\nމެންޑޭޓްގެ ތެރޭގައިވާ ކަންތައްތައްވެސް އެހާމެ ސާފެވެ. ހަކަތައާބެހޭ ރޮނގުތަކުންނާއި، ފެނާއި، ނަޖިހާއި، ނަރުދަމާއާއި އާބެހޭ ޤާނޫނުތަކުގެ ދަށުން ހަދަންޖެހޭ ގަވާއިދުތަކާއި އުޞޫލުތައް ހަދައި ހިންގުމުކީ މިނިސްޓްރީގެ މެންޑޭޓްގައި ހިމެނޭ ކަމެކެވެ. ހަމަ އެހެންމެ، ރާއްޖޭގެ ތިމާވެށި ރައްކާތެރިކޮށް ހިމާޔަތްކުރުމާއި، ރާއްޖޭގައި ހަކަތައާއި، ފެނާއި، ނަރުދަމާއާއި މީޓިއޮރޮލޮޖީއާބެހޭ ކަންތައްތައް ދެމެހެއްޓެނިވި ގޮތެއްގައި ތަރައްޤީކުރުމަށް ސްޓްރެޓީޖިކް ޕްލޭންތަކާއި، އެކްޝަން ޕްލޭންތަކާއި ޕްރޮގްރާމްތައް ރޭވުމާއި ހަކަތައާއި ފެނާއި ނަރުދަމާއާއި ބެހޭ މަޝްރޫޢުތަކުގެ ކޮންސެޕްޓް އެކުލަވާލުމާއި، އެ މަޝްރޫޢުތަކަށް ބޭނުންވާ ފައިނޭންސް ސަރުކާރުގެ ފަރާތްތަކާ ގުޅިގެން ހޯދައި، އެ މަޝްރޫޢުތައް ރާވައި ހިންގުމާބެހޭ އެންމެހާ މަސައްކަތްތައް ކުރުން އެއީ މިނިސްޓްރީގެ މެންޑޭޓްއެވެ.\nމުހިންމު ނުކުތާއެއް ފާހަގަކޮށްލާނަމެވެ. އެ މަޝްރޫޢުތައް ނިމުމުން އެ ނިޒާމުތައް ބަލަހައްޓައި ޚިދުމަތްދޭނެ ފަރާތެއް ކަނޑައަޅައި، އެ ފަރާތްތައް މެދުވެރިކޮށް އެ ނިޒާމުތަކުން ޚިދުމަތްދޭނެ އިންތިޒާމުތައް ހަމަޖެއްސުމަކީ ހުދު އެންވައިރަމެންޓް މިނިސްޓްރީގެ މެންޑޭޓްގައި ވާކަންތައްތަކެވެ. އަދި ފެނާއި ނަރުދަމާއާއި މީޓިއޮރޮލޮޖީއާ އިންފްރާސްޓްރަކްޗަރގެ މަޝްރޫޢުތަކުގެ މަސައްކަތް ހިންގާނެ ގޮތުގެ މިންގަނޑުތައް ކަނޑައަޅައި، އެ ކަންކަން ރެގިއުލޭޓްކޮށް ބެލެހެއްޓުމަކީވެސް ހަމަ ތި މިނިސްޓްރީގެ ޒިންމާއެކެވެ.\nމެންޑޭޓެއް ނޫނޭ ވިދާޅުވިއިރު، މިނިސްޓްރީގެ މެންޑޭޓްގެ 20 ވަނަ ނުކުތާގައި ނަޖިހާއި ނަޖިސްފެން ނައްތާލުމުލުމުގެ އިންތިޒާމުތައް ރޭވުމާއި، މީހުން ދިރިއުޅޭ ރަށްރަށުގައި ތިމާވެށްޓާ ރަޙުމަތްތެރި ނަރުދަމާގެ ނިޒާމް ފަރުމާކޮށް ހިންގުމަކީ މިނިސްޓްރީގެ ޒިންމާއެއްކަމަށް ވަރަށް ސާފުކޮށް ބަޔާންކޮށްފައިވެއެވެ. ފެނާއި ނަރުދަމާއާބެހޭ ކަންތައްތައް ރާވައި ހިންގުމުގައާއި، ޚިދްމަތް ފޯރުކޮށްދީ ބޭނުންކުރުމުގައާއި، ފަންނީ ރޮނގުންނާއި އިޤްތިޞާދީ ގޮތުން ނިންމުންތައް ނިންމުމުގައި ސަރުކާރާއި އަމިއްލަ ފަރާތްތަކަށް ލަފަޔާއި އިރުޝާދު ދިނުމަކީ މިނިސްޓްރީގެ މެންޑޭޓްގައި ވާކަމެކެވެ.\nމިނިސްޓްރީގެ މެންޑޭޓްގައިވާ ކަންކަން މިހާ ސާފުކޮށް ފެންނަން އޮތްއިރު، މެންޑޭޓް މިނިސްޓަރަށް އެނގިވަޑައިނުގެންނެވުމަކީ ނުވަތަ މިވެނިކަމަކީ މެންޑޭނުން ބޭރުގައިވާ ކަމެއްކަމަށް ވިދާޅުވުމަކީ މިނިސްޓްރުގެ ޤާބިލްކަމާއިމެދު ސުވާލު އުފެދޭ ކަމެކެވެ.


kulhudhuhfusheege Amihla Kofee Eh\nކަޅު ކޮފީ ތަށްޓެއް\nކުޅުދުއްފުށީގެ އަމިއްލަ "ފަނި ކޮފީ"\n10 ނޮވެންބަރ 2021 - 09:44:53\nކޮފީ އަށް ދެވި ހިފާފައިވާ މީހުންނަށް "ފަނި ކޮފީ" ކޮންމެހެން އެގެން ވާނެ އެވެ. ހަށިގަނޑަށް އެތެރެވާ ކޮފީގެ މިންވަރާއި ކޮފީ އަށް ކުރާ ހޭދަ ވަކި މިންވަރެއްގައި ހިފެހެއްޓުމަށް ފަނި ކޮފީ އަކީ ހައްލެކެވެ.\nހދ. ކުޅުދުއްފުއްޓަށް މީގެ 15 ވަރަކަށް އަހަރު ކުރިން އުފަންވި ކަމަށް ބެލެވޭ ފަނި ކޮފީ، މަޝްހޫރީ ކުޅުދުއްފުއްޓާއި ކައިރި ރަށްރަށުގަ އެވެ. އެހެން ހިސާބުތަކުގެ މީހުންނަށް އަދި މިއީ މުޅިން އާ އެއްޗެކެވެ.\nގިނަ ބަޔަކު ބުރަވާ ގޮތުން ފަނި ކޮފީ އުފަންކުރި މީހަކަށް ވާނީ ކުޅުދުއްފުށި ކޮށީގެ އާދަމް މުހައްމަދު (ޖާވިދު) އެވެ.\n"ކޮށީގެ އާދަނު އައިސް ބުނާނެ، ކޮފީ 'ކްއާޓެއް' ދޭށޭ. ފެން ކޮޅެއް އަޅާފައި ކޮފީކޮޅެއް އަޅައިގެން ބައި ތައްޓަށް ވުރެ ވެސް މަދު އެތިކޮޅެއް، އެ ހިސާބުން އައިސް އެ އަށް ކިޔުނު އެއްޗެއް ފަނި ކޮފީ އަކީ،" ދެ ހާސް ފަސް ވަނަ އަހަރު، އެންމެ ފުރަތަމަ ފަނި ކޮފީ ތައްޔާރު ކުރަން ފެށި ކަމަށް ބެލެވޭ 'ކެފޭ ފްރޭރޭ' ގައި އެ ދުވަސް ވަރު މަސައްކަތް ކުރި ހަސަން އާދަމް ބުންޏެވެ.\nއާންމުކޮށް ކަޅު ކޮފީ ބޮމުން އައި ޖާވިދު ބުނި ގޮތުގައި 'ކްއާޓް' ކޮފީ އެއް ނުވަތަ ކޮފީ ޖޯޑެއްގެ ހަތަރު ބައި ކުޅަ އެއް ބަޔަށްވާ ވަރަށް، ކޮފީ ބޯން ފެށީ، ދުވާލަކު ފަސް ހަ ކޮފީ ތަށި ބޮވޭއިރު، ކޮފީގެ މިންވަރު މާ ގިނަ ވާތީ އެވެ. އޭނާ ބުނި ގޮތުގައި ފަނި ކޮފީ އަކީ ކަޅު ކޮފީ އާ ތަފާތު އެއްޗެކެވެ.\n"ކަޅު ކޮފީ އޭ ބުނީމަ ގެންނާނީ ކޮފީ އަޅާފައި ފެން އަޅާފައި މިކްސަރުން ގިރާފައި. ފަނި ކޮފީ އޭ ބުނީމަ ގެންނާނީ ކުޑަ ފެން ފޮދަކަށް ކޮފީ ކޮޅެއް އަޅައިގެން. އަމިއްލަ އަށް ގިރާނީ،" ޖާވިދު ބުންޏެވެ. "ކުރިން ހަތަރު ރުފިޔާ އަށް ކޮފީ ފަންޏެއް ލިބޭ. އޭރުވެސް ކަޅު ކޮފީ ދެނީ ފަސް ރުފިޔާ އަށް."\nހދ. ހަނިމާދޫ ގައި ހުންނަ ފަނި ކޮފީ ކެފޭ\nފަނި ކޮފީގެ މަގުބޫލުކަން ބޮޑުވުމުން މިހާރު ފަނި ކޮފީ ވެސް ވިއްކަނީ ކަޅު ކޮފީ ތައްޓަކާއި އެއް އަގަކަށް ފަސް ރުފިޔާ އަށެވެ. 'ފަނި ކޮފީ' ކިޔާ ކެފޭ އެއް ހދ. ހަނިމާދޫ ގައި ހުރުމުން އަނގައިދެނީ އެ ކޮފީ ކުރިއަރާފައިވާ ވަރެވެ.\nކުޅުދުއްފުށީގެ ހުރިހާ ކެފޭ ތަކަކުން ކަހަލަ ގޮތަކަށް ދުވާލެއްގެ މައްޗަށް އެންމެ ގިނައިން ވިކޭ އެއް ބުއިމަކީ ފަނި ކޮފީ އެވެ.\n"ގިނަ މީހުން މިހާރު ބޮނީ ފަނި ކޮފީ އޭ ބުންޔަސް ދޮގަކަށް ނުވާނެ. މީހުން އައިސް ބުނާނީ ފަންޏެއް ދޭށޭ،" ކުޅުދުއްފުށީގެ ކެފޭ އަކުން ވާހަކަ ދެއްކި މީހަކު ބުންޏެވެ.\nފަނި ކޮފީ ބޯ ބައެއް މީހުން ބުނާ ގޮތުގައި އެކި ކެފޭގައި އެކި ގޮތަށް ފަނި ކޮފީ ހަދާއިރު އޭގެ ކޮލިޓީ އެއް ވަރެއްގަަ އެއް ނުހުރެ އެވެ. މިހެން ދިމާވެފައިވާ ކަމަށް ބެލެވެނީ ފަނި ކޮފީ، ކޮފީ ފަނީގެ ގޮތުގައި މާނަކޮށް؛ ފެން ފޮދަކަށް ކިރިޔާ ރަހަ ލާވަރަށް ކޮފީ ކޮޅެއް ގިރުވާލައިގެން ގެންނާތީ ކަމަށް ބައެއް މީހުން ބުނެ އެވެ. ކޮފީ ގެ ހިތި ރަހަ ގަދަކުރުމަށް ލިނބޯ ކޮޅެއް ލައިގެން ވެސް ބައެއް މީހުން ފަނި ކޮފީ ބޮއެ އެވެ.\n"ޖޯޑަކަށް ފެން އަޅާފައި ކޮފީ ރަހަ ނުހުންނަ ވަރަށް ވެސް އެބަ ހަދާ، ފަނި ކޮފީ އެއީ އެއް ގޮތަކަށް ވެސް ކަމުދާ އެއްޗަކަށް ނުވޭ،" ގިނައިން ކޮފީ ބޮއެ އުޅޭ އެހެން ހަސަން އާދަމް އެއް، ފަނި ކޮފީ އާ މެދު ދެކޭ ގޮތް ތަފާތެވެ.\nކޮފީ ފަނި ވައިގަ ހިފުމުގެ އަނެއް ސަބަބެއް ކަމަށް ބެލެވެނީ، އެ ނަން ކަމުދިއުމެވެ. ކަޅު ކޮފީ އަށްވުރެ ހަރަދު ކުޑަކޮށް ހަދާލެވޭ އެއްޗަކަށް ވުމުން، ކެފޭތައް ހިންގާ ފަރާތްތަކަށް ލިބޭ މަންފާ ބޮޑުވުމަކީ ފަނި ކޮފީ ދެމިއޮތުމުގެ ސަބަބަކަށްވުން ގާތެވެ. ފަނި ކޮފީ އަކީ ތަންކޮޅެއް މުސްކުޅި ނަމެއް ކަމަށް، ދެކޭ ޒުވާނުންނަށް، ސަޅީ ކޮފީ 'ސޮޓެއް' ކީމައެވެ.\nކެފޭހދ. ކުޅުދުއްފުށި ކުޅުދުއްފުށިހދ. އަތޮޅު\nކުޅުދުއްފުށީގެ ކުނިކޮށީގައި އަލިފާން ރޯކުރަނީ\nހދ.އަތޮޅު މަހާސިންތާ ފަށައިފި\nކުޅުދުއްފުށީގައި އީދު ފާހަގަކުރީ މީގެކުރިން ނުފެންނަގޮތަކަށް\nރައީސް ފުލުހުންނަށް: ފަސްނުޖެހި ގާނޫނު ހިންގަވާ!


30 ޖޫން 2020 - 19:57\nކެފޭ/ރެސްޓޯރެންޓް ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ނިއު ނޯމަލް ލޮކްޑައުން ހުޅުމާލެ ވިލިމާލެ މާލެ\nތިތަންހުޅުވާ ފުރަތަމަ ހަފްތާ ތިތަން ހިންގަނީ އަދި މީހުންވަންނަނީ ކަނޑައެޅިފާމިންވަރާ ދުރުމިންބެހެއްޓިގެންތޯ އިނިސްޕެކްޓުކުރާން ފުލުހުން ނޫނީ ސިފައިންގެ ބޭކަލުން ތިތަންތާ ތިބޭންޖެހޭނެ. ނޫނީ ކަންކަން ބޮއްސުންލައިގެންދާނެކަން ޔަގީން. މިހާރުވެސް ޒުވާނުންތިބީ ކޮފީކޮޅެއްނުލިބި، ހައިވެ ދޫބޭރަށްނުކުމެފާ. ހަމަ ހުޅުވާހިރަށް ރާޅެއްއަރާހެން އެތަންތަކަށް ކޮފީއަށް ޒުވާނުންއަރާނެ. ގުދުރުކުރުމަކީ އެމީހުން މާބޮޑަށް ދަންނައެއްޗެއްނޫން.\nމަޖިލީސް ރައީސް ވިދާޅުވީ ތެދުފުޅެއް. ސިއްޙީ މާހިރުން ބުނެދޭނީ ކަންއޮތް ގޮތް. ސިޔާސަތު ކަނޑައަޅާ ތަންފީޒު ކުރާ ބަޔަކަށް ވެގެން ނުވާނެ. ހަމަ އެގޮތް މަޖިލީސް ވެސް. ސިޔާސަތު ކަނޑައަޅާ ތަންފީޒު ކުރަން ޖެހެނީ ސީދާ ސަރުކާރުން. ތަންފީޒުކުރާނީ މުވައްސަސާތަކުން. އެއްވެސް ފަރާތަކުން އިން ފަހަނަޅާ ނުދިއުމަށް ގޮވާލަން.\nއަދި އިތުރުކޮށްލައްވާ. މަޖުލިސްއިން ހަދާނީ ގާނުނު، ތަންފީޒު ކުރާނީ ސަރުކާރުން. ހުރިހާކަމެއްގެ ތެރެއަށް އަތްނުބާނާ.\nމިގޭ ކައިރީ ބަންގާޅީން ހިންގަމުން އައި ކެފޭ އަކަށް ލޮކްޑައުން އެއް އައިހެނެއް ހިޔެއްނުވޭ. ހަމައެކަނި ބޭރު ދޮރު ބަންދުކޮށްލައިގެން އެމީހުންގެ މީހުންނާ ބައެއް ދިވެހިންނަށްވެސް ބަރާބަރަށް ކެއިންބުއިމުގެ ވިޔަފާރި ހިންގި. ހޭއަހާލާނެ ބަޔަކުވެސްނުވި. ހީވާގޮތުން އެކަހަލަ ކިތަންމެ ތަނެއް މިރާއްޖޭގަ އަދިވެސް ހުންނާނެ. އެމީހުންނަށް އަބަދުވެސް ނޯމަލް. މީވާ ފައްކާ ގައުމެއް. އަދިވެސް ބިދޭސީން މާ މަދީހެން މަށަށް ހީވަނީ.


SunOnline: Igthisoadhu kolhah jeheynee vazeefaa thakah dhivehin nukunna adhadhu ithuru vegen: Raees\nއިގްތިސޯދު ކޮޅަށް ޖެހޭނީ ވަޒީފާތަކަށް ދިވެހިން ނުކުންނަ އަދަދު އިތުރުވެގެން: ރައީސް\nޝަފްނާ ހުސައިން 19 Jul 2020, 17:51\nކޮވިޑް19 އާ ގުޅިގެން ރާއްޖޭގެ އިގްތިސޯދު ވެއްޓިފައިވާ އަޑިގަނޑުން ނަގައި، ކޮޅަށް ޖެހޭނީ ގައުމުގެ އިގްތިސޯދީ ހަރަކާތްތަކާއި، ވަޒީފާގެ މާހައުލުގައި ހަރަކާތްތެރިވާ ދިވެހިންގެ އަދަދު، މިހާރަށް ވުރެ އިތުރުކޮށްގެން ކަމަށް ވިދާޅުވެ، ދިވެހިން ވަޒީފާތަކަށް ނުކުތުމަށް ރައީސް އިބްރާހިމް މުހައްމަދު ސޯލިހު އިލްތިމާސްކުރައްވައިފި އެވެ.\nރައީސުލްޖުމްހޫރިއްޔާގެ ސްކޮލާޝިޕް ހަވާލުކުރުމަށް މިއަދު ބޭއްވި ރަސްމިއްޔާތުގައި ވާހަކަ ދައްކަވަމުން ރައީސް ސޯލިހު ވިދާޅުވީ ތައުލީމީ ގޮތުން މަތީ ވަނަތައް ހާސިލުކުރާ ދަރިވަރުންނަށް މިފަދަ ސްކޮލާޝިޕްތައް ދެނީ ވަރަށް މަތިވެރި މަގްސަދެއްގައި ކަމަށެވެ.\nއެއީ ޒިންމާދާރުކަމާ އެކު ގައުމު ބިނާކޮށް އާރާސްތު ކުރުމުގެ މަސްއޫލިއްޔަތާ ހަވާލުވާނެ، އުފެއްދުންތެރި އިލްމީ ދަރިންތަކެއް ބިނާކުރުން ކަމަށާއި އެކަމަށްޓަކައި ދައުލަތުގެ ފަރާތުން މިހާރު ވެސް ވަރަށް ބޮޑެތި ހޭދަތަކެއް ކުރަމުން އަންނަ ކަމަށް ރައީސް ވިދާޅުވި އެވެ.\n"ގައުމުގެ ތަރައްގީއާއި ކުރިއެރުމަކީ، އެ ގައުމެއްގެ ރައްޔިތުންގެ ސިކުނޑީގައި އުފަންވެގެން އަންނަ އީޖާދީ ފިކުރުތަކެއްގެ ނަތީޖާ. އަޅުގަނޑުމެން މަސައްކަތް މި ކުރަނީ، ދިވެހި ދަރީންގެ ސިކުނޑިތަކުގައި އީޖާދީ ވިސްނުން އާލާކޮށް ފައްކާކުރެވޭ ވަރަށް، ދިވެހި ދަރިންނަށް އިލްމު ހޯދައިދޭން،" ރައީސް ވިދާޅުވި އެވެ.\nކޮރޯނާވައިރަހުގެ ސަބަބުން ރާއްޖޭގެ ހަޔާތުގައި ވެސް، މިއަދު އަރާ ހަމަކޮށްފައި މިވަނީ، ވަރަށް ދަތި އުނދަގޫ ދުވަސްތަކެއް ކަމަށާއި އަދި ވައިރަހުގެ ނުރައްކަލުގެ ސަބަބުން، ގައުމުގެ އިގްތިސޯދު ވަރަށް ބޮޑަށް އަނަރޫފަވެފައިވާ ދުވަސްވަރެއް ކަން ރައީސް ފާހަގަކުރެއްވި އެވެ.\nމީގެއިތުރުން ރާއްޖޭގެ އިގްތިސޯދުގެ މައި ތަނބު ކަމަށްވާ ފަތުރުވެރިކަން، މުޅިންހެން ހުއްޓިފައި އޮންނަތާ ތިން މަހަށް ފަހު މިދިޔަ ބުދަ ދުވަހު އަލުން ރާއްޖެ ހުޅުވާލި އިރު، މިއީ ރާއްޖޭގައި ފަތުރުވެރިކަން ފެށި ފަހުން، ސިނާއަތް މެދުކެނޑިގެންދިޔަ ފުރަތަމަ ފަހަރުކަން ވެސް ރައީސް ފާހަގަކުރެއްވި އެވެ.\nއަދި ފަތުރުވެރިކަން ހުއްޓުމުގެ ސަބަބުން އިގްތިސޯދީ ގޮތުން މިއިން ޒަމާނެއްގައިވެސް ނުލިބޭހާ ބޮޑު ގެއްލުމަކާ ރާއްޖެ ކުރިމަތިލާން ޖެހިފައިވާ ކަމަށާއި މިއީ އެންމެން އެކުގައި މަސައްކަތްކޮށް، ގައުމުގެ އިގްތިސޯދު ކޮޅަށް ޖެހުމަށްޓަކައި ތެދުވަންވީ ވަގުތުކަމަށް ރައީސް ވިދާޅުވިއެވެ.\n"މިކަން އެންމެ ފުރިހަމައަށް ކުރެވޭނީ، ގައުމުގެ އިގްތިސޯދީ ހަރަކާތްތަކާއި، ވަޒީފާގެ މާހައުލުގައި ހަރަކާތްތެރިވާ ދިވެހިންގެ އަދަދު، މިހާރަށް ވުރެ އިތުރުކޮށްގެން. ހާއްސަކޮށް ތިޔަފަދަ، ދިވެހި ޒުވާނުންގެ ތާޒާ ލޭގެ ހޫނުން، ގައުމުގެ އިގްތިސޯދަށް ދިރުން ލިބިގެން،" ރައީސް ވިދާޅުވި އެވެ.\nއެހެންކަމުން ރާއްޖޭގައި ހުރި ވަޒީފާގެ ފުރުސަތުތަކުގެ ބޭނުން ހިފުމަށް ދިވެހި ޒުވާނުންނަށް ރައީސް ވަނީ އިލްތިމާސް ކުރައްވައިފަ އެވެ.\nރައީސް ވިދާޅުވީ މިއީ، ބިދޭސީ މަސައްކަތު މީހުންގެ ސަބަބުން، ރާއްޖެއިން ބޭރުވެގެންދާ ބޭރު ފައިސާގެ މިންވަރު މަދުކުރުމަށް ޓަކައި ވެސް ވަރަށް މުހިންމު ކަމެއް ކަމަށާއި އަދި ޒުވާނުން ވަޒީފާގެ މާހައުލުގައި ހަރަކާތްތެރިވުމަކީ، އިޖުތިމާއީ ވަރަށް ގިނަ މައްސަލަތަކެއްގެ ވެސް ހައްލު ކަމަށެވެ.\n"އެހެންވީމާ، ތިޔަ ދަރިވަރުން ވެސް މިހާރު އެންމެ ބޮޑު ސަމާލުކަމެއް ދޭންވީ، ގައުމަށް ބޭނުންތެރި، ގައުމަށް ބޭނުންހިފޭ ފަދަ ޝަހްސިއްޔަތެއް، ތިޔައިން ކޮންމެ ދަރިވަރެއްގެ ކިބައިގައި އުފެއްދުމަށް. ތިޔަ ދަރިވަރުން ވިސްނަންވީ، ގައުމު ތިޔަ ދަރިވަރުންގެ ކިބައިން އެދެނީ ކޮން ކަމަކަށްތޯ؟ ގައުމަށްޓަކައި، ތިމާގެ ކިބައިގައި ތަރައްގީ ކުރަންވީ، ކޮން ދާއިރާއަކުން، ކޮންކަހަލަ ހުނަރެއްތޯ،" ރައީސް ވިދާޅުވި އެވެ.\nރައީސް ވިދާޅުވީ ރާއްޖޭގެ ހުރިހާ ދަރިވަރުންނާއި، ހުރިހާ ޒުވާނުންނަކީ ވެސް، ގައުމާމެދު ފިކުރު ހިންގައި، ގައުމަށް ހިދުމަތް ކުރުމުގެ ރޫހުގައި އިލްމު އުނގެނި، މަސައްކަތާއި ހުނަރު ދަސްކޮށްގެން، ގައުމު ތަރައްގީކުރުމުގެ ޒިންމާއާ ހަވާލުވާނެ ބަޔަކަށްވާނެކަމަށް އުންމީދުކުރައްވާ ކަމަށެވެ.


Allied guest house insurance promotion ge inaam havaalukoffi | Mihaaru\nގެސްޓް އިންޝުއަރެންސް ޕްރޮމޯޝަންގެ އިނާމް ގުރުއަތުން ލިބުނު ފަރާތްތައް މިއަދު އިނާމް ހަވާލުކޮށްދެއްވަނީ. ފޮޓޯ: އެލައިޑް\nއެލައިޑް ގެސްޓްހައުސް އިންޝުއަރަންސް ޕްރޮމޯޝަންގެ އިނާމް ހަވާލުކޮށްފި\n23 އޮކްޓޯބަރ 2017 - 11:57\nއެލައިޑް އިންޝުއަރަންސުން ކުރިޔަށްގެންދިޔަ "އެލައިޑް ގެސްޓްހައުސް އިންޝުއަރަންސް ޕްރޮމޯޝަން"ގެ ގުރުއަތުން ހޮވުނު ނަސީބުވެރިޔާއަށް އިނާމް ހަވާލުކޮށްފި އެވެ.\nޓާކިޝް އެއާލައިނާއި އެކު ކުރިޔަށް ޕްރޮމޯޝަންގެ އިނާމް ހަވާލުކުރުން އޮތީ މިއަދު ހެނދުނު އެލައިޑް ހެޑް އޮފީހުގައި ބޭއްވި ރަސްމިއްޔާތެއްގަ އެވެ. އެ އިނާމް ހަވާލުކޮށްދެއްވީ ޓާކިޝް އެއާލައިންސްގެ ޖެނެރަލް މެނޭޖަރު ފަހީމް ބަކޯވާ އެވެ.\nއެލައިޑް އިސްލާމިކް ވިންޑޯ، އަޔާދީ ތަކާފުލް އިން ކުރިޔަށް ގެންދިޔަ ގެސްޓްހައުސް އިންޝުއަރަންސް ޕެކޭޖް ގަނެގެން އެ ޕްރޮމޯޝަނުގައި ބައިވެރިވި ފަރާތްތަކުގެ މެދުގައި ނެގި ގުރުއަތުން ނަސީބުވެރިއަކަށް ހޮވިފައި ވަނީ ފ. ނިލަންދޫ، ނިލަންދެ އިންގެ ވެރިޔާ އެވެ.\nގެސްޓް އިންޝުއަރެންސް ޕްރޮމޯޝަންގެ އިނާމް ހަވާލުކުރުމުގެ ރަސްމިއްޔާތުގައި އެލައިޑާއި ޓާކިޝް އެއާލައިންގެ އިސްވެރިން ބައިވެރިވެވަޑައިގަންނަވަނީ. ފޮޓޯ: އެލައިޑް\nއޭނާ އެލައިޑުން ވަނީ އިނާމެއްގެ ގޮތުން ވާލްޑް ޓްރެވަލް މާކެޓުގައި ބައިވެރިވުމަށް ލަންޑަން ދެކޮޅު ޓިކެޓާއި އެކު 2،100 ޑޮލަރު ދީފަ އެވެ. އަންނަ މަހުގެ 6- 8 އަށް ލަންޑަނުގައި އޮންނަ ޑަބްލިޔުޓީއެމް ފެއާއަކީ ޓޫރިޒަމް ދާއިރާގައި ދެވަނައަށް އެންމެ މަގުބޫލު ފެއާ އެވެ.\nއެ ރަސްމިއްޔާތުގައި ވާހަކަދައްކަވަމުން އެލައިޑްގެ ޖެނެރަލް މެނޭޖަރު އަހުމަދު ރިޔާޒީ ވިދާޅުވީ މުސްތަގުބަލުގައި ވެސް އެލައިޑްގެ ކަސްޓަމަރުންނަށް މިފަދަ އަގުހުރި އެތަކެއް ފުރުސަތުތަކެއް ހޯދައިދޭނެ ކަމަށެވެ. އަދި އެ ޕްރޮމޯޝަން ކާމިޔާބުކަމާއެކު ނިންމާލުމަށް ޓާކިޝް އެއާލައިނުން އެއާލައިން ޕާޓްނަރެއްގެ ހައިސިއްޔަތުން ދެއްވި އެހީތެރިކަމާއި އެއްބާރުލުން ވަރަށް އުފަލާއިއެކު ބަލައިގަންނަ ކަމަށް ވެސް އޭނާ ވިދާޅުވި އެވެ.


FTA in Safari sinaaatha gehlun nuvaane kamuge yageenkan dheefi\nލޭމްއިން ވަނީ މިނިސްޓަރާ ބައްދަލުކޮށްފަ\nސަފާރީ އޯން ކުރެވޭނީ ހަމައެކަނި ދިވެހިންނަށް\nރާއްޖޭގައި 150 ގިނަ ސަފާރީ ހިދުމަތް ދޭ\nޗައިނާ ރާއްޖެ މިނިވަން ވިޔަފާރީގެ އެއްބަސްވުމުގެ ސަބަބުން ރާއްޖޭގެ ސަފާރީ ސިނާއަތަށް ގެއްލުން ނުވާނެކަމުގެ ޔަގީންކަން، އިކޮނޮމިކް މިނިސްޓްރީ އިން ސަފާރީ އޮޕަރޭޓަރުންނަށް ދީފި އެވެ.\nޗައިނާ މޯލްޑިވްސް ފްރީޓްރޭޑް އެގްރިމަންޓް (އެފްޓީއޭ) އެއްބަސްވުމުގައި ސަފާރީ އޯން ކުރުމުގެ ހުއްދަ ޗައިނާގެ ފަރާތްތަކަށް ދީފައިވާ ކަމަށް ވާހަކަ ދެކެވޭތީ، ސަފާރީ އޮޕަރޭޓަރުންގެ ޖަމިއްޔާ ލިވަބޯޑް އެސޯސިއޭޝަން އޮފް މޯލްޑިވްސް (ލޭމް) އިން ވަނީ މިއަދު އިކޮނޮމިކް މިނިސްޓަރު މުހައްމަދު ސައީދުއާ ބައްދަލުކޮށްފަ އެވެ.\nމި ބައްދަލުވުމުގައި ލޭމްގެ ރައީސް އިބްރާހިމް ޝާހިދު އާއި ނައިބް ރައީސް އިސްމާއިލް ހަމީދު (ހައިރައިޒް އިއްސޭ) ގެ އިތުރުން ބޯޑް މެންބަރު އާމިރު މަންސޫރާއި މުފީދު އަބްދުﷲ އަދި އަހުމަދު ޒުބައިރު އާދަމް ވެސް ބައިވެރި ވަޑައިގަތެވެ.\nމި ބައްދަލުވުމުގައި ބައިވެރިވި ލޭމްގެ ސެކެޓްރީ ޖެނެރަލް މުހައްމަދު އިގްނާޒް އަލީ މިއަދު ވިދާޅުވީ މިނިސްޓަރު ސައީދުއާ ބައްދަލުކޮށްފައިވާ ކަމަށާ، މި ބައްދަލުވުމުގައި ދިވެހި ސަފާރީ ސިނާއަތަށް އެފްޓީއޭ އިން އެއްވެސް ގެއްލުމެއް ނުވާނެ ކަމަށް ވިދާޅުވި ކަމަށެވެ.\n"މިނިސްޓަރު ވިދާޅުވީ މިހާރު އަމަލު ކުރަމުންދާ އެއްވެސް ގާނޫނަކަށް ބަދަލެއް ނާނާނެ ކަމަށް. މިހާރު ވެސް އޮތް ގޮތަށޭ ކަންތައް އޮންނާނީ. ސަފާރީ ބޯޓު އޯން ކުރެވޭނީ ދިވެހިންނަށޭ. ކުރިން އަޅުގަނޑުމެންގެ ކޮންސާންއަކީ ޗައިނާ މީހުންނަށް އޯން ކުރެވިދާނެތީ. އެހެންވެ މިހާރު އެކަން މިހާރު ހައްލުވީ. މިހާރު ލިވަ ބޯޑްސް ކަންބޮޑުވާ ކަމެއް ނެތް،" އިގްނާޒް ވިދާޅުވި އެވެ.\nމިނިސްޓަރު ވިދާޅުވީ މިހާރު އަމަލު ކުރަމުންދާ އެއްވެސް ގާނޫނަކަށް ބަދަލެއް ނާނާނެ ކަމަށް. މިހާރު ވެސް އޮތް ގޮތަށޭ ކަންތައް އޮންނާނީ. ސަފާރީ ބޯޓު އޯން ކުރެވޭނީ ދިވެހިންނަށޭ. ކުރިން އަޅުގަނޑުމެންގެ ކޮންސާންއަކީ ޗައިނާ މީހުންނަށް އޯން ކުރެވިދާނެތީ. އެހެންވެ މިހާރު އެކަން މިހާރު ހައްލުވީ. މިހާރު ލިވަ ބޯޑްސް ކަންބޮޑުވާ ކަމެއް ނެތް\nލޭމްގެ ސެކެޓްރީ ޖެނެރަލް އިގްނާޒް\n"ވިދާޅުވި އެފްޓީއޭގެ ސަބަބުން ސަފާރީ ބަންނަން ގެންނަ ތަކެތީގެ ޑިއުޓީއަށް އަންނަ ބަދަލުގެ ސަބަބުން ފައިދާ ކުރާނެ ކަމަށް."\nރާއްޖޭގެ ސަފާރީ އިންޑަސްޓްރީ ހިންގުމުގެ ގަވާއިދު މިހާރު އޮތް ގޮތުން މި ވިޔަފާރީގެ ވެރިންނަށް ތިބެވޭނީ ދިވެހި ކުންފުނިތަކަށެވެ. މި އިންޑަސްޓްރީގައި ގާތްގަނޑަކަށް 150 އުޅަނދު ހިދުމަތްދެ އެވެ. އަދި މި ދާއިރާއިން މިދިޔަ މަހުގެ ނިޔަލަށް ދައުލަތަށް 8.8 މިލިއަން ޑޮލަރުގެ އާމްދަނީއެއް ވައްދާފައިވެ އެވެ.\nޗައިނާ ޗައިނާ އެފްޓީއޭ މުހައްމަދު ސައީދު


ޖާބިރު އއ މަތިވެރި ރައްޔިތުންނަށް ދޭންޖެހޭ ފައިސާ ނުދީ އޮވެ ކުލިހިނގަމުން އިތުރުވަމުން އައިސް 4.7 މިލިއަން ރުފިޔާއަށް އަރާފައިވަނިކޮށް ޖާބިރު އެރަށް ދިއުމުން އެފައިސާ ދިނުން އެދި އަޑު އުފުލަން ނުކުތަ ރައްޔިތުންގެ ތެރެއިން2މީހަކު ރޭ ދަންވަރު 1.30 ހާއިރު ވަނީ ހައްޔަރުކޮށްފައެވެ.\nއއ މަތިވެރި ރައްޔިތުންގެ ގިނަ ބައަކު ބުނަނީ ރަށުގެ ނަމާއިއެއްގޮތަށް އެރަށުގެ ރައްޔިތުންނަކީ ހަމަ މަތިވެރި ބައެއް ކަމަށެވެ. ނަމަވެސް މައްސަލައަކަށްވެގެން މިއުޅެނީ ރައްޔިތުންގެ ބިން ކުއްޔަށްހިފައި އެބިމަށް ދައްކަން ޖެހޭ ކުލި ނުދައްކާ އޮންނަމުން އައިސް 4.7 މިލިއަން ރުފިޔާއަށް އިތުރުވުމުން އެފައިސާ ހޯދައި ދިނުމުގެ ބަދަލުގައި އެފައިސާ ދިނުމަށް ބާރު އަޅާ އަޑު އުފުލާ ރައްޔިތުން ހައްޔަރުކުރާތީއެވެ.\n"ދަރާއޮތަސް އިއްޒަތްތެރި މެންބަރު. ރައްޔިތުންނަށް ދޭންޖެހޭ ފައިސާ ނުދީ ކިތަންމެ އަހަރެއްވިޔަސް އިއްޒަތްތެރި މެންބަރު. ޙައްޤު ގެއްލުނީމާ ހޯދަން ރައްޔިތަކު ނުކުމެއްޖެ ނަމަ ޓެރަރިސްޓެއް!"\nކާށިދޫ ދާއިރާގެ ޢިއްޒަތްތެރި މެންބަރު ޢަބްދުﷲ ޖާބިރަށް ޙިމާޔަތްދީ ފުލުހުންގެ ބެލުމުގެ ދަށުގައި ޖާބިރު ބަހައްޓާފައި ހުއްޓާ ޖާބިރު އަތުން އޭނާގެ ފިރިމިހާއަށް 80000 ރުފިޔާ ލިބެންޖެހޭ ކަމަށާ ހޯދަން ދިއުމުން ފޮނުވާލަނީ ކަމަށާއި އެކަމާއި ގުޅިގެން ޖާބިރާއި ބައްދަލުކުރަން ބޭނުންކަމަށްބުނެ މަތިވެރި ޕޮލިސް ސްޓޭޝަން ކުރިމަތީގައި ހުރެ ކަރުނައަޅާ ރުއި އަހެންމީހާ އާއި ބެހޭ ގޮތުން އަދި އެމައްސަލައާއި ބެހޭ ގޮތުން ފުލުހުންގެ މީޑިއާ އާއި ސުވާލުކުރިތާ2ދުވަސްވީއެވެ. އެމައްސަލަ ބަލާކަން ވެސް ނުވަތަ ނޫންކަންވެސް ޖަވާބެއް އަދިވެސް ނުދެއެވެ.\nމަތިވެރި ރައްޔިތުންގެ ގިނަ ބައަކު ބުނަނީ މިއަދު މިފެންނަނީ އިއްޒަތްތެރި ކުރިއަށްލީމާ ރާއްޖޭގައި ބޭނުންގޮތަކަށް އުޅެވޭނެކަން ކަމަށާއި ރައްޔިތުންގެ ޙައްޤު އަދާނުކުރިނަމަވެސް އިއްޒަތްތެރިންގެ ޢިއްޒަތްތެރިކަން ސަރުކާރުން ދާނީ އުފުލަމުންކަމެވެ.